SunOnline: Aharen Fikuraavi Islaam dheen: Saafuthaahirukan\nއަހަރެން ފިކުރާވި އިސްލާމްދީން: ސާފުތާހިރުކަން\nއަބްދުﷲ ފާރޫގް ހަސަން 19 Mar 2018, 10:34\nއަންހެނަކު، މައްކާގެ މަސްޖިދުލް ހަރަމްގައި --\nޙަޤީޤަތްނުދަންނަ މީހުން ވަނީ އިސްލާމްދީނާއި މުސްލިމުންނާ ބެހޭ ގޮތުން ވަރަށްގިނަ ކުށްހީތަކެއްގައި ހައްޔަރުވެފައެވެ. އެކުށްހީތަކުގެ ތެރެއިން ހިމެނޭ އެއްހީއަކީ މުސްލިމުންނަކީ ސާފުތާހިރުކަމަށް ކުޑަވެސް އަހައްމިއްޔަތެއް ނުދޭ ބަޔަކު ކަމުގައިހީވެފައި އޮންނަހީވުމެވެ.(ތެދުތެދަށް ދަންނަވާނަމަ މިފަދަ ކުށްހީތައް އުފެދޭން ޖެހެނީ ބައެއް މުސްލިމުންގެ ގައިންތާހިރުވުމާއި ހެދުން އެޅުން ހުންނަ ގޮތުންވެސްމެއެވެ.) ނަމަވެސް އަޅުގަނޑު އިސްލާމްދީނާއި މުސްލިމުންގެ ފުރިހަމަ ޙަޤީޤަތް ނުދަންނަ ހުރިހާ އަޚުނު އުޚުތުންނަށް އަންގައިދެމެވެ. ސާފުތާހިރުކަމަށް އިންތިހާ ދަރަޖައަށް ބާރުއަޅައި އެކަމަށް އިރުޝާދުދޭ ދީނެއްވާކަމުގައިވާނަމަ އެދީނަކީ ހަމައެކަނި އިސްލާމްދީނެވެ. އިތުރުސާހިބާގެ އިރުޝާދުތަކަށް މުސްލިމުން ތަބާވެ އެމާތް ސާހިބާ ދެއްކެވި ނަމޫނާއާ އެއްގޮތަށް ހިނގާނަމަ އިސްލާމީ ދުނިޔެވާނީ މިބިންމަތީގައިވާ އެންމެ ސާފުތާހިރު ސަރަހައްދުކަމުގައެވެ.\nއިސްލާމްދީނުގައިވަނީ ރެޔާއި ދުވާލު ފަސްނަމާދުކުރުން ފަރުޟު ކުރައްވައިފައެވެ. ސާފުތާހިރުކަމާނުލައެއް ނަމާދު އަދައެއް ނުކުރެވޭނެއެވެ. އިސްލާމީ އިސްޠިލާޙުގައި ސާފުތާހިރުކަމަކީ ޠަހާރަތެކެވެ. ޠަހާރަތުގެ ވަނީ ތިންބަޔެކެވެ. އެއީ:\nފޭރާމުގެ ސާފުތާހިރުކަން ކަމާއި،\nއިސްލާމްދީނުގައިވަނީ މިތިން ދާއިރާގެ ސާފުތާހިރުކަމަށްވެސް ނިހާޔަތަށް ބާރުއަޅައިފައެވެ. ހަށިގަނޑުގެ ސާފުތާހިރުކަމަށްޓަކައި ޤަޟާޙާޖަތްކުރުމަށްފަހު ވަރަށް ރަނގަޅަށް ސާފުކޮށް ތާހިރުވުމަށްވަނީ އަމުރުކޮށްފައެވެ. އިސްތިންޖާ ކުރުމަށްފަހު ފެނުން ދޮވުމަށް ބާރުއަޅައިފައެވެ.\nއިންސާނުން ދިރިއުޅޭ ވެށީގެ ސާފުތާހިރުކަމަށް އަސަރު ފޯރާފަދަ ތަންތަނަށް ކުޑަކަމުދިޔުމާއި ބޮޑުކަމުންދިޔުންވަނީ މަނާކޮށްފައެވެ. އޭގެތެރޭގައި މީހުން ހިނގައިބިނގައި އުޅޭ މަގުތަކާއި، ފެންފެންގަނޑާއި، ކޯރުތަކާއި، ގަސްގަހުގެ ހިޔަލާއި، އީދުނަމާދުކުރާ ހުސްބިންތަކާއި، މިސްކިތްތަކާއި، ޤަބްރުސްތާނު ފަދަ ތަންތައް ހިމެނެއެވެ.\nއިސްލާމްދީން ވަނީ ކޮޅަށްހުރެ ކުޑަކަމުދިޔުމާއި، ފެންފެންގަނޑަށް ޤާޟާޙާޖަތް ކުރުމާއި، ސަވާރުވެތިބޭ ޖަނަވާރުގެ މަތީގައި ތިބެ ޤަޟާހާޖަތްކުރުން މަނާކޮށްފައެވެ. ސާފުތާހިރުކަމަށް ބާރުއެޅުމުގެ ގޮތުންނެވެ. އިސްލާމްދީން ސާފުތާހިރުކަމަށްދޭ އަހަންމިއްޔަތުގެ އެއް ހެއްކަކީ އޫރާއި ކުއްތާފަދަ ޖަނަވާރުގެ ދަވަ ކަންވާރެއްގައި ޖެހިއްޖެނަމަ އެކަންވާރެއްވެސް ރަނގަޅަށްދޮވެ ސާފުކުރަން އިރުޝާދު ދީފައިވުމެވެ. ހަމައެފަދައިން ލެޔާއި، ދޮހާއި، ކުޑަކަމު ނުވަތަ ބޮޑުކަމު ނަޖިސް ހަށިގަނޑުގައި ނުވަތަ ފޭރާމުގައި ޖެހިއްޖެނަމަ ދޮވެ ތާހިރުކުރުމަށްވެސް ވަނީ އަންގައިފައެވެ. ކިރުބޯ ކުއްޖަކު މީހެއްގެ ގަޔަށް ކުޑަކަމުދިޔަކަމުގައި ވިޔަސް ފެންއަޅައި ހަށިގަނޑާއި ފޭރާން ތާހިރުކުރަންވަނީ އަންގައިފައެވެ.\nނަމާދު ސައްޙަވުމުގެ ޝަރުތުތަކުގެ ތެރޭގައި ނަމާދުކުރާ ތަނާއި، ފޭރާމާއި، ހަށިގަނޑުގެ ސާފުތާހިރުކަން ވަނީ ހިމަނައިފައެވެ. ކޮންމެ ނަމާދެއްގެ ކުރީގައި ވުޟޫކުރުމަކީވެސް ލާޒިމުކަމެކެވެ. ހަމައެފަދަދައިން ފެނަކާމަތިވެފައިވާނަމަ ނަމާދުގެ ކުރީން ހިނައިގަތުން ވާޖިބެވެ. ފެންވަރާއިރު ނޭފަތުގެ ދެހިނދުރީގެތެރެއާއި ކަރުތެރެވެސް ރަނގަޅަށް ސާފުކުރާންޖެހެއެވެ. މުޅިހަށިގަނޑުގެ ބޭރުފުށް ރަނގަޅަށް ދޮވެ މިލަތައް ފިލުވާންޖެހެއެވެ.\nރެއަކާދުވާލު ފަސްފަހަރު(ފަސްނަމާދަށް) ވުޟޫކުރާއިރުވެސް އަނގައާއި، ކަރުތެރެއާއި، ނޭފަތުތެރެއާއި ކަންފަތުގެ ކޮރުވަޅުތެރެވެސް ސާފުކުރާންޖެހެއެވެ. މޫނާއި، ދެއަތާއި، ދެފައި ރަނގަޅަށް ދޮންނާން ޖެހެއެވެ. އެއިން ކޮންމެ ގުނަވަނެއް ތިންފަހަރު ދޮންނާންޖެހެއެވެ. ނަމާދަށް ވުޟޫކުރުމުގެ ކުރީން ދަތް އުނގުޅަންޖެހެއެވެ. ނަމާދުގެ ކުރީން ދަތްއުނގުޅުމަކީ ނަމާދުގެ ޘަވާބު އެތައް ގުނައެއް އިތުރުވާކަމެކެވެ. ނިކަންވިސްނައިވަޑައިގެން ބައްލަވާށެވެ. އިސްލާމްދީން ސާފުތާހިރު ކަމަށް ބާރުއަޅައިފައިމިވަނީ ކިހައި ވަރަކަށްތޯއެވެ. ދީނީ އަޅުކަމުގެވެސް އެތައްކަމެއް މިވަނީ ސާފުތާހިރުކަމާގުޅުވައިފައެވެ. ސާފުތާހިރުވެގެން މެނުވީ އަދާނުކުރެވޭގޮތަށް ހަމަޖައްސައިފައެވެ.(މައްޔިތަކު ހިމެނެވިކަމުގައިވިޔަސް އެކަންނިމިގެން ފެންވެރުމަކީ ސުންނަތެކެވެ.)\nއިސްލާމްދީނުގެ ނަބިއްޔާ ޞައްލަﷲ ޢަލައިހި ވަސައްލަމަ އަކީ ސާފުތާހިރުކަމުގެ އެންމެ ފުރިހަމަ ނަމޫނާއެވެ. އެމާތް ސާހިބާ އެންމެ ލޯބިކުރެއްވި ތަކެތީގެ ތެރޭގައި ހުވަނދު(އަތަރު) ހިމެނެއެވެ. އެތަންމިތަނަށް ކުޅުޖެހުމާއި، (އަރިދަފުސްފޮޅުމަކީވެސް) އެމާތްސާހިބާ ރުހިވަޑައި ނުގަންނަވާ ކަންކަމެވެ. މީހަކު ރަނގަޅު ނޫން ތަނަކަން ކުޅުޖެހިތަންފެނިވަޑައިގެންފިނަމަ އެތަނެއް އަމިއްލަފުޅަށްވެސް ސާފުކޮށްލައްވައެވެ. އިތުރުސާހިބާ ޞައްލަﷲ ޢަލައިހިވަސައްލަމަގެ ގެކޮޅު ސާފުބިއްލޫރިގަނޑެއް ފަދައިން ސާފުކުރައްވައެވެ. އިތުރުސާހިބާ ތުރުކުރައްވައި އުޅުއްވީ ވަރަށް ސާދާ ހެދުންކޮޅެވެ. (ނަމަވެސް އެހެދުންކޮޅުތަކަކީ މިޒަމާނުގެ ބައެއް މުސްލިމުން ބޭނުންކުރާފަދަ ފާޑުވެރިކަމެއްނެތް ހެދުންކޮޅެއްނޫނެވެ. ތަހްޒީބީ އިންސާނުން ފޫހިކަމުގެ ނަޒަރުން ބަލާފަދަ ހެދުންކޮޅުތަކެއްނޫނެވެ.) ސާފުތާހިރު ހެދުންކޮޅެވެ. އިސްލާމްދީނުގެ ނަބިއްޔާ ޞައްލަﷲ ޢަލައިހިވަސައްލަމަ އިރުޝާދު ދެއްވިގޮތުގައި ސާފުތާހިރު ކަމަކީ އީމާންކަމުގެ ބައެކެވެ.\nސާފުތާހިރުކަމާނުލައެއް އީމާންކަން ފުރިހަމައެއް ނުވާނެއެވެ. އަރަހުށިމާތް ﷲއަކީ ފުރިހަމަ ވަންތަ ރަސްކަލާނގެއެވެ. އެކަލާނގެ ލޯބިވެވޮޑިގެންވަނީ ރީތިކަމާއި، ސާފުކަމާއި، ފުރިހަމަ ކަމަށެވެ.


Keyoniru: Rahjjeyge musthagu balahhtakai binaa kuraa biya rah! - One Online\nކެޔޮނިރު: ރާއްޖޭގެ މުސްތަޤްބަލަށްޓަކާ ބިނާކުރާ ބިޔަ ރަށް!\nވާވު އަތޮޅަކީ ގުދުރަތީ ގޮތުން ދެއަތޮޅެކެވެ. އެއީ އަސްލު ވާވު އަތޮޅާއި، އެއަތޮޅު ކައިރީ އޮންނަ "ވައްޓަރު" ނަމަކަށް ކިޔާ ގުދުރަތީ ކުޑަ އަތޮޅެކެވެ. ވާވު އަތޮޅަކީ ސައިޒުގެ ގޮތުންވެސް އަދި އާބާދީގެ ގޮތުން ވެސް ރާއްޖޭގެ އެންމެ ކުޑަ އަތޮޅެވެ. އަތޮޅުގައި 21 ވަރަކަށް ރަށް އޮތްއިރު މީހުން އުޅެނީ އެންމެ5ރަށުގައެވެ، އަދި މުޅި އަތޮޅުގެ އާބާދީއަކީ ގާތްގަނޑަކަށް 2000 އެވެ. ވާވު އަތޮޅުގެ އެންމެ އިރުމަތީ ފަރާތުން ފުއްތެޔޮމުލި އިން ފެށިގެން އަތޮޅުގެ އެންމެ ހުޅަނގު ފަރާތުން ފުއްސަރާ ދެމެދު، އަތޮޅުގެ ފުޅާމިން 57 މޭލު ހުރެއެވެ.\nއަތޮޅުގެ 2000 ވަރަކަށް އާބާދީ އެހެން އަތޮޅަކަށް ބަދަލުކޮށް، ބަދަލު ކުރި މީހުނަނަށް ސަރުކާރުން ގެދޮރާއި ބަދަލު ދިނުމަށް ފަހު، ޑީޕްސީ ޑްރެޖިންގ ހަދައިގެން މުޅި ވާވު އަތޮޅު ހިއްކުމަކީ މީގެ ވިއްސަކަށް އަހަރު ކުރީން ހަފްތާ މަޖައްލާ "މަންޑޭޓައިމްސް" ގަ ލިޔުނު ލިއުމުން ފެށިގެން އަޅުގަނޑު ފާޅުކުރަމުން އަންނަ ޚިޔާލެކެވެ. މިއީ ޓެކްނިކަލް ގޮތުން މިހާރު ދުނިޔޭގައި ޓެކްނޮލޮޖީ ހުރި، އަދި ކުރެވިދާނެ ކަމެކެވެ. ޚަރަދަށް ބަލާއިރު ކޮންޓްރެކްޓަރ ފައިނޭންސް އުސޫލުން ކުރުމުން، ދައުލަތުން އެއްވެސް ޚަރަދެއް ނުކޮށް ހިންގިދާނެ ބިޔަ މަޝްރޫ އެކެވެ. ޑީޕްސީ ޑްރެޖިންގ އަކީ މާކަނޑުގެ އަޑިން ޕަމްޕް ކޮށްގެން ވެލި ނެގުމަށް ކިޔާ ނަމެކެވެ. މިގޮތަށް ބިން ހިއްކައިގެން، މުޅި ވާވު އަތޮޅު އެއްކޮށް، ކަނޑުގެ ލޮނުގަނޑުން ފެށިގެން މަދުވެގެން 15 ފޫޓުގެ އުސްމިނަށް ހިއްކުމުން، އެއްފަސް ކޮށް އުފެދޭ ބޮޑުސިންގާ ރަށް ވެގެން ދާނީ މަދުވެގެން އެއް މިލިއަން މީހުންނަށް އެއްފަހަރާ އުޅެވޭ ފަދަ "ސޭފް އައިލޭންޑް" އަކަށެވެ.\nދިވެހިރާއްޖެއިން އެތެރެކުރާ ބާވަތްތަކުގެ ތެރެއިން އާއްމުކޮށް ބޭނުންކުރާ ކައްކާ ތެޔޮފަދަ ބާވަތްތައް ރާއްޖެއަށް އެތެރެކުރެވޭ މިންވަރު ބަލައި، އެކަމަށް ރިޢާއަތްކޮށް، އެތަކެތި ދިވެހިރާއްޖޭގައި އުފައްދައި، ނުވަތަ އެތަކެތި ގަނޑުކޮށް ނުވަތަ 'ރޯކޮށް' ރާއްޖެ އެތެރެކޮށް، ރިފައިންކޮށް، ޕްރެސެސްކޮށް އަދި ބަންދުކޮށް ދިވެހި ބާޒާރަށް ނެރުމަށް ބޭނުންވާ ފެކްޓަރީތައް އެއިރުން ހެދޭނީ ވާވު އަތޮޅުގެ ބިޔަ ރަށުގެއެވެ. މިރަށަށް ކީދާނެ އެއް ނަމަކީ "ވާވު-ސޭފް-އައިލޭނޑް" އެވެ!\nވާވު އަތޮޅު ހިއްކާ އިރު، ވައްޓަރު ވެސް ހިއްކޭނެއެވެ. ވައްޓަރަކީ ގުދުރަތީ ބޮޑު ސިންގާ ހާބަރެކެވެ. ވައްޓަރު ހިއްކާނީ އެހާބަރު އޮންނަ ގޮތަށް ވައްޓަރުގެ ވަށައިގެންނެވެ. މެދުގަ އޮންނަ ގުދުރަތީ ހާބަރު ނުހިއްކާ ބާއްވާ ގޮތަށެވެ. އެއަށްފަހު ވައްޓަރާއި "ވާވު-ސޭފައައިލޭންޑް" އާ ދެމެދު ބްރިޖަކުން ގުޅާލުމަށް ފަހު ވައްޓަރު ބަނދަރު ވެގެންދާނީ ބޮޑު ސިންގާ، ބިޔަ، ޓްރާންސްޝިޕްމެންޓް ކޮންޓެއިނަރ ބަނދަރަކަށެވެ. މިކޮންޓެއިނަރ ބަނދަރާއި، ވާވު-ސޭފްއައިލޭންޑް ގައި ހަދާ އިނަޓަރނޭޝަނަލް އެއަރޕޯރޓާއި، ފެކްޓަރީ ތަކާއި އެހެނިހެން އިންފްރާސްޓްރަކްޗަރގެ ސަބަބުން ވާވު ވެގެންދާނީ މެދުސައިޒުގެ ބޮޑު ޤައުމެއްފަދަ ތަނަކަށެވެ. ހަމައެކަނި އެތަނުގެ އިގްތިސޯދުން މުޅި ދިވެހިރާއްޖޭގެ ހަރަދުތައް ޗަލުވާލެވޭވަރުގެ ބިޔަ އިގްތިސޯދަކަށެވެ. އެ ސަރަހައްދަކީ ޚާއްސަ އިކޮނޮމިކް ޒޯނަކަށްހަދައި، އިންވެސްޓަރުންނަށް ޚާއްސަ އިނާޔަތްތަކެއް ދެވިގެން ދާނެއެވެ.\nމިއީ ބިޔަ ތަސައްވުރެކެވެ. މިދިވެހި ޤައުމުގެ އިގްތިސޯދީ މިނިވަންކަމާއި ދިވެހި ރައްޔިތުންގެ ކުރިމަގުގެ ފޯރުންތެރިކަމާއި ޤައުމުގެ ތަރައްޤީ، އަދި، ރައްކާތެރިކަމާއި ގުޅިފައިވާ ބިޔަ ތަސައްވުރެކެވެ. "ވިޝަން 2025" އެކުލަވާލައި، އޭގެ އެންމެ މުހިއްމު ބައެއްގެ ގޮތުގައި "ވާވު-ސޭފްއައިލޭންޑް" ގެތަސައްވަރު ހަޤީގަތަކަށް ހެދުމުގެ މަސައްކަތް މިހާރުވެސް ފަށަންވީއެވެ.\nއިމާދު ލަތީފުގެ ކޮލަމް: ދެ ޕްރިންސުންގެ ގުޅުމުގެ ތެރެއިން އެމިރޭޓްސްގެ ސިޔާސަތު އިސްލާމީ ދުނިޔެއާ ދުރަށް\nއިމާދު ލަތީފުގެ ކޮލަމް: މަރަޑޯނާއަށްޓަކައި ދިވެހިން އެންމެފުރަތަމަ ރުއި ދުވަހުގެ ވާހަކަ\nއިމާދު ލަތީފުގެ ކޮލަމް: މިސްކިތްތައް ބަދަލުކޮށްލީ އޫރުކޮށިތަކަށެވެ.


Muhdhathu Hamavefaivaa ID Card Ah July Mahuge Niyalah Khidhumaiy Libeyne - vNews.mv\nމުއްދަތު ހަމަވެފައިވާ އައިޑީކާޑަށް ޖުލައި މަހުގެ ނިޔަލަށް ޚިދުމަތް ލިބޭނެ\nޝިފްޒާ މުޞްޠަފާ 27 June 2020, 14:37\nމުއްދަތު ހަމަވެފައިވާ އައިޑީކާޑަށް ޖުލައި މަހުގެ ނިޔަލަށް ޚިދުމަތް ފޯރުކޮށްދިނުމަށް ނިންމައިފިއެވެ.\nރާއްޖޭގައި ކޮވިޑް-19 ފެތުރެން ފެށުމުން ސިއްހީ ކުއްލި ނުރައްކަލުގެ ހާލަތު އިއުލާންކޮށް ސަރުކާރުގެ އިދާރާތައް ވެސް ވަނީ ބަންދުކޮށްފައެވެ. ފުރަބަންދާ ގުޅިގެން ގިނަ ޚިދުމަތްތައް މެދުކެނޑިގެން ދިޔައިރު ސަރުކާރުގެ އިދާރާތަކުން ވެސް ފޯރުކޮށްދެމުން އައީ ކޮންމެހެން ފޯރުކޮށްދޭން ޚިދުމަތްތައް އެކަންޏެވެ. އެހެން ކަންކަމަށް ޚާއްސަ އިންތިޒާމުތައް ހަމަޖެއްސިއިރު އައިކާޑާ ގުޅުންހުރި ކަންކަމަށް ޑިޕާޓްމަންޓް އޮފް ނެޝަނަލް ރަޖިސްޓްރޭޝަނުން ވަނީ ޚާއްސަ ގޮތްތަކެއް ކަނޑައަޅާފައެވެ.\nޑީއެންއާރުން ބުނީ އައިޑީކާޑު ހެދުން މެދުކަނޑާލުމުން އައިޑީކާޑު ނުހެދި، އައިޑީކާޑު މެދުވެރިކޮށް ދެވޭ އެކިއެކި ޚިދުމަތްތައް ނުލިބުމުގެ ޝަކުވާ ބޮޑުވެގެންދިޔަ ކަމަށެވެ. އެކަމަށް ހައްލު ހޯދައިދިނުމުގެ ގޮތުން ޑީއެންއާރުން ހަމަޖައްސާފައިވަނީ އަލަށް އުފަންވާ ކުއްޖެއްނަމަ ނުވަތަ އައިޑީކާޑު ގެއްލިފައިވާނަމަ ނުވަތަ މުއްދަތު ހަމަވެފައިވާނަމަ، އުފަންދުވަހުގެ ސެޓްފިކެޓް، ޕާސްޕޯޓް، ޑްރައިވިންގް ލައިސަންސް ނުވަތަ 2020 ޖެނުއަރީ 1 ވަނަ ދުވަހުގެ ފަހުން މުއްދަތު ހަމަވެފައިވާ އައިޑީކާޑުގެ ނަންބަރަށް ބަލައި ޚިދުމަތް ފޯރުކޮށްދޭ ގޮތަށެވެ.\nއޭޕްރީލް މަހުގެ4ވަނަ ދުވަހު މިގޮތަށް އިއުލާންކުރީ ޖޫން މަހުގެ ނިޔަލަށް އަމަލުކުރާ ގޮތަށެވެ. ނަމަވެސް ފުރަބަންދަށް ދެވުނު ލުއިތަކާއެކު އަދިވެސް އާންމު ހާލަތަށް ކަންކަން ބަދަލުނުވާތީ އެ އިދާރާއިން ވަނީ މިގޮތަށް އަމަލުކުރުމުގެ މުއްދަތު އިތުރުކޮށްފައެވެ.\nޑީއެންއާރުން މިހާރު ހަމަޖައްސާފައިވާ ގޮތުން، މުއްދަތު ހަމަނުވާ އައިޑީކާޑެއް ނެތް ނަމަވެސް ޖުލައި 31 ވަނަ ދުވަހުގެ ނިޔަލަށް ޚިދުމަތް ދެވޭނެއެވެ. މިގޮތަށް ހަަޖައްސާފައިވަނީ ކޮވިޑް-19 ފެތުރުން ކޮންްޓްރޯލް ކުރެވޭތޯ ސަރުކާރުން ކުރަމުންދާ މަސައްކަތްތައް ހުއްޓުމެއް ނެތި ކުރިއަށްދާތީ ކަމަށް ޑިޕާޓްމަންޓް އޮފް ނެޝަނަލް ރަޖިސްޓްރޭޝަނުން ބުނެއެވެ.


Matheethauleemah Fahu Atholhugai Harunulun - Addu Tharahgee Nuvaa Sababeh - Vaguthu\nދުނިޔޭގެ ގައުމުތަކުގައި މާސްކް އެޅުން ހަރުކަށި ކުރަނީ - 1 ގަޑިއިރު ކުރިން\nމަތީ ތަޢުލީމަށް ފަހު އަތޮޅުގައި ހަރުނުލުން- އައްޑޫ ތަރައްޤީ ނުވާ ސަބަބެއް\n2 އަހަރު ކުރިން ( ނޮވެމްބަރު 21, 2019 )\n| ރިޓަޔަޑް މެޖިސްޓްރޭޓް އަބްދުﷲ ފާރޫޤް އިބްރާހީމް\nއައްޑޫ ލިންކް ރޯޑް. --- ވަގުތު އިމޭޖެސް: އިބްރާހިމް ޝާބިލް\nއައްޑު އަތޮޅަކީ، މާލެ ފިޔައި އޮތް ދެވަނަ ބޮޑު އާބާދީއެވެ. އެވޭލާ ޒަމާނުގައި ތައުލީމީރޮގުން އެއްވަނަ، މިހާރު ދެވަނަ ތައުލީމީ އަތޮޅު ކަމުގައިވެސް ޤަބޫލުކުރެވިދާނެއެވެ. ނަމަވެސް ތަޢުލީމީގޮތުން މަތީތައުލީމު ޙާސިލުކުރާ އައްޑު އަތޮޅުގެ އެއްވެސް މީހަކު ނުވަތަ ގިނަމީހުން އަތޮޅުގައި މަޑުނުވެއެވެ. ހިޖުރަކުރަނީ މާލެ އަށެވެ. ނުވަތަ ބޭރު ޤައުމަކަށެވެ. ސަބަބު ވަރަށް ވެސް ގިނައެވެ. ކުރުކޮށް ދަންނަވާނަމަ އަތޮޅުގެ ތަރައްޤީގެ ފޭރާން ބާވުމެވެ.\nއަތޮޅުގެ ތަރައްޤީ ގެ ބިންގަލަކީ މަތީ ތައިލީމުގެ އަހުލުވެރީން އަތޮޅުން ލިބެންހުރުމެވެ. ކިތަންމެ ގިނައިން ސިމެންތިއާއި ވެލިއާއި ހިލަ އެއްކޮށް ކޮންކްރިޓުކުރިއަސް އެއީ އަތޮޅުގެ ޙަޤީޤީ ތަރައްޤީއެއްނޫނެވެ. ތަންތަން ބިނާކުރުމަކީވެސް ބޭނުންތެރިކަމެކެވެ. ނަމަވެސް ހަޤީޤީ ތަރައްޤީ އަކީ މަތީތައުލީމު ލިބިފައިވާމީހުން އަތޮޅުގައި މަޑުކުރުވުމެވެ. މިކަމަށް ކުރެވިދާނެ ކަންތައްތައް ވަރަށް ވެސް ގިނައެވެ. އެހެންކަމުން އަތޮޅަށް ދިމާވެފައިވާ އެއްމައްސަލައަށް ވާހަކަ ދައްކަމާ ހިނގާށެވެ. އައްޑު އަތޮޅަށް ދިމާވެފައިވާ އެއްމެ ބޮޑު އެއްގޮންޖެހުމަކީ ސިއްޙީ ފަރުވާގެ ގޮންޖެހުމެވެ. ރަނގަޅު ފެންވަރުގެ ޑޮކުޓަރުން އަތޮޅުން ނުލިބޭ މައްސަލައެވެ. މިސަބަބާހުރެ އެންމެ އާދާގެ ބަލިތަކަށް ވެސް ބޭސްކުރުމަށް ދާން ޖެހެނީ މާލެ އަށެވެ. ނުވަތަ އޮޅަދޫކަރައަށާއި އުތުރު ކަރައަށެވެ. ނުވަތަ އެއަށް ވުރެ ދުރަށެވެ.\nއައްޑު އަތޮޅުގެ ހޮސްޕިޓަލުގެ އަޢުލަބިއްޔަތު އޮތީ ބޭރުގެ ޑޮކްޓަރުންނަށެވެ. އެއީ ދިވެހިން ނުލިބުމުގެ ނަތީޖައެއްގެ ގޮތުން ދިމާވެފައިވާ ކަމެކެވެ. އައްޑު އަތޮޅުގެ ދަރީންގައިވެސް ބިދޭސި ޑޮކްޓަރުން ނަގާފައިވާ ފުރަތަމަ ޑިގްރީ(MBBS ) ޙާސިލު ކުމުގެ ޢިލްމީ ޤާބިލުކަން އެބަހުއްޓެވެ. އަދި ފުރުސަތުލިބޭނަމަ އިސްޕެޝަލައިޒު ވުމުގެ ޤާބިލުކަން ވެސް ހުންނާނެ ކަމަށް ޤަބޫލުކުރަވެއެވެ. އެހެންކަމުން އައްޑު އަތޮޅުގެ ތަރައްޤީ އަށް ޓަކައި އައްޑޫ ކައުންސިލް އިދާރާއިން މިކަމާމެދު ފުންކޮށް ވިސްނަން ވެއްޖެއެވެ. އަޅުގަނޑު ވެސް ޚިޔާލެއް މިކަމުގައި ހިއްސާކޮށްލާނަމެވެ.\nއާދެ! އަޅުގަނޑު ހުށަހަޅާ އެއް ޚިޔާލަކީ، އައްޑޫ ކައުންސިލް އިދާރާ ގެ ފަރާތުން އައްޑޫ ރައްޔަތުންގެ ތެރެއިން މިހާރު މެޑިސިން ކިޔަވަމުން އަންނަ ދަރިވަރުންނަށާއި އަދި އަލަށް ކިޔަވަން ފަށާ ދަރިވަރުންނަށް ކިޔަވާ ނިމިގެން އައިސް އަތޮޅަށް ކަނޑައެޅޭ މުއްދަތަކަށް ޚިދުމަތް ކުރުމުގެ ޝަރުތާއެކު، އަނބުރާ ދައްކާގޮތަށް ޓިއުޝަން ފީގެ ފައިސާ، އައްޑޫ ކައުންސިލުން ހަމަޖައްސަވާދެއްވުމެވެ. މިއީ ނުކުރެވޭނެ ކަމެއްނޫނެވެ.\nއަދި މިކަން ކުރުގައި ދިމާވާނެ ގޮންޖެހުމެއްވެސް ނުވެއެވެ. ސަބަކީ އައްޑޫ ކައުންސިލް އިދާރާއަކީ އެއަތޮޅުގެ ބިންތަކުން ލިބޭ ކުލިއަށް މަހަކު2(ދޭއް) މިލިއަނާ ގާތްކުރާ އަދަދަކަށް ފައިސާ ލިބޭ އިދާރާއަކެވެ. އަދި ކުރިމަގުގައި މިއަށްވުރެ ގިނައިން ފައިސާލިބޭނެކަމަށް އުއްމީދު ކުރެވެއެވެ. މިފަދަ ފައިސާތަކުގެ ބޭނުމަކީ އެފައިސާއިން އަތޮޅު ތަރައްޤީ ކުރުމެވެ. އާދެ! އައްޑޫ ސިޓީކައުންސިލް އިދާރާގެ ތަރައްޤީގެ މާސްޓާރ ޕްލޭނުގައިވެސް އޮތީ " ތަޢުލީމަށް އިސްކަން ދީގެން" އަތޮޅު ތަރައްޤީ ކުރުމެވެ. ވީމާ އައްޑު އަތޮޅުގެ ހުރިހާ ރައްޔިތުންވެސް މިކަމަށް ޓައި އަޑު އުފުލަމާ ހިނގާށެވެ. މީގެ އިތުރުން އައްޑު އަތޮޅުން ނެގޭ ޒަކާތު ފައިސާގެ ތެރެއިން " އިބުނުއްސަބީލު" ގެ ބައިން މިޕޮރުގުރާމުގެ ދަށުން ކިޔަވަން ފޮނުވާކުދީންނަށް ބޭނުންވާ އިތުރު ޚަރަދުތައް ހަމަޖެއްސުމަށް ޓަކައި ޒަކާތުން ބައެއް ހޯދުމަށް ޓަކައި އަޑުއުފުލުމުގެ ޤާނޫނީ ޙައްޤުވެސް އެއްތޮޅުގެ ރައްޔިތުންނަށް އެބައޮތެވެ.\nދަންނައެވެ. ދިވެހި ރާއްޖެގެ ސިއްޙީ ފަރުވާދިނުމުގެ މައްސަލައެއް ޙައްލެއް ލިބުމަކީ، އަޅުގަނޑު މެންގެ އަވަށްޓެރި ޤައުމު ތަކުން މާބޮޑަށް އެކަމުގައި އުފާކުރާނެ ކަމެއްނޫނެވެ. ސަބަބު ވަރަށް ވެސް ސާފެވެ. ކޮންމެ ބަޔަކުވެސް އެދޭނީ އެބަޔަކަށް ބޮޑަށް ފައިދާލިބުމަށެވެ. އަވަށްޓެރި ޤައުމުތަކުން ވެސް އެދޭނީ އެޤައުމުގެ ޑޮކުޓަރުންނަށް މިޤައުމު ތާއަބަދު ބެނުން ޖެހިފައިއޮތުމަށެވެ. އެކަމުގައި ފަރުވާލެއްނެތެއެވެ. އެއީ ތަބީއީ ކަންތަކެވެ. ނަމަވެސް ހިތާމައަކީ އަވަށް ޓެރި ޤައުމު ތަކުގެ އެފަދަ ވިސްނުންތައް ކާމިޔާބުކޮށްނުދިނުމަށް ބާރުލިބޭގޮތަށް ދައުލަތުގެ ޕޮލިސީ ލެވެލުން ކަންތައް ނުފެންނާތީއެވެ. ޚާއްސަ ކޮށް މެޑިސިނުގެ ދާއިރާ އިންނެވެ. ސިއްހީ ދާއިރާގެ އަސްލު ބިނާވަނީ އެދައިރާގެ ފައްނުވެރީންގެ މައްޗަށެވެ. އެއީ ތަފާތު ކެޓަގަރީ ތަކުގެ ޑޮޓަރުންނާއި ނަރުހުންނާއި އަދި އެނޫނަސް އެދާއިރާގެ ޓެކްނޭޝަނުނުންނެވެ.\nއަދި އެދާއިރާށް ވާސިލު ވެވޭ ފައްނު ވެރީންނަކީ އަދި އޭގެ ތެރެއިން ވެސް ޚާއްޞަކޮށް ޑޮކްޓަރުންނަކީ ސެކަންޑަރީ އޭ. ލެވެލްގެ ޚާއްޞަ މާއްދާތަކަކުން ކަނއެޅޭ ވަކިވަރަކަށް މާކުސް ލިބިގެން ނޫނީ އެދާއިރާގެ ކިޔެވުމާ ހަމަޔަށް ވާޞިލު ނުވެވޭބަޔެކެވެ. މިސަބަބަށް ޓަކައި ޤައުމުގައި އުފެދޭ މިފަދަ ރަނގަޅު ނަތީޖާ ޙާސިލުކުރާ ޒުވާނުން ބޭކާރުނުކޮށް އެފުރުސަތު އެފަދަ ޤާބިލު ޒުވާނުންނަށް ދިނުމަކީ ތަރައްޤީ ވުމަށް ބޭނުންވާ ޤައުމުތަކު އެންމެ އިސް ލަނޑުދަނޑިއެވެ. ދިވެހި ރާއްޖެ ވެސް ތަރައްޤީ ވުމަށް ބޭނުންވާ ކަމާމެދު އޮޅުމެއް ނެތެވެ.\nކޮންމެ ސަރުކާރެއްގެ ވެސް ބޮޑު ވަޢުދަކީ ކިޔަވާކުދީންނަށް ތަޢުލީމަށް މަގުފަހި ކޮށްދޭނެކަމުގެ ޔަޤީންކަން ދިނުމުގެ ވަޢުދެވެ. ނަމަވެސް ދާދި ފަހުން ހަޔަރ އެޑިއުކޭޝަނުން އާއްމުކުރެއްވި ނަމްބަރ:475/2019/85 (ޖޫން 2019) އިއުލާނުން ހުޅުވާލި ޑޮކްޓަރީ (އެމް.ބީ.ބީ.އެސް) ކެޓަގަރީ އަށް ކުރިމަތިލާފައިވާ 78 ޒުވާނުންގެ ތެރެއިން 50 ދަރިވަރުން ކޮލިފައިޑްވިއެވެ. ނަމަވެސް ފުރުސަތު ލިބުނީ އެކުދީންގެ ތެރެއިން ހަމަ އެންމެ ތިން (3) ކުދިންނަށެވެ. ސުވާލަކީ ފައިސާ ހަމަ ނެތީތޯއެވެ؟ ނުވަތަ އަވަށްޓެރި ޤައުމުތަކުން ޒާތީ މަންފާލިބޭތީ ތިމާގެ ޤައުމަށް ޚީޔާނާތްތެރި ވަނީތޯއެވެ؟ އުފެދޭ ސުވާލުތައް ގިނަވާނެއެވެ. ޖަވާބު ހޯދުންދަތިވާނެއެވެ. ކޮންމެއަކަސް ދަންނަވާލަން އޮތް ފަހު ބަހަކީ މިފަދަ ޒުވާނުންނަށް މިފަދަ ނާޒުކު ފުރުސަތުތައް ގެއްލިގެން ދިއުމަކީ ޤައުމުގެ ހުރިހާ ފަރުދުންނަށް ލިބޭ ފޫނުބެދޭވަރުގެ ގެއްލުމެކެވެ.\nދިވެހިރާއްޖެ އަށް އެންމެ މުނާސަބުވަނީ ކޮންނިޒާމެއްތޯ؟\nއަންހެނުން ޤާޟީކަމުގެ މަގާމަށް އައްޔަން ކުރުމުގެ ޙުކުމް\nސިޔާސީ ފިތުނައިގެ ވަގުތުތަކުގައި ހިނގާ ޖިނާއީ ކުށްތަކުގެ ޤާނޫނީ ހައިސިއްޔަތު\nނޮވެމްބަރު 21, 2019 15:23\nއައްޑޫ ތަރައްޤީ ނުވެގެން އުޅޭނީ އައްޑޫ މީހުންގެ ނުކުޅެދޭ ކަމުން. ސިޔާސީގޮތުން ޕާޓީތަކާ ކާވެނީގެ އަހުދަކުން އަހުދުވެގެން އުޅޭތީ. ޒާތީ މައްސަލަ ތަކުގެ ސަބަބުން. ނުކުޅެދޭ ކައުންސިލެއްގެ ސަބަބުން! ތިމާއަށްވުރެ އަނޭކާއަށް އިހްތިރާމް ނުކުރުމުގެ ސަބަބުން. ޒާތީ މަޖްލީސް މެމްބަރުންގެ ސަބަބުން.\nމިހާރުގެ ސަރުކަރަށް 1 އަހަރު. ސަރުކާރު ދެކެ އިންތިހާއަށް ލޯބިވާ އެޕާޓީގެ7ކައުންސިލަރުން.7މަޖްލީސް މެމްބަރުން. ކުރެވުނުކަމަކީ ކޮބާތޯ. ސުމެއް!\nނޮވެމްބަރު 23, 2019 10:09\nނޮވެމްބަރު 21, 2019 16:10\nތިކަން ކުރިންވެސް ކުރި. ނަމަވެސް މާލޭ މީހުން ކުރިމަތިލައި އެކަންވެސް ޗޮކުން ދިޔައީ. އަދި ރަށްރަށުގެ މީހުންވެސް ކުރިމަތިލި. އެކަމަކު ބޮޑެތި ފަރާތްތަކުގެ އެހީއާއެކު އެމީހުން ޚިދުމަތް ކުރުމުގައި މަކަރުހަދާ މާލެއަށް ހިޖުރަކުރީ\nނޮވެމްބަރު 21, 2019 17:12\nތިކަމެއްނުވާނެ، ސިޔާސީ ޕާޓީއެއްގެ ފަސްބައިގަ ނެއެލޭ މީހެއްގެ ދަރިއަކަށް ލޯނު ނުލިބޭނެ ތިޔަ އެހީއެއްވެސް ނުލިބޭނެ، ވަޒީފާއެއްވެސް ނުލިބޭނެ.\nނޮވެމްބަރު 21, 2019 21:51\nމަތީ ތައުލީމު އުނގެނިގެން މާލޭ ގައި ނުލަފާ އަރުވަން ގިނައީ ސ އަތޮޅު މީހުންނޭ\nނޮވެމްބަރު 22, 2019 13:28\nއަމިއްލަ އެދުމާއެކު ފޯވެ އެހެންމީހުންގެ ކުރިމަތީގައި ރަނގަޅު ކަމަށް ދައުވާކޮށް ހިތް ވ. ނުބާ ބައެއް.\nނޮވެމްބަރު 22, 2019 19:40\nމާލެ އެއީ ހުރިހާ އިމާރާތެއް ތަޅާލއި އެތާ ތިބި.ރެފިއުޖީން އަނބުރާ ރަށަށް ފޮނުވަން ޖެހިފަ ހުރި ތަނެއް...އިބޫ އިސްތިއުފާ.ސިޔާދަތުގެ އަދުއްވުން އިސްތިއުފާ.\nނޮވެމްބަރު 22, 2019 19:42\nޢައްޑޫ އެއީ ރާއްޖެގެ.ވެރިކަން ކުރަން އޮތް ތަން...އަދި މާލެ މީހުން ކޮސް ހީވާނެ.މަރޮށި ކުދިން ވަރަށް ކަޑަވޭެ އައްޑޫ މީހުން ތައުލީމީ ވީމަ...\nނޮވެމްބަރު 25, 2019 01:47\nތިޔަތާ އުޅެނީ މަކަކރުވެރިންން ހިހޫތަނުންކާލައިގެން މޅެތެ ރޭ އެނބު ރޭ މީހުން ތިޔަތަނަކީ ދުވަހެއްގެކޮޅުންވެސް ތަރ ރައްގީ ވާނެތަނެއްކަމަކައް ނުފެނޭ ފު ރަތަމަ ތިޔަތަނުގެ މީހުންގެ އިހްލަސްތެރިކަމެއްވެސްނެތް..\nނޮވެމްބަރު 25, 2019 01:53\nޢައްޑޫ މީހުނަކީ ކަންނެއް މުޑުދާރު ރު ބައެއް މާލެ އައްއްޖެހިފައިއޮތްބަލާއެއް އެއޮއްބޮޑު އަތަޅު ކުރިއައްގެންދަން ނޭގޭ އެންމީހުންނާއި ހަސަދަލައިގެން އަބަދުވެސް ލާދީނިއްޔަތުގެ ފަހަތުގައި ...މާލޭ މީ ހުނާއި އިނދެގެން އެމީހުންގެ ތައްޕާހުގައި ހުރިހާކަމެއް ކުރަން އުޅޭބައެއއ\nރައީސް ޔާމީން މިނިވަންވުމުން އުފާފާޅުކުރުން ކުރިއަށް\n"އިންޑިއާ އައުޓް" ކެމްޕޭނުގައި އުޅެނީ ކޮރަޕްޓް ވެފައި ތިބި ބައެއް - މާރިޔާ


ފްރާންސްގައި ރާއްޖެ އިޝްތިހާރުކުރުމަށް އެމްއެމްޕީއާރުސީން ޙާއްސަ ކެމްފެއިނެއް ފްރާންސްގައި ރާއްޖެ އިޝްތިހާރުކުރުމަށް އެމްއެމްޕީއާރުސީން ޙާއްސަ ކެމްފެއިނެއް\nފްރާންސްގައި ރާއްޖެ އިޝްތިހާރުކުރުމަށް އެމްއެމްޕީއާރުސީން ޙާއްސަ ކެމްފެއިނެއް\nރާއްޖެއަށް ޒިޔާރަތްކުރި ފަތުރުވެރިންގެ ބަޔަކު - ފޮޓޯ: އަލީ ނަސީރު / ޕީއެސްއެމްނިއުސް\nފްރާންސްގައި ރާއްޖެ އިޝްތިހާރުކުރުމަށް އެމްއެމްޕީއާރުސީން ކެމްޕެއިނެއް ފަށައިފިއެވެ.\nއެމްއެމްޕީއާރުސީން ފްރާންސްގައި ފެށި ސޯޝަލް އަދި ޑިޖިޓަލް މާކެޓިންގ ކެމްޕެއިން ފަށާފައިވަނީ ފްރާންސްގެ އެންމެ ބޮޑު އެއް އޮންލައިން ޓްރެވެލް އެޖެންސީ އޮޑީޖިއޯ އާއިއެކުއެވެ.\nއެމްއެމްޕީއާރުސީން ފްރާންސްގައި ފެށި ޑިޖިޓަލް މާކެޓިންގ ކެންޕެއިންގެ މަޤްސަދަކީ ފްރާންސްގައި ރާއްޖެ އިޝްތިހާރުކޮށް އެޤައުމުން ރާއްޖެ އަންނަ ފަތުރުވެރިންގެ އަދަދު ކުރިއަށްއޮތްތަނުގައި އިތުރުކުރުންކަމަށް އެ ކުންފުނިން ބުނެއެވެ. މީގެއިތުރުން އޯޓީއޭތަކާއި ގުޅިގެން އެޤައުމުގެ ރައްޔިތުން ޗުއްޓީ ހޭދަކުރަން އެންމެ ރައްކާތެރި ޤައުމަކީ ރާއްޖެކަން ބުނެދިނުމަކީވެސް މި ކެންޕެއިންގެ މަޤްސަދެކެވެ.\nއޮޑީޖިއޯއާއިއެކު ފެށި މި ކެމްޕެއިންގެ ދަށުން އެތަނުގެ ވެބްސައިޓްތަކާއި ސޯޝަލް މީޑިއާ އެކައުންޓަތަކުގައި ދިވެހިރާއްޖެ އިޝްތިހާރުކުރާނެއެވެ. މި ކެމްޕެއިން ކުރިއަށްދާނީ2މަސް ދުވަހުގެ މުއްދަތަކަށެވެ. މަހެއްގެ މައްޗަށް 1.6 މިލިއަން މީހުން ޒިޔާރަތްކުރާ އޮޑީޖިއޯ ވެބްސައިޓްގައި ދިވެހިރާއްޖެއަށް ޙާއްސަ މައިކްރޮސައިޓެއް ޔޫރަޕަށް ޙާއްސަ ވެބް ޕޭޖްގައި ވަނީ ހަމަޖައްސާފައެވެ. މި މައިކްރޮސައިޓް މެދުވެރިކޮށް ދިވެހިރާއްޖޭގެ ފަތުރުވެރިކަމުގެ ޕްރޮޑަކްޓްތަކާއި ފަތުރުވެރިންނަށް ތަޖުރިބާކުރެވެން ހުންނަ ތަފާތު ކަންކަން ދައްކުވައިދޭނެކަމަށް އެމްއެމްޕީއާރުސީން ބުނެއެވެ.\nމި މައިކްރޮސައިޓްގެ އިތުރުން އޮޑީޖިއޯގެ ވެބްސައިޓަށް ޒިޔާރަތްކުރާ ފަރާތްތަކަށް ދިވެހިރާއްޖެއާބެހޭ މައުލޫމާތު ހިމެނޭ އީމެއިލްވެސް ކެމްޕެއިންގެ ތެރެއިން ފޮނުވާނެއެވެ.\nކޯވިޑް19 އަށްފަހު ރާއްޖޭގެ ބޯޑަރު އަލުން ހުޅުވާލުމާއިއެކު ފްރާންސްއިން ރާއްޖެއަށް 5677 ފަތުރުވެރިން ވަނީ ރާއްޖެ އައިސްފައެވެ. އަދި މިއަހަރުގެ ފުރަތަމަ 10 ދުވަހު ފްރާންސްއިން 1106 ފަތުރުވެރިން ރާއްޖެ ވަނީ އައިސްފައެވެ.


Shara Aai Aashaa Ah Ishfan Ahvure Muhinmmee Jumaa Aai Mike - Vaguthu\nޝަރާ އާއި އާޝާއަށް އިޝްފާނަށް ވުރެ މުހިންމީ ޖުމާ އާއި މައިކް\nރާއްޖޭގެ ޓިކްޓޮކް ތަރިން ބޮޑު މަޝްހޫރުކަމެއް ހޯދައިފިއެވެ. އެ ތަރިންގެ މަސައްކަތް ދިވެހިން ބަލައިގެންފިއެވެ. އެ މީހުންގެ ހުނަރުވެރިކަމުގެ ވާހަކަދައްކަމުން ދެއެވެ.\nރާއްޖޭގެ ޓިކްޓޮކް ތަރިންގެ ތެރެއިން މިހާރު ބޮޑު މަޝްހޫރު ކަމެއް ހޯދާފައިވާ އައިމިނަތު ރަޝްފާ(އާޝާ) އާއި ފާތިމަތު ޝަރާ އަކީ އެންމެ ގާތް ދެ އެކުވެރިންނެވެ. މި ދެ އެކުވެރިންގެ ގުޅުން ވަރުގަދަވީ ޓިކްޓޮކްއަށް ވަދެ އެކުގައި ވަގުތު ހޭދަކުރި ފަހުންނެވެ.\nމި ދެތަރިން ބުނާގޮތުގައި، އެމީހުންގެ ގުޅުން ވަރަށް ރަނގަޅެވެ. ދުވަހަކު ބޮޑު މައްސަލައެއް ދިމާނުވެއެވެ.\nޝަރާ އާއި އާޝާގެ ޓިކްޓޮކް އެކައުންޓް ބަލާއިރު، އެ މީހުންނާއި އެންމެ ގާތް މީހުންގެ ގޮތުގައި ފެނިގެންދާ އެކަކީ އިޝްފާނެވެ. ދެ މީހުންވެސް އިޝްފާން އާއެކު ޓިކްޓޮކް ވީޑިއޯތައް ނަގާ ހަދައެވެ. އަދި އެ ވީޑިއޯތައް އަޕްލޯޑް ކުރެއެވެ.\nއެހެން ނަމަވެސް ބައިސްކޯފްގެ ތުންތުން މަތިން ޕްރޮގްރާމްގެ ފޮޓޯ ވީދާ ގޭމްގައި މި ދެތަރިންވެސް ވީދާލީ އިޝްފާން އާއެކު ނަގާފައިވާ ފޮޓޯއެވެ. މި ދެތަރިންނަށްވެސް އިޝްފާނަށްވުރެ މުހިންމީ ޖުމާ އާއި މައިކް އެވެ.\nއާޝާ ބުނަނީ އިޝްފާންއާއެކު މިއަށްވުރެ ރީތި މެމޯރީސް ހުންނާނެ ކަމަށެވެ. އަދި ޖުމާއާއި އެކީ އިން ފޮޓޯއަކީ އޭނާގެ ފުރަތަމަ ވީޑިއޯ ލަވަ "ގުނަމުން މިދާ"ގެ ތެރެއިން ނަގާފައިވާ ފޮޓޯއެއް ކަމުން އެ މާ މުހިންމު ކަމަށެެވެ.\nފާހަގެވެން ދިޔަ ކަމަކީ އިޝްފާން އާއި އާޝާގެ މި ފޮޓޯ ވީދާލުމަށް ޝަރާ އައި ހާއްސަ ގެސްޓް ރޯމްގެ ފަރާތުން އާޝާއަށް ހިތްވަރު ދިނެވެ. އެހެންކަމުން މިކަމުގައި ބެލުންތެރިންނަށް ނޭނގޭ ސިއްރުތަކެއް ވަނީ ކަމަށް ވެދާނެ އެވެ.\nޝަރާގެ މެމޮރީ ބުކްގައިވެސް އިޝްފާން އާއި މައިކްގެ ފޮޓޯގެ ފޮޓޯއަކުން ޗޫޒް ކުރުމަަށް ލިބުމުން ފޮތް ވީދާލެވޭނެތޯ ސުވާލު ކުރެއެވެ. އަދި އިޝްފާންގެ ފޮޓޯ ނެގުމަށްފަހު "ދިޒް އިސް ނޮޓް ގުޑް"އޭ ބުނުމަށްފަހު ކުދިކުދިވަންދެން އެ ފޮޓޯ ވީލާލައެވެ. މީގައިވެސް ބެލުންތެރިންނަށް ނޭނގޭ ސިއްރެއް ވެދާނެ ބާއެވެ؟\nއެހެން ނަމަވެސް ދެ ތަރިންގެވެސް ވާހަަކަތަކުން އެ މީހުންނާއި އިޝްފާން އާއި މައްސަލައެއް ޖެހިފައި ހުރިހެން ހީނުވެއެވެ.\nފިލްމީ ތަރި ހައްޖައަށް މަންމަ ފެނުނީ އުމުރުން7އަހަރުގައި!\nރިޝްމީ އާއި ރަވީ ދަރިއަކު ހޯދަން އަދި ހިޔާލެއް ނުކުރޭ!\nއޭޕްރީލް 26, 2021 17:55\nދެއްކުން ތެރިކަން ، ތިކަމުގެ އަޑީގައި ވަރަށް ބޮޑު ސިއްރެއް ފޮރުވިފައިވޭ.\nއޭޕްރީލް 26, 2021 22:20\nދެން އަހަރެމެނަށް ކޮން ކަމެއް!!\nމެއި 29, 2021 21:17\nހުރިހާކުދިންވެސް ކަށްވަޅުގައި އޮންނައިރު ޓިކްޓޮކުގައި ތިޔަ ޖައްސާ ވައްތަރުތަކުން ކުރާނީ ގެއްލުންތޯ ފައިދާތޯ ވިސްނުން ވަރައް މުހިންމު. ޓިކްޓޮކަކުން މާތްރަސްކަލާނގެ ހަޒްރަތައް ރުޖޫއަކުރުން ނުހުއްޓޭނެވެ. އަދި ތިމާކުރާ ކޮންމެ ޢަމަލަކީ އެޔައް ޖަޒާއެއް ނުލިބިދޫކުރެވޭނެ ކަމެއް ނޫންކަން ތިޔަ ޓިކްޓޮކް ކުޅޭއިރު ހަނދާނުގައި ބަހައްޓާށެވެ. އެމީހަކު ކުރާނެ ކަމެއް އިނގޭނީ އެމީހަކަށެވެ. ޖަހަންނަމައަކީ ނެތްތަނެއްކަން ކަށަވަރުކޮއްގެން ހުއްޓަސް ތިމާގެ އާޚިރަތައް ރައްކާތެރިނުވެވުނު މީހާ ޖަހަންނަމުގެ ރަހަދެންކެން ޖެހިދާނެއެވެ، އެއީ މާތް ރަސްކަލާނގެ އެމީހަކުގެ ފާފަނުފުއްސަވައިފި ކަމުގައިވާނަމައެވެ. ޓިކްޓޮކުގައި ތިޔަ ޖައްސާ ވައްތަރުތައް ޖައްސަމުން ގޮސް ދުނިޔޭގައި ހެޔޮ ޢަމަލުކޮއް އިޚްލާސްތެރި ތަގުވާގެ މަތީގައި ތިބެ ދުނިޔޭގެ މި ކުރު ހަޔާތުގެ ދުވަސްތައްވޭތު ކުރި މީހުންގެ މަގާމުލިބޭނެކަމުގެ އުންމީދުކުރުމަކީ އެއީ ހަމަނުޖެހެ ވިސްނުމެކެވެ. އުޅޭނެ ގޮތަަކައް އުޅެ ދުނިޔޭގެ ވަގުތު ދުއްވާލާށެވެ. މިއީ ހަމައެކަނި ނަސޭހަތެކެވެ. ބޭނުމިއްޔާ ނަސޭހަތުގައި ނުހިފާ ހަވާ ނަފްސައް އުޅެ ދުނިޔޭގެ ހަޔާތްވެތުކޮއް ނިންމާލާށެވެ. އެކަމަކު ތިމާގެ ހިސާބު މާތްރަސްކަލާނގެ ބައްލަވާ އެކަމުގެ ޖަޒާއިން ނުރެކެވޭނެއެވެ.\nމެއި 29, 2021 23:18\nޓިކްޓޮކް މޮޔައިން.. ބޮލައް ބޭސް ކުރައްވާ.


Dharifulhuge Anga Thereygai Huri "Lowalhu" Ge Hageegai Engumun Bodu Hihamajehumeh! - Vaguthu\nދުނިޔެ މި ދެކެމުންދާ ހިތްދަތި ވަގުތުގައި ދިމާވާ ކިތައްމެ ކުޑަ ކަމަކާައި ވެސް މީހުން ހާސްވެއެވެ. ވަކީން ހާއްސަކޮށް މައިންބަފައިންނާއި ދަރިންނާއި އާއިލާ މީހުންނާއި ލޯބިވާ މީހުންނަށް މިފަދަ ކަމެއް ދިމާވެއްޖެ ނަމަ ހާސްވާ މިންވަރު އިތުރެވެ.\nއިނގިރޭސި ވިލާތުގެ އުމުރުން 24 އަހަރުގެ ބެކީ ސްޓައިލްސްއަށް ވެސް ދިމާވީ މިފަދަ ހާދިސާއެކެވެ. އޭނާގެ ތުއްތު ދަރިފުޅުގެ އަނގައިގެ ތެރެއިން ލޯވަޅެއް ފެންނަން ހުރުމުން ދަރިފުޅު ރޯވަރުން އެއީ ކޮންއެއްޗެއް ތޯ ނުބެލުނެވެ.\nމިކަމާއި ހާސްވެފައިވާ ބެކީ އަވަހަށް ގުޅީ އޭނާގެ ފިރިމީހާއަށެވެ. ފިރިމީހާ އައިސްގެން ވެސް ދަރިފުޅު ރޯވަރުން އަނގައިގެ އެތެރެ ބެލޭ ގޮތެއްނުވިއެވެ. ގޮތްހުސްވެފައިވާ ބެކީ ދެން ގުޅީ އޭނާގެ މަންމައަށެވެ. މަންމައަށް ގުޅުމުން ލަފާދިނީ ވީ އެންމެ އަވަހަކަށް ހޮސްޕިޓަލަށް ދިޔުމަށެވެ.\nހޮސްޕިޓަލުގެ އެމަޖެންސީ ބަޔަށް ބެކީގެ ދަރިފުޅު ގެންދެވުނު އިރު ބެކީ ހުރީ ހާސްވެފައެވެ. ނަމަވެސް ދަރިފުޅަށް ބަލައިލާފައި ހޮސްޕިޓަލުގެ އެމަޖެންސީ ބައިގައި މަސައްކަތް ކުރާ މީހުންނަށް އެކަން މާސީރިއަސް ކަމެއް ކަމަށް ނުފެންނަ ކަމަށް އިނގިރޭސި ވިލާތުގެ ނޫހެއްގައިވެއެވެ.\nބެކީގެ ދަރިފުޅު ރަނގަޅަށް ބެލުމުން އެނގުނީ އޭނާގެ ދަރިފުޅުގެ އަނގައިގައި ވަނީ ލޯވަޅެއް ނޫންކަމެވެ. ނަމަވެސް އެއީ ސްޓިކާއެއް ކަމެވެ.\nއެކުއްޖާގެ އަނގައިގައިވާ ސްޓިކާ ނަގައި ދެއްކުމުން އެމެޖެންސީ ވޯޑުގައި ތިބި އެންމެން ފެށީ ހޭށެވެ. އަދި ހަމަ ޔަގީނުން ވެސް އެ ދަރިފުޅުގެ މައިންބަފައިން ބެކީއާއި އޭނާގެ ފިރިމީހާއަށް އެކަމުން ހިތްހަމަ ޖެހުން ލިބިގެން ދާނެއެވެ.\nރަން ފައިސާ ފޮއްޗެއް 18.9 މިލިއަން ޑޮލަރަށް ވިއްކާލައިފި\nފިލްމެއްގެ ޝޫޓިންއަކަށް ދެ ދުވަސް ވަންދެން ފެން ނުވަރާ ހުރިން: ޕްރިނީތީ\nމެއި 15, 2021 19:04


Aailaa Ah Filaigen Diyaee Hanguraama Ah, Mihaaru Beynunvanee Enburi Geyah Dhaan - Vaguthu\n3 މަސް ކުރިން ( ފެބުރުއަރީ 15, 2019 )\nއިރާގާއި ސީރިޔާ އަދި މެދުއިރުމަތީގެ ބައެއް ސަރަޙައްދުތަކުގައި ހަރަކާތްތެރިވާ ނިރުބަވެރި ހަނގުރާމަވެރި ޖަމާއަތް، އިސްލާމިކް ސްޓޭޓްސް (އައިއެސް) އަކީ ފާއިތުވެދިޔަ ދުވަސްތަކުގައި ދުނިޔޭގެ އެކި ކަންކޮޅުތަކުގައި ހިނގާދިޔަ ބޮޑެތި ނިރުބަވެރި ޙަމަލާތަކުގެ ފަހަތުގައި ހަރަކާތްތެރިވަމުންދިޔަ ޖަމާޢަތެކެވެ.\nޖިހާދުގެ ނަމުގައި މި ޖަމާޢަތާއި ގުޅުމަށް ދުނިޔޭގެ އެކި ކަންކޮޅުތަކުން ގިނަ ޢަދަދެއްގެ ބަޔަކު ސީރިޔާ އާއި އިރާގަށް ހިޖުރަކޮށްފައިވާއިރު އޭގެތެރެއިން ބައެއް މީހުން ވަނީ އެމީހުންނަށް ހަނގުރާމަވެރި މައިދާނުގައި ކުރިމަތިވި ބައެއް ކަންކަން ނޫސްތަކުގައި ޙިއްސާކޮށްފައެވެ.\nމިއީ އައިއެސް އާއި ގުޅުމަށް އަމިއްލަ ގެދޮރާއި ވަޒަން ދޫކޮށް ޅައުމުރުގައި ސީރިޔާއަށް ފިލައިގެން ދިޔަ އިނގިރޭސިވިލާތުގެ އަންހެން ކުއްޖެއްގެ ވާހަކައެވެ. މިހާރު އުމުރުން 19 އަހަރު ވެފައިވާ ޝަމީމާ ބޭގަމްއަކީ މީގެ ހަތަރު ވަރަކަށް އަހަރު ކުރިން އިނގިރޭސިވިލާތުން ސީރިޔާގެ ހަނގުރާމައިގައި ބައިވެރިވުމަށް ޤައުމުން ފިލައިގެން ދިޔަ ތިން ސްކޫލު ދަރިވަރުންގެ ތެރެއިން އެކެކެވެ.\nއޭނާ ވަނީ އިނގިރޭސި ނޫހަކަށް ދާދިފަހުން ދިން އިންޓަވިއުއެއްގައި، އަނބުރާ ގެޔަށް އަންނަން ބޭނުންވާ ވާހަކަ ބުނެފައެވެ. ހަނގުރާމައިގެ މައިދާނަށް ދިޔަފަހުން ޝަމީމާ ވަނީ ހަނގުރާމަވެރިޔަކާއި ކައިވެނިކޮށްފައެވެ. އެކައިވެންޏަށް ކުރިން ދެ ކުއްޖަކު ލިބިފައިވާއިރު މިހާރުވެސް އޭނާ އިނީ އިތުރު ކުއްޖަކަށް ބަލިވެއެވެ.\nކުރިން ޝަމީމާއަށް ލިބުނު ދެ ކުދިންވެސް ހަނގުރާމައިގެ ތެރެއިން މަރުވެފައިވާއިރު، އޭނާ ބުނެފައިވަނީ މިހާރު ނުވަމަސްވެ ވިހަން ކައިވެރިވެފައިވާ ދަރިފުޅުގެ ފުރާނައާއި މެދު ކަންބޮޑުވާ ކަމަށެވެ. ޝަމީމާގެ ފިރިމީހާވެސް ވަނީ ހަނގުރާމައިގެ މައިދާނުގައި ދާދިފަހުން މަރުވެފައެވެ. 2015 ވަނަ އަހަރުގެ ކުރީކޮޅު އިތުރު ދެ ރަހުމަތްތެރިންނާއި އެކު ސީރިޔާއަށް ދިޔަ ޝަމީމާ ބުނެފައިވަނީ ފާއިތުވެދިޔަ ދުވަސްތަކުގައި އޭނާ ސީރިޔާ އާއި އިރާގުގެ އެކި ހިސާބުތަކުގައި ދިރިއުޅެފައިވާކަމަށެވެ.\nއެގޮތުން އެންމެ ފަހުން އޭނާ ދިރިއުޅެމުންދިޔަ ރައްޤާގައި އެމެރިކާ ސިފައިން ހިނގި ވަރުގަދަ އޮޕަރޭޝަނަށްފަހު އެ އަވަށުން އައިއެސްގެ ބާރު ކަނޑުވާލުމާއި އެކު ހަނގުރާމަވެރިންގެ ގިނަ ޢަދަދެއްގެ ބަޔަކު ވަނީ ކައިރީގައި އޮންނަ އިރާގުގެ ބޯޑަރު ހުރަސްކޮށް އެ އަވަށުން ފިލާފައެވެ. ޝަމީމާ ބުނީ މިހާރު އޭނާ އަނބުރާ ގެޔަށް ދާން ބޭނުންވިނަމަވެސް ހަނގުރާމައިގައި ބައިވެރިވުމަށް ސީރިޔާއަށް ހިޖުރަކުރެވުމުން އެކަމާއި އޭނާ ދެރަނުވާ ކަމަށެވެ.\nއެހެން ނަމަވެސް ނުރައްކާތެރި ތަނެއްގައި ދިރިއުޅެން ޖެހުމުންނާއި ފުރާނަ ސަލާމަތްކުރެވޭނެ ކަމުގެ މާބޮޑު ޔަޤީންކަމެއް ނޯންނާތީ ޖެހިލުންވާކަމަށް އޭނާ ބުންޏެވެ. "މިތަނަށް އާދެވުމުން އަހަރެން ދެރައެއް ނުވޭ. އެކަމަކު މިތަނުގައި އުޅޭއިރު މިނިވަންކަމެއް ނެތުމުން އަދި އަބަދުވެސް ބިރެއްގެ މަތީ އުޅެން ޖެހުމުން ޖެހިލުންވޭ. އަދި މީހުންގެ ކަރު ބުރިކޮށް ގަތުލުކުރާ މަންޒަރު ބަލަން ބިރުގަނޭ. މިހާރު އަހަރެން ބޭނުންވަނީ އެނބުރި ޤައުމަށް ދާން. ބަނޑުގައި އޮތް އަހަރެންގެ ދަރިފުޅަށް ދިރިއުޅުމެއް ހޯދައިދިނުމަކީ އަހަރެން މިހާރު ބޭނުންވާ ގޮތް،" ޝަމީމާ ބުންޏެވެ.\nޝަމީމާ ބުނެފައިވާގޮތުގައި، އޭނާ އާއި އެކު ސީރިޔާއަށް ދިޔަ އޭނާގެ ދެ އަންހެން ރަހުމަތްތެރިން އެ ޤައުމަށް ދިޔަފަހުން ވީތަނެއް އޭނާއަކަށް ނޭނގެއެވެ. އެހެން ނަމަވެސް އެމީހުން އަދި އެ ނުރައްކާތެރި މައިދާނުން އަދި ސަލާމަތްކުރެވިދާނެ ކަމުގެ އުންމީދު އެބައޮތްކަމަށް ޝަމީމާ ބުންޏެވެ.\nޝަމީމާ ވަނީ ސީރިޔާއިން އެނބުރި އިނގިރޭސިވިލާތަށް ދިއުމަށް އިނގިރޭސި ސަރުކާރުގެ މަދަދަށް އެދިފައެވެ. އަދި އެކަމުގައި އެޤައުމުން އޭނާއަށް އެހީވެދޭނެކަމުގެ އުންމީދު އޮތްކަމަށާއި، ޤައުމަށް އެނބުރިދާން ތައްޔާރަށް ހުރިކަމަށް އޭނާ ބުންޏެވެ.\nޝަމީމާގެ މި ވާހަކަތަކާއި ގުޅިގެން އިނގިރޭސި ރަސްމީ ފަރާތަކުން އަދި ވަކި އެއްޗެއް ބުނެފައެއް ނުވެއެވެ.\nއިސްލާމިކް ސްޓޭޓްސް އިން މީގެ ކުރިން ވަނީ އިނގިރޭސިވިލާތުގައި ވެސް އެކި ފަހަރުގެ މަތިން ނިރުބަވެރި ހަމަލާތައްދީ ގިނަ ބަޔަކު މަރާލާފައެވެ. މި ސަބަބަށްޓަކައި އައިއެސް އާއި ދެކޮޅަށް އިނގިރޭސި ކަމާއި ބެހޭ ފަރާތްތަކުންވެސް ވަނީ މަސައްކަތްތަކެއް ކޮށްފައެވެ.\nއިސްރާއީލުން ސީރިއާއަށް ދިން ހަމަލާތަކެއް ނާކާމިޔާބުކޮށްލައިފި\nހައްދުފަހަނައަޅާފައިވާ އައިސިސް އާއި ދެކޮޅަށް ލަންކާ މުސްލިމުން މަގުމައްޗަށް\nއިސްރާއީލުން ހިފި ސީރިއާގެ ސަރަހައްދަކަށް ޓަރަންޕްގެ ނަމުން ނަންދީފި\nފެބުރުއަރީ 15, 2019 14:19\nތިއޮތީ ޝަހީސދުވާން ގޮހެއްނު! ދެންކީއްކުރަން ތިތަނުން ނުކުންނަން ތިއުޅެނީ؟


Kudakudhinge Vaahaka: Sulaimaanugefaanaai Hini ކުޑަކުދިންގެ ވާހަކަ: ސުލައިމާނުގެފާނާއި ހިނި – Ilm Kudakudhinge Vaahaka: Sulaimaanugefaanaai Hini\nކުޑަކުދިންގެ ވާހަކަ: ސުލައިމާނުގެފާނާއި ހިނި\nސުލައިމާނުގެފާނަކީ الله ގެ ނަބިއްޔެކެވެ. އަދި އެކަލޭގެފާނަކީ ރަސްކަލެކެވެ. އެކަލޭގެފާނުގެ ބައްޕާފުޅަކީ ވެސް ނަބީބޭކަލެކެވެ. އަދި ރަސްކަލެކެވެ. އެއީ ދާވޫދުގެފާނެވެ. عَلَيْهِما السَّلام\nމާތް الله ސުލައިމާނުގެފާނަށް ދޫނިތަކާއި ޖަނަވާރުގެ ބަހުރުވަވެސް ދަސްކޮށްދެއްވިއެވެ. އެކަލޭގެފާނުގެ ލަޝްކަރުގައި އިންސާނުންނާއި ޖިންނީންނާއި ދޫނިތައްވެސް ހިމެނެއެވެ.\nއެއްދުވަހަކު ސުލައިމާނުގެފާނު އެކަލޭގެފާނުގެ ބޮޑުބޮޑު ލަޝްކަރާއެކު ނުކުމެވަޑައިގެންނެވިއެވެ. ދެން އެކަލޭގެފާނަށް ހިނީގެ ވާދީއަކަށް ދެވިއްޖެއެވެ.\nހިނިތަކަށް ސުލައިމާނުގެފާނުގެ ބޮޑު ލަޝްކަރުފެނިއްޖެއެވެ. އެވަގުތު އޭގެތެރެއިން ހިންޏެއް ބުންޏެވެ. ”އޭ ހިނިތަކާއެވެ! ކަލޭމެންގެ ގޭގެއަށް ވަންނާށެވެ! އެހެންނޫނީ ނޭނގިތިބެ ސުލައިމާނުގެފާނާއި އެކަލޭގެފާނުގެ ލަޝްކަރު ކަލޭމެން ފިސްފިސް ކޮށްލަފާނެއެވެ!”\nއެ ހިނި މިހެން ބުނި އަޑު އިވިވަޑައިގެން ސުލައިމާނުގެފާނު ހިނިފުޅުވެޑުވިއެވެ. އަދި ވިދާޅުވިއެވެ. “އަޅުގެ ވެރިރަސްކަލާކޯއެވެ! އިބަރަސްކަލާނގެ މިއަޅާގެ މައްޗަށާއި، މިއަޅާގެ މައިންބަފައިންގެ މައްޗަށް ދެއްވި ނިޢުމަތަށް ޝުކުރުކުރުމަށާއި، އިބަރަސްކަލާނގެ ރުހިވޮޑިގެންވާ ޞާލިޙު ޢަމަލުކުރުމަށް މިއަޅާއަށް އިލްހާމް ކުރައްވާނދޭވެ! އަދި އިބަރަސްކަލާނގެ ރަޙްމަތްފުޅުން، އިބަރަސްކަލާނގެ ޞާލިޙުއަޅުންގެ ތެރެއިން މިއަޅާ ލައްވާނދޭވެ!”\nއެހެންވީމާ, ތިކުދިންވެސް, ތިކުދިންނަށް ނޫނީ ތިކުދިންގެ މައިންބައިފައިންނަށް ދެއްވާފައިވާ ނިޢުމަތެއް ހަނދާންވީމަ ނުވަތަ ފެނުނީމަ މިގޮތަށް ދުޢާކުރަން ހަނދާން ކުރަންވާނެއެވެ. އަދި ގިނަގިނައިން ދެއްވާފައިވާ ނިޢުމަތަށް ޝުކުރުވެރިވާ ކުދިންތަކެއްކަމުގައިވާން ވާނެއެވެ.


ކިތަންމެ ގިނައިން ކޭނަމަވެސް ހިތް ނުފުރޭ މީހުން ވިސްނާލަންޖެހޭނެ ކަމެއް!\nއާރޓިކަލްކިޔުމަށް ހޭދަވާނެކަމަށް ބެލެވެނީ :3މިނެޓް,7ސިކުންތު\nގިނައިން ކައިބޮއިހަދާހިތްވާ ސަބަބުތައް ވަރަށް ގިނައެވެ. އެއިގެ ތެރެއިން މިބަޔާންކުރަނީ އެންމެ ނުބައި ސަބަބުގެ ވާހަކައެވެ. ވީމާ ކިތަންމެ ގިނައިން ކައިބޮއި ހެދިނަމަވެސް ބަނޑު ނުފުރިގެން އަބަދު ކާހިތްވާމީހުން މިކަމަށް ވިސްނައިލާށެވެ!\nއެކަމަކީ ކެވޭތަކެތީގެ ޙަރާމް ޙަލާލުކަމެވެ! ޙަރާމްތަކެތި ކިތަންމެ ވަރަކަށް ކައި ބޮއި ހެދި ނަމަވެސް ބަނޑެއްވެސް ނުފުރޭނެއެވެ. އަބަދުވެސް ހުންނާނީ އިންތިހާއަށް ބަނޑުހައިވެފައެވެ. ކަރު ހިއްކުމެއްވެސް ނުފިލާނެއެވެ. އަބަދުވެސް އޮންނާނީ އިންތިހާއަށް ކަރުވެސް ހިއްކައިގެންފައެވެ.\nކުޑަކުޑަ މިށާލެއް ބުނެލާނަމެވެ!\nއައިސްކްރީމަކީ އެއަށް ޙަރާމް އެއްޗެއް ނުއަޅާހައި ހިނދަކު ހަލާލު އެއްޗެކެވެ. މީރުވެސް އެއްޗެކެވެ. ނަމަވެސް ވަގަށް ނަގަފިނަމަ ޙަލާލެއް ނުވާނެއެވެ. ޙަލާލު ނޫން ގޮތުގައި ހޯދާ ފައިސާއަކުން ގަނެފިނަމަ ނުވަތަ ހަލާލު ނޫން ގޮތަކުން ހޯދައިފިނަމަ ޙަލާލެއް ނުވާނެއެވެ.\nޙަރާމް ގޮތުގައި ހޯދާ ތަކެތި ކައިގެން މިދުނިޔޭގައި ބަނޑުތައް ފުރަމުން ގެންދާ މީހުން ދަންނާށެވެ! ތިއަ ކަނީ މީރު ކާއެއްޗެއް ނޫނެވެ! ނަރަކައިގެ ހޫނު ގަދަ އަލިފާނެވެ! ޤިޔާމަތް ދުވަހު ނަކައިގައި އޮވެ ތިބާ ކާންޖެހޭނެ އަލިފާނެވެ. ކާން ޖެހޭނެ ޒައްޤޫމެވެ. ނަރަކައިގައި އޮވެ ބޯންޖެހޭނެ ނަރަކައިގައި ތިބޭ މީހުންގެ ހަށިތައް އަނދައިދާއިރު އެއިން ފައިބާ ފާދިޔައާއި ދޮހެވެ.\nކިހައި ހޫނުމިނެއްގައިހެއްޔެވެ؟ ބޯންވެގެން އަނގައާއި ކައިރިކޮށްލުމުން އެއިގެ ހޫނުން މޫނުގައި ހުންނަ މަސްތައް ވިރިގެން އެ އަޅާފައި ހުންނަ ކަންވާރުގެތެރެއަށް ފައިބާނެއެވެ. ބުއިމުން ގޮހޮރު ފޫއަޅުވާލާފައި ނުކުންނާނެއެވެ!\nވީއިރު ޙަލާލު ނޫން ގޮތުގައި ހޯދައިގެން މިދުނިޔޭގައި ތިއަ ކައި ބޮއި ހަދާ މީރު ކެއުމާއި ބުއިންތަކުގައި އޮތީ ކޮން މީރުކަމެއް ހެއްޔެވެ؟ ޙަރާމް ގޮތުގައި ފައިސާ ހޯދައިގެން ކާ އަގުބޮޑު ސްޓޭކަކަށްވުރެ ޙަލާލު ގޮތުގައި ހޯދައިގެން ކާ ކުޑަ ރޮށިކޮޅެއްގެ ފައިދާ މާ ބޮޑު ނޫން ހެއްޔެވެ؟ ޙަރާމް ގޮތުގައި ހޯދައިގެން ކައި ބޮއި ހަދާ ތަކެތި ތިބާ ދަމައި އެހެންދަނީ ނަރަކައިގެ ހޫނު ގަދަ އަލިފާނާއި ދިމާއަށެވެ. ހަލާލު ގޮތުގައި ހޯދި ރޮށިކޮޅު ތިބާ ދަމައި ގެންދާނީ ސުވަރުގެ އާއި ދިމާއަށެވެ.\nމީސްތަކުންނޭވެ! ރަނގަޅަށް ވިސްނާށެވެ! ޙަރާމް އަދި ހަލާލު ތަކެތި ކީރިތި ޤްރއާނުގައި ﷲ ތައާލާ ވަނީ ބަޔާންކުރައްވަވައިފައެވެ. އަދި ޙަލާލު ތަކެތި ޙަރާމްވާ ގޮތް ވެސް ވަނީ ބަޔާން ކުރައްވަވައިފައެވެ. ވީމާ ރިޝަވަތަށް ހަދިޔާ ކިޔައި ރިބާއަށް އިންޓަރެސްޓް ކިޔައިގެން އޮޅުވާލަން ކިތަންމެ މަސައްކަތެއް ކުރި ނަމަވެސް އެކަމެއް ނުކުރެވޭނެއެވެ! ކޮންމެ ނަމެއް ކިޔައިގެން ކައި ބޮއި ހެދި ނަމަވެސް ކައި ބޮއި ހަދާ ކޮންމެ ހަރާމް އެއްޗަކީ ކެވޭ އަލިފާން ނޫން އެއްޗަކަށް ނުވާނެއެވެ.\nމިއަދު ކެއުމުގައި އަހަރެމެން ހަލާލެއް ނުބަލަމުއެވެ. ބައެއް މީހުންނަށް ޤަބޫލުކުރެވިފައި އޮންނަނީ ޙަރާމް ތަކެއްޗަކީ ހަމައެކަނި ބަނގުރަލާއި މްސްތުވާތަކެތި ކަމަށެވެ. ނުވަތަ އޫރު މަސް ކަމަށެވެ. އެއިން އެއްޗެއް ނުކައި، ނުބޯނަމަ ޙަރާމް އެއްޗެއް ނުކެވޭ ކަމަށެވެ.\nމީސްތަކުންނޭވެ! ބަނގުރަލާއި މަސްތުވާތަކެއްޗާއި އޫރުމަހާއި ހަމައިން ހަރާމް ތަކެއްޗެއް ނުނިމެއެވެ. ހުރިހާ ކާފިރުންނަކީ ބަނގުރާބޯބައެއް ނޫނެވެ. އަދި އޫރުމަސްކާ މީހުންނެއްވެސް ނޫނެވެ. ވީމާ ރަނގަޅަށް ބަލައިފިނަމަ މިތަކެތި ކައި ބޮއި ހަދާމީހުންނަށްވުރެ ގިނައީ އެހެން ގޮތްގޮތުން ޙަރާމް ތަކެތި ކައި، ބޮއި އުޅޭ މީހުންނެވެ. ހަލާލް ނޫން ގޮތުގައި ހޯދާ ކޮންމެ އެއްޗަކީ ޙަރާމް އެއްޗެކެވެ. ވައްކަމާއި މަކަރާއި ޙިލަތާއި ނާޖާއިޒު ގޮތުގައާއި ރިބާ ހިމެނޭ މުޢާމަލާތްތަކުން ހޯދާ އެއްވެސް އެއްޗަކީ ޙަލާލް އެއްޗެއް ނޫނެވެ. ޙަރާމް ތަކެއްޗެވެ.\nވަޒީފާ ލިބުމުން އެކަން މިންވަރުކޮށް ދެއްވެވި ﷲ ދޫކޮށްލައި ވަޒީފާ ލިބެން މެދުވެރިކުރެއްވެވި ފަރާތަށް އަޅުވެތިވުމަކީ ވަރަށް ބޮޑު އުރެދުމެއް!: މުފްތީ މެންކް\nކުޑަކުދިންގެ ބޯކޮށާއިރު ބޮލުގެ ބައެއް ބާލާފަ އަނެއްބައިގަ އިސްތަށި ބެހެއްޓުން ހުއްދަވާނެތޯ؟\nލިބޭ މިންވަރަށް ނުފުދޭ މީހަކަށް ޚުޝޫޢަތްތެރިކަމާއެކު ނަމާދުކުރަން ވަރަށް އުނދަގޫވާނެ!\nދަތިޙާލަތެއް ކުރިމަތިވެއްޖެނަމަ އެކަމަކުން އެންމެ ފަސޭހައިން އަރައިގަނެވޭނީ މިގޮތަށް އަމަލުކޮށްގެންނެވެ!: މުފްތީ މެންކް\nޢަމަލުތައް ވަގުތުން އިޞްލާޙްކުރަން ބަހަނާ ދައްކާ މީހަކަށް ކައްވަޅަށް ދާންޖެހޭ އިރުވެސް އެކަން ކުރެވުމަކީ ވަރަށް ނާދިރު ކަމެކެވެ!\nރާއްޖޭގަ ގިނަ ތަފާތު ކަސްރަތުތައްކުރާއިރު މަނާނުކޮށް ޔޯގާ މަނާކުރަންޖެހޭ ސަބަބު-: ޝައިޚް ޝާފިޢު\n5 ޖެނުއަރީ 2021


Dho?! STORY: Aniyaage badhalu. Ep 33\nއޭނަ ކުއްލިއަކަށް ގޮނޑިން ތެދުވުމުން މޭޒުގެ ވަށައިގެން ތިބި އެންމެންވެސް ބަލަން ފަށައިފި އެވެ. ޔޫޝައު އެއިން އެކަކަށް ވެސް ސަމާލުކަމެއް ނުދެ އެވެ. ބައްޕަގެ މޫނަށް ބަލާލުމަށްފަހު "ސޮރީ" އޭ ބުނެލާފައި އެތަނުން ނިކުމެއްޖެ އެވެ. ބޭރަށް ނިކުމެވުމާއެކު އަދި އެއްފަހަރު ފޯނު ހިއްލާލައިފައި މެސެޖު ކިޔާލި އެވެ. ކެބިންއަށް ވަދެ ގޮނޑިއާ ހަމައަށް ދެވުނުގޮތެއް ވެސް ރޭކައެއްނުލި އެވެ. މުޅި މީހާ ލުއިވެ ވައިގެތެރޭ އުދުހެވެމުންދިޔަ ފަދަ އިހްސާސެއް ކުރެވެމުންދިޔަ އެވެ. މީހާ ހަމައަކަށް އެޅިލުމުން މޫނު ދިގަށް އަތް ހިންގާލުމަށްފަހު ފޯނު ނަގައި ރަމްޝާގެ ނަންބަރަށް ގުޅި އެވެ.\nޔުނީފޯމްގެ ކުރިމަތީ ޖީބުގައި އޮތް ފޯނު ވައިބްރޭޓްވާން ފެށުމުން ރަމްޝާގެ ހިތް ތެޅިގަތެވެ. ކޮމްޕިއުޓަރު ކައިރީ އިނދެ ކުރަމުންދިޔަ މަސައްކަތް މަޑުޖައްސައިލުމަށް ފަހު ފޯނު ނަގައި ބަލައިލި އެވެ. މެސެޖު ފޮނުވާފައި އޭނަ އެންމެ ކަންބޮޑުވީ އެ ޚަބަރު ލިބިގެން ޔޫޝައު އަޅައިނުލައިފާނެތީ އެވެ. އޭނައަށް އެ ޚަބަރު ހާއްސަވީ ފަދައިން ޔޫޝައުއަށް ހާއްސަނުވެދާނެތީ އެވެ. އެކަމަކު އޭނަ ހީކުރި ގޮތާއި ޚިލާފަށް ޔޫޝައު އެހާ އަވަހަށް ގުޅާތަން ފެނުނީމަވެސް ވަކި ލިބުނު ނުތަނަވަސްކަން ކުޑައެއްނުވި އެވެ. ޖެހިގެން ހުރި ގޮނޑީގައި އިން މަސައްކަތުގައި ބައިވެރިއާ އާއި ކައުންޓަރުގެ އަނެއްފަރާތުގައި ތިބި ދެކުއްޖަކަށް ނަޒަރެއްދީފައި ކުޑަކޮށް ގޮނޑި ފަހަތަށް ޖައްސައިލަމުން އޭނަ ފޯނު ނަގައި ކަންފަތުގައި ޖެހި އެވެ.\n"ރަމް!" ރަމްޝާ އަނގައިން ނުބުނުމުން ޔޫޝައު އިސްވެ ގޮވާލި އެވެ.\n"ހޫމ... އަޑުއަހަން މިއިނީ..." ރަމްޝާގެ އަޑު ނިކުތީ އުދަނގުލުންނެވެ.\n"ކެންވީ މީޓް ރަމް؟ ބުނޭ ތިހުރިތަނެއް. އަހަރެން ދާނަން ބަލާ!" ޔޫޝައު ކެތްމަދުވެފައި ވާހަކަދެއްކި އެވެ.\n"ޑިއުޓީ.." ރަމްޝާ ބުނެލި އެވެ.\n"އެންމެރަނގަޅު ޑިއުޓީ ނިމޭ ގަޑިއަށް ދާނަން ބަލާ..." ޔޫޝައު އިރުކޮޅަކަށް މަޑުޖެހިލާފައި އިތުރަށް ބުނެލި އެވެ.\nރަމްޝާ އެއްބަސްވެ ބޯޖަހައިލުމަށްފަހު އެކޮޅަށް އެމަންޒަރު ނުފެންނާނެކަން ހަނދާންވެގެން އަނެއްކާވެސް ހޫމ އަޅުވާލި އެވެ. އޭނަ ފޯނު ބާއްވަން އުޅެނިކޮށް ޔޫޝައު އޭނަގެ ނަން ކިޔާލިގޮތުން މަޑުޖެހުނެވެ.\n"އައިމް ސޯ ހެޕީ ރަމް..." ޔޫޝައު އެހެން ބުނެލިއިރު އެއަޑުގައިވި ހިނިތުންވުމުގެ އަސަރު ރީތިކޮށް ފައުޅުވި އެވެ.\nރަމްޝާއަށް ހީވީ ބޮލުން ބޮޑު ބަރެއް ނެގުނު ހެންނެވެ. ފޯނު ބާއްވާފައި ފިނިވެފައިވާ ދެއަތްތިލަ ގެނެސް ގުޅުވާލިއިރު ލޮލަށް ކަރުނަ ގިނަވެލައިފި އެވެ. ނޭފަތް ދަމާލައިފައި އޭނަ އަމިއްލަ ނަފްސް ހަމައަކަށް އަޅުވައިލީ މާހައުލާއިމެދު ވިސްނައިފަ އެވެ. އެކަކުގެ އެހީތެރިކަން ނުލިބުނަސް އޭނަ އެ ދަރިފުޅު އުފަން ކުރާނެ އެވެ. މޭގެ އެތިކޮޅެއްފަދައިން ބަލާ ބޮޑުކުރާނެ އެވެ. އެކަމަކު އެދަރިފުޅުގެ ބައްޕަގެ އެއްބާރުލުން ލިބުމުން ބޮޑު ހިތްވަރެއް ލިބިއްޖެ އެވެ. ލޯބިނުވާމީހެއްގެ ފުށުން ލިބުނަސް ދަރިއަކު ވާނީ ދަރިއަކަށް ނޫން ހެއްޔެވެ؟ ޔޫޝައުއާމެދު އެހިތުގައިވި ޝަކުވާއިން ވެސް ބައެއް އުނިވިކަހަލަ އެވެ. އޭނައަށް ކެހި ދީފައި ވިއަސް ދަރިފުޅަށް ބައްޕަގެ ލޯބިދެނިކޮށް ނިމުނީ އެވެ. މައެއްގެ ލޯތްބަކީ އަޖައިބެއް ފަދަ އިހްސާސެކެވެ. ދަރިފުޅު ހަމައެކަނި ލޭކޮޅެއްގެ ގޮތުގައި ވަނިކޮށް ވެސް އެ ދަރިފުޅަށްޓަކައި އަމިއްލަ އުފާތައް ޤުރުބާންކުރެ އެވެ. ރަމްޝާއަށް ވެސް މިހާރު މުހިންމީ އެދަރިފުޅެވެ. އެދަރިފުޅުގެ އުފާތަކެވެ. އެދަރިފުޅަށް ހައްޤުވާ ލޯތްބާއި އުފާތައް ލިބުމުން އޭނަ ހުންނާނީ އުފަލުންނެވެ..\n"ސެންޑް މީ އެ ނޫޑް. އައިމް ބޯޑް."\nދިރިހުރިތޯ ބަލައިލަން ވެސް އެންމެ ފޯނު ކޯލެއް ވެސް ކުރުމަކާ ނުލައި ދެހަފްތާކޮށްފައި ކައިދަން ފޮނުވާފައި އޮތް މެސެޖަކީ އެއީ އެވެ. ޖޫޒަންއަށް މެސެޖު ލިބުނީ ބްރޭކް ކުރިއަށް ހުރި އެޕޮއިންޓްމެންޓްތައް ނިމުނުތަނާ އެވެ. އޭނަ މެސެޖު ކިޔާލައިފައި ކޮމްޕިއުޓަރުގެ ކީބޯޑް ފިތްތަކަށް ވަރުދައްކަމުން ދިޔަ ޓެކްނިލް އެސިސްޓެންޓަށް ނަޒަރެއްދިނެވެ. އެކުއްޖާ މަސައްކަތް ނިންމާލައިފައި ޖޫޒަންގެ ހުއްދަ ލިބިގެން ބޭރަށް ނިކުންދާން ފެށުމުން ޖަވާބު ލިޔަން ފެށި އެވެ.\nޖޫޒަން: އައިމް އެލައިވް. ތެންކިއު ފޯ އާސްކިން." ޖޫޒަން ޖެއްސުމަށް މެސެޖުގެ ޖަވާބު ފޮނުވީ އޭނަގެ ހާލު ވެސް އަހައިނުލާކަން ހަނދާންކޮށްދެމުންނެވެ.\nކައިދަން: ޑޯން ފޯގެޓް ޓު ޝޯ ޔޯ ފޭސް.\nޖޫޒަން: އޮންލީ އިފް ޔޫ ޕްރޮމިސް ޓު ސެންޑް ވަން ބެކް.\nކައިދަން: ކާންޓް. އިން އެ މީޓިން.\nމެސެޖު ކިޔާފައި ޖޫޒަން ގާތަށް ހިނިއައެވެ. މީޓިންއެއްގައި ފޫހިވެގެން އެކަހަލަ ފޮޓޯއަކަށް އެދޭނެ މީހަކީ ހަމަ ކައިދަން އެވެ. އިތުރު ކަމަކަށް އުންމީދުކުރުމަކީ ވެސް އޮތްކަމެއް ނޫނެވެ.\nޖޫޒަން: ބެގް މީ އިފް ޔޫ ވޯންޓް ވަން!\nކައިދަން: ޔޫ ވިލް ރިގްރެޓް ދިސް..!\nކައިދަންގެ ފަހު މެސެޖުގައި ވީ އިންޒާރެކެވެ. ހަމައެކަނި މެސެޖު ކިޔާލައިފައި ވެސް ޖޫޒަންގެ ހަށިގަނޑަށް އެނގުންވި އެވެ. އޭސީ ފިނީގައި ވެސް ދާހިތްލާލި އެވެ. ސިކުނޑިއަށް ތަސައްވުރު ކުރެވެން ފެށި ތަފާތު ހިޔާލުތަކުގެ ސަބަބުން ރަކި ހިނިތުންވުމަކާއެކު ތިރީ ތުންފަތުގައި ދަތް އަޅައިލެވުނެވެ. ކެތްތެރިކަމެއްނެތި އިންތިޒާރު ކުރެވެން ފެށީ ކައިދަން އެނބުރި އަންނާނެ ވަގުތަކަށެވެ. ކައިދަން ފުރަން އުޅުނުއިރު އެކަމާއި އުފާވި ނަމަވެސް ދެހަފްތާ މާދިގުވެއްޖެހެން ހީވާން ފަށައިފި އެވެ.\nޑިއުޓީ ނިންމާފައި ރަމްޝާ ނިކުތްއިރު ޔޫޝައު އިންތިޒާރުގައި ހުއްޓެވެ. އަތްދިގު ގަމީހާއި ފަޓްލޫނުގައި ބެގީކޮށް ޓައީ ވެސް އަޅާފައި ހުރުމުން އޮފީހުގައި އުޅެފައި އައިސް ހުރިކަން އެނގުނެވެ. ރަމްޝާއަށް ފެނިގެން އެދިމާއަށް ހިނގައިގަތެވެ. އޭނަ ގޮސް ކައިރިވިއިރަށް ޔޫޝައު ކާރުގެ ދޮރުފަތް ހުޅުވާލަދީފައި އަރަން އެދުނެވެ. ރަމްޝާ ކުޑަކޮށް ފަސްޖެހުނެވެ. އެކަމަކު ދެކޮޅެއްނުހަދަ އެވެ.\n"ކައިފިންތަ އެއްވެސް އެއްޗެއް؟" ޔޫޝައު އަރައި އިށީނދެފައި ކަރުގައި އޮތް ޓައީ ދޫކުރަމުން ރަމްޝާއަށް ބަލައިލި އެވެ.\n"ގެއަށް ގޮސް ކެވޭނީ..." ރަމްޝާ ޖަވާބުދިނީ ދުރުބަލަން އިނދެ އެވެ. އޭނަގެ މިހާރުގެ ހާލަތަށް ބަލާފައި އެޖަވާބުދޭންޖެހުމުން ކުށްވެރިކަމެއް އިހްސާސްވި އެވެ.\n"އައިމް ޓޭކިން ޔޫ ފޯ ލަންޗް.." ޔޫޝައުގެ އެޖުމްލައަކީ އިތުރަށް ދެބަސްވެވެން ނެތް ނިންމުމެއްކަން އަންގައިލީ ރަމްޝާ އެވަގުތު ޖަވާބުދޭން ވެގެން އެމޫނަށް ބަލާލައިފައި އަނގަހުޅުވާލުމުން އެކަން ހުއްޓުވަން ދެފަރާތަށް ބޯ ހޫރުވާލައިފަ އެވެ. އެވަގުތު ޔޫޝައުގެ މޫނުގައިވި ސީރިއަސްކަން ފެނިގެން ކަންނޭނގެ އެވެ. ރަމްޝާ އަނެއްކާވެސް އިޚުތިޔާރުކުރީ ހިމޭންކަމެވެ.\n"އަހަރެން މިހެން މިބުނަނީ އެއްގޮތަކަށްވެސް ރަމް ގޯސްކުރާކަށް ނޫނީ ކުށްވެރިކުރާކަށް ނޫން. އެކަމަކކު ޑިއުޓީގަ އުޅުނަސް ވާނެ އެހާ ގިނައިރު ހުސްބަނޑާނުހުރެ ކޮންމެވެސް އެއްޗެއް ކާލައިގެން ހުންނަން. މިހާރު އެކަންޏެއް ވެސް ނޫނެއްނު.." ވެއިޓަރު އޯޑަރު ނަގައިގެން ދިއުމުން ޔޫޝައު އަތް އުފުލާލައިފައި މޭޒުމަތީ އޮތް ރަމްޝާގެ އަތުގައި މަޑުމަޑުން ހިފާލަމުން ހިނިތުންވެލާފައި ވާހަކަދެއްކި އެވެ.\nއޭނަ މަޑުމަޑުން ބޯޖަހާލައިފައި ޔޫޝައުގެ އަތު ތެރޭން އަމިއްލަ އަތް ދަމައިގެންފައި ގެނެސް އުނގުގައި ބޭއްވި އެވެ. ރަމްޝާގެ މި ހަރަކާތުން ހިތަށް އުދަނގޫ ވީ ނަމަވެސް ޔޫޝައު ނިންމީ އެކަމާއި އަޅައިނުލާށެވެ. އޭނަ އުދަނގޫވެގެން ދުރުބަލައިލި އެވެ. އެވަގުތު ރަމްޝާގެ ފޯނަށް މެސެޖެއް އައިކަން އިޢުލާންކުރި އެވެ. ރަމްޝާ ނުތަނަވަސްކަމާއެކު ޔޫޝައުއަށް ނަޒަރެއް ދީފައި ދަބަސް ހާވައިލުމަށްފަހު ފޯނު އަތަށް ނަގައިފި އެވެ. ޔޫޝައު އިނީ ބަލަހައްޓައިގެންނެވެ.\nމެސެޖް ކިޔާލައިފައި ރަމްޝާގެ ތުންފަތަށް ހިނިތުންވުމެއްވެރިވި އެވެ. އެހިނިތުންވުން ކިތަންމެ ރީތިވިއަސް އެހިނިތުންވުމާއި ޔޫޝައު އެވަގުތު ގަޔައެއްނުވި އެވެ. އޭނައާއެކު ކާރަށް އެރީއްސުރެ ރަމްޝާގެ ތުންފަތެކޭ އެއްގޮތެއްގައި ތަތްކޮށްފައި އިން އެއްޗެކޭ ތަފާތެއް ނެތެވެ. އެކަމަކު މިހާރު ފޯނަށް ބަލަން އިނދެގެން ކޮންމެވެސް ދުރުމީހެއްގެ މެސެޖު ކިޔާފައި ހެނީ އެވެ. އޭނަ ހުއްޓާ ރަމްޝާގެ މޫނަށް އުފާވެރިކަން ގެނައުމުގެ ކުޅަދާނަކަން ހޯދީ ކާކު ހެއްޔެވެ؟\nރަމްޝާ ފޯނު ބާއްވާފައި އަތް ދޫކޮށްލިހެނެއް ހިއެއްނުވެ އަނެއް މެސެޖު އައިއަޑު އިވުނެވެ. ދެވަނަ ފަހަރު ވެސް ރަމްޝާއަށް ހެވިއްޖެ އެވެ. އޭނަ އެއް އަތުން އަނގަމަތި ނިވާކޮށްލާފައި ތިރިކޮށްލިއިރު ތިރީ ތުންފަތުގައި ދަތްއަޅާލައިގެން އިނީ ކޮންޓްރޯލްކުރަން ކަހަލަ އެވެ. ދެން ނިކަން ހަލުވިކަމާއެކު ޖަވާބު ލިޔަން ފަށައިފި އެވެ. ޔޫޝައު ފެންތަށްޓެއް ނަގައިގެން ބޯލަ ބޯލާ އިނދެގެން ރަމްޝާ ފަހަރަކު މެސެޖެއް ފޮނުވާފައި ޖަވާބު ކިޔަމުންދިޔަ މަންޒަރު ބަލަމުންދިޔަ އެވެ.\n"ކާކު މެސެޖުކުރަނީ؟" ޔޫޝައުގެ ކެތްތެރިކަން ކޮޅުންލި އެވެ.\nރަމްޝާގެ ދެއަތަށް ވަގުތުން ހުއްޓުންއެރި އެވެ. އިސްއުފުލާލައި ޔޫޝައުގެ މޫނަށް ބަލައިލިގޮތުން ހީވީ ޔޫޝައު އެތާ އިންކަން ވެސް އޭނަ އަލުން ހަނދާންވީ އެހިސާބުން ހެންނެވެ.\n"އިޓްސް ޖަސްޓް އެ ފްރެންޑް.." ރަމްޝާ ޖަވާބުދީފައި ފޯނު އަނބުރާ ބޭއްވި އެވެ.\nޔޫޝައުއަށް ދަތްކުނޑިވިކާލެވިއްޖެ އެވެ. ރަމްޝާގެ ގިނަ ރައްޓެހިންނެއް ނުތިބޭނެ އެވެ. ނަން ބުނެލާއިރަށް އެއީ ކާކުކަން ޚުދު އޭނައަށް ވެސް އެނގޭނެ އެވެ. އެހެންވީއިރު ކުއްލިއަކަށް ނަން ހާމަނުކުރާ އެކުވެރިއަކު މިއައީ ކޮންތާކުން ހެއްޔެވެ؟\nވެއިޓަރު ޖޫސްތަށިތައް ގެނެސް ބަހައްޓާފައި ދިއުމުން ރަމްޝާ އެއިން އެތިފޮދެއް ބޯލާފައި އަނގައަށް ހަދައިލިގޮތް ޔޫޝައުއަށް ފާހަގަވި އެވެ.\n"ޔޫ އޯކޭ؟" ޔޫޝައު ސުވާލުކުރި އެވެ.\nރަމްޝާ މަޑުމަޑުން ބޯޖަހާލި އެވެ. ޔޫޝައުގެ ކިބައިގައި ވި ނުބައި އިހްސާސްތައް ހިލުވައިލީ އަނެއްކާވެސް އެޖަވާބެވެ.. ރަމްޝާ ހީވަނީ އޭނައާ ވާހަކަނުދައްކާން ހުވާކޮށްގެން އުޅޭހެންނެވެ. ކޮންމެ ވާހަކައެއް ބޯޖަހައިލުމަކުން އެބަ ނިންމަ އެވެ. އަމިއްލަ ނަފްސް ހަމައަކަށް އަޅުވަން މަސައްކަތް ކުރަމުން އޭނަ އަނެއްކާވެސް ފެންފޮދެއް ބޯލި އެވެ. ރަމްޝާއަށް ވިސްނަދެވޭނީ މަޑުމައިތިރިވެގެންނެވެ.\n"ސޯ... ކޯޓަށް ފޯމުލީތަ މިހާރު؟" ޔޫޝައު ދެކޮޅު ބަލައިލުމަށް ފަހު މޭޒާއި ތަންކޮޅެއް ކައިރިވެލާފައި ފެށި އެވެ.\n"ތަންކޮޅެއް ބިޒީވެގެން އަދި ނުވެފަ... ވަރަށް އަވަހަށް ލާނަން.." ރަމްޝާ ޖަވާބުދިނީ ޔޫޝައުގެ މޫނަށް ނުބަލަން އިސްޖަހައިގެން އިނދެ އެވެ. އޭނަގެ އެޖަވާބު އަހާފައި ޔޫޝައުގެ ލޮލަށް ވެރިވި ވިދުވަރު ނުފެނުނީ އެހެންވެ އެވެ.\n"އެހެންވީއިރު އަދި ވިސްނާލަން ވީނު. ލައިކް އައި ސެޑް. ރަމް އެކަންޏެއްވެސް ނޫން މިހާރު. ދަރިން ލިބުނީމަ ދަރިންގެ މުސްތަޤްބަލަށް ވިސްނުމަކީ އޮތްކަމެއް..." ޔޫޝައު ވިސްނައިދޭ ރާގެއްގައި ބުނެލި އެވެ. ރަމްޝާ އެވަގުތު އިސްއުފުލާލިއިރު އެމޫނުގައިވީ މާ ހަމަޖެހޭ ކުލަވަރެއް ނޫނެވެ.\n"ޕްރެގްނެންސީއަކުން އަހަރުމެންގެ ކައިވެނި ސަލާމަތްކުރެވޭނެހެން ހީވޭތަ ޔޫޝައުއަށް؟" ރަމްޝާ އެ ސުވާލުކޮށްލި ގޮތުން ޚުދު ޔޫޝައުއަށް ވެސް ހައިރާންކަމެއް ލިބުނެވެ. ދުވަހަކު އެމޫނުން އެފަދަ ހަރުކަށިކަމެއް އޭނަ ނުދެކެ އެވެ. ރަމްޝާގެ އަޑު ބާރުވުމުން ކަންބޮޑުވެފައި ދެކޮޅުވެސް ބަލައިލެވުނެވެ. ނަސީބަކުން އެމީހުންނަށް ތިބެވުނީ އެންމެ ކަނުގަ އެވެ. އަދި ކައިރީގައި ހުރި ދެ މޭޒު ހުރީ ހުހަށެވެ.\n"އޯލްރައިޓް އިހަށް ތި ވާހަކަ ބާއްވާފަ ކާން ހިނގާ!" ވެއިޓަރު ކާތަށިތައް ހިފައިގެން އަންނަތަން ފެނިގެން ޔޫޝައު އަތް އުފުލާލައިފައި މަޑުމަޑުން ބުނެލި އެވެ.\nބަނޑުހައިވެފައިވާވަރު ރަމްޝާއަށް އިހްސާސްވީ ކާތަށިތައް ގެނެސް އަތުރައިލީމަ އެވެ. އަވަސް އަރުވާލލައިފައި ކާންފެށުނީ ދުވަހަކު ކާއެއްޗެއް ނުފެންނަ ކުއްޖަކު ފަދައިންނެވެ. ޔޫޝައު އެއްފަހަރު ގޮވާލައިފައި ތަންކޮޅެއް ލަސްލަހުން ކާން ބުނެދިނެވެ. އެކަމަކު ރަމްޝާ ހުއްޓައިލީ ތަށި ހުސްވީމަ އެވެ.\nއެނބުރި ދިޔަ މަގުމަތީގައި މޭބޮޑުކުރާގޮތް ވާން ފެށި އެވެ. އެއްފަހަރާ ގިނައިން ކެވުމުން ކަންނޭނގެ އެވެ. ރަމްޝާ އެވާހަކަ ބުނުމުން ޔޫޝައު ލަފާދިނީ ކައިރިކޮށްލަން އެގެއަށް ދިއުމަށެވެ. މަންމައަށް ރަމްޝާ ބަނޑުބޮޑު ޚަބަރުވެސް ކައިރީގައި ބަހައްޓައިގެން ދެވޭނެ ނޫން ހެއްޔެވެ؟ އޭނަގެ އުންމީދަކީ މަންމަ ރަމްޝާ ބައިންދައިގެން އޭނަގެ ސިކުނޑިއަށް އެއްޗެއް ވަންނަވަރަށް ވިސްނައިދިނުމެވެ. އޭނަގެ ވާހަކަ އަހަން ބޭނުންނުވިއަސް މަންމަގެ ވާހަކަ ނިމެންދެން އަޑު އަހާނެކަން އޭނައަށް އިނގެ އެވެ.\n"ޔޫޝައު އައި ކާންޓް..." ރަމްޝާއަށް އިތުރަށް ނުހިފެއްޓޭނެހެން ހީވެގެން ރޮވޭގޮތްވެފައި ބުނެލި އެވެ.\n"މިއޮތް އާދެވުނީ ގެއަށް. ޖަސްޓް ވަން މިނިޓް..." ޔޫޝައު އަވަހަށް ކާރު އެތެރެއަށް ވެއްދި އެވެ.\nއޭނަ ފައިބައިގެން އަވަސްއަވަހަށް ރަމްޝާ ނެރެން އައިސް ދޮރު ހުޅުވާލެވުމާއެކު ރަމްޝާއަށް ހޮޑުދުއްވާލެވުނީ ޔޫޝައުގެ ގަޔަށެވެ.\n"އައިމް ސޯ ސޮރީ..." ރަމްޝާއަށް ރޮވިއްޖެ އެވެ. އޭނަ އަނގަމަތި ފުހެލާފައި ލޮލުން ކަރުނަ އޮހިގަތުމުން ދެއަތުން މޫނު ފޮރުވައިފި އެވެ.\n"އޯކޭވާނެ..." ޔޫޝައު ލައިގެން ހުރި އަންނައުނަށް ނަޒަރެއްދީފައި އާދައިގެ ގޮތަކަށް ބުނެލި އެވެ.\nރަމްޝާ ރޯން އިންދާ އޭނަގެ އުޅަބޮށްޓާއި ހިސާބުން އަތުގައި ހިފާ ކާރުން ބާލުވާފައި އެތެރެއަށް ގެންދަން ފަށައިފި އެވެ. އަތް ނެގިނަމަވެސް ލޮލުން އަންނަމުންދިޔަ ކަރުނައަކަށް ހުއްޓުމެއް ނައެވެ. ދޮރާއި ހަމައިން ރޫބީއަށް ފެނިގެން ދުވަމުން ދިޔައީ ގުލްނާރު ހޯދާށެވެ. އެވަގުތު ގުލްނާރު ނިކުތީ ބަދިގެއިންނެވެ. ރަމްޝާމެން ފެނިގެން އަވަހަށް އައެވެ.\n"މަންމަ ރަމް ކައިރީ ހުރެބަލަ އަހަރެން އަންނާނަން ޗޭންޖްކޮށްލައިގެން.."މަންމައާ ރަމްޝާ ހަވާލުކުރުމަށްފަހު ޔޫޝައު އެތެރެއަށް މިސްރާބު ޖެހުމުން ގުލްނާރު ރަމްޝާ ގޮވައިގެން ބަދިގެއަށް ވަދެއްޖެ އެވެ.\nނަސީބަކުން ރަމްޝާގެ އެއްވެސް އަންނައުނެއްގައި ހޮޑުގެ އަސަރެއް ނެތެވެ. އޭނަ ގަދަކަމުން ރުއިން ކޮންޓްރޯލް ކޮށްފައި ސިންކު ކައިރީ ހުރެގެން މޫނާއި އަތް ދޮވެލި އެވެ. ގުލްނާރު ފެންތަށްޓެއް ހިފައިގެން ހުރެ ރަމްޝާގެ އަތުގައި ހިފާލައިފައި އެތާހުރި ގޮނޑިއެއްގައި ބެއިންދި އެވެ.\n"ކިހިނެތްވީ ހޮޑުލެވުނީ؟ ބަލީތަ؟" ގުލްނާރު ނުހަނު އޯގާތެރިކަމާއެކު ސުވާލުކުރި އެވެ.\nރަމްޝާއަށް ކުރެވުނު ކަމަކީ ބޯޖަހައިލުމެވެ. ހަޤީޤީ ސަބަބު ބުނެދޭން ލަދުގަންނަގޮތްވި އެވެ. އޭނަ ފެންތަށީގައި ހިފާފައި ލަސްލަހުން ދެތިން ކޯވަރެއް ބޯލުމަށްފަހު މޭޒުމަތީ ބެހެއްޓި އެވެ. ގުލްނާރު މޮޅިވެރި ގޮތަކަށް ރަމްޝާއަށް ބަލަން ހުރެލާފައި އިރުކޮޅަކުން ކައިރީގައި އިށީނދެލައިފި އެވެ. ދެން ދައްކާނެ ވާހަކައެއް ނޭނގިފައި ތިބި ދެމީހުން ފަދައިން އިރުކޮޅެއް ވަންދެން ތިއްބެވެ. ފިޔަވަޅުގެ އަޑު އިވިގެން ދެން ބަލާލިއިރު ޔޫޝައު ވަދެގެން އަންނަނީ އެވެ. އޮފީސް ހެދުން ބަދަލުކޮށްގެން ހުރީ އަޅިކުލައިގެ އަތްދިގު ޓީޝާޓަކާއި ޖިންސެއްގަ އެވެ.\n"މަންމަ ކައިރީ ބުނެފިންތަ؟" ޔޫޝައު ކައިރިއަށް އަންނަމުން ސުވާލުކުރި އެވެ.\n"ކޮން ވާހަކައެއް؟" ގުލްނާރު ރަމްޝާއަށް ބަލާލައިފައި ޔޫޝައުއަށް ބަލައިލި އެވެ.\n"ޝީޒް ޕްރެގްނެންޓް.." ޔޫޝައު ބޮލުގެ އިޝާރާތުން ރަމްޝާ ދައްކާލައިފައި ހާމަކުރި އެވެ.\n"ހަމަތެދެއްތަ ޔޫޝައު؟ ..... އަލްހަމްދުލިﷲ! މަންމަ ވަރަށް އުފާވެއްޖެ..." ގުލްނާރު އުފާފާޅުކުރަމުން ތެދުވެ ދެފަހަރު ދެމީހުންނަށް ބަލައިލާފައި ރަމްޝާގެ މޫނުގެ ދެފަރާތުން ހިފާލުމަށްފަހު ނިތުގައި ބޮސްދިނެވެ. ހިންދެމިލީއިރު ރަމްޝާ އިނީ ފެންކަޅިވެފަ އެވެ.\nގެއަށް އައިސް ވަދެވުމުން އިތުރަށް ކަރުނަތައް ހިފަހައްޓައެއްނުލެވުނެވެ. ދަބަސް ދޫކޮށްލާފައި ގޮސް ޔުނީފޯމްވެސް ބަދަލުކުރުމެއްނެތި އޭނަ އަރާ އޮށޯތީ އެނދުގަ އެވެ. ބަލިވެ އިން ޚަބަރު ލިބުމަށްފަހު ގުލްނާރު އެދެމީހުން ކައިރީގައި ބައިންދައިގެން ބައިވަރު ވާހަކަދެއްކި އެވެ. އެދެމީހުންގެ އަމިއްލަ ދިރިއުޅުމަށް ވީތީ އެމީހުންގެ އަމިއްލަ ނިންމުގެ ތެރެއަށް ވަންނަން ބޭނުން ނުވާކަން ހާމަކުރި އެވެ. އަދި ގުލްނާރު ވަނީ އެކަން ސާބިތުވެސްކޮށްދީފަ އެވެ. އަމިއްލަ ދަރިފުޅުގެ ފަތިފުށް އެނގުމުން ދަރިފުޅާއި ދެކޮޅުވެފައި އައިސް އެއްބާރުލުން ދިނީ އޭނަ އަށެވެ. ގުލްނާރު އެކަން ވެސް ފާހަގަކުރި އެވެ. އެކަމަކު އެއިރާއި މިހާރު ތަފާތުކަން ރަމްޝާއަށް ވިސްނަދޭން މަސައްކަތް ކުރި އެވެ. ދަރިއަކު ލިބުމުން ދަރިފުޅުގެ މުސްތަޤްބަލަށް ބައެއްފަހަރު ޤުރުބާނީތައް ވާން ޖެހޭނެކަން ބުނެދިނެވެ.\n"ބޭބީ ދުނިޔެއަށް އަންނަންދެން މަޑުކޮށްދީ ރަމް! ދެޓްސް އޯލް އައިމް އާސްކިން. އޭގެ ފަހުންވެސް ރަމްގެ ހިޔާލު ބަދަލުނުވީވިއްޔާ ވަކިވެވިދާނެ. އެކަމަކު މިވަގުތަށް މުހިންމީ ދަރިފުޅު. ރަމް އަހަރުމެންގެ ދަރިފުޅު ދުނިޔެއަށް ގެންނަންދެން ރަމްގެ ހުރިހާކަމެއް ގާތުން ބަލައި އެހީވާން މަންމަ އާއި އަހަރެންވެސް އަހަރުމެންގެ މުޅި އާއިލާވެސް އެދެނީ. ޕްލީޒް ރަމް ނޫނެކޭ ނުބުނޭ. އަހަރެން ނިދާފާނަން ގެސްޓްރޫމެއްގަ. ރަމް ހުންނާނީ އަހަރުމެންގެ ބެޑްރޫމުގަ. އަދި އަހަރެން ރަމްއަށް އެއްވެސް އުދަނގުލެއް ނުކުރާނަން..." ގެއަށް ގެނެސް މަގުމައްޗަށް ކާރު މަޑުކޮށްގެން އިނދެ ޔޫޝައު އޭނަގެ އަތުގައި ހިފާފައި އާދޭހާއެކު ބުނި ބަސްތައް ސިކުނޑީގައި ގުގުމަމުން ދިޔައެވެ.\nކުއަލަލަމްޕޫރު ޓްރޭޑާސް ހޮޓެލްގެ ޑިލެކްސް ރޫމެއްގައި ކައިދަން އިނީ އަރާމު ލައުންޖް ގޮނޑިއަކަށް ވެޑުވިލައިގެންނެވެ. ފައިމަތީ ލެޕްޓޮޕް އިންއިރު އަތްޖެހޭ ހިސާބުގައި ހުރި ކުޑަ ވަށް މޭޒެއްގައި ކޮފީ މަގެއް ހުއްޓެވެ. ކައިދަންގެ އެއްފަރާތުން ފުޅާ ބިއްލޫރި ފާރުގެ ފުރަގަހުން ކުލަލަމްޕޫރުގެ އުސްއިމާރާތްތައް ދިއްލިފައިވާއިރު ނުހަނު ހިތްގައިމެވެ. އެންމެ ހާއްސަކޮށް ފާހަގަ ކުރެވެނީ ދާދި ގާތުން ފެންނަން ހުރި ޕެޓްރޯނަސް ޓްވިން ޓަވާސް އެވެ. ކޮޓަރިތެރޭގައި ކިންގް ސައިޒު ބެޑަކާއި އެއްފަރާތެއްގައި އޮފީހެއް ގޮތަށް ބޭނުންކުރެވެން މޭޒަކާއި ގޮނޑިއެއް ހުރެފައި އަންނައުނު ބަހައްޓާނެ އަލަމާރިއެއް ނޫން އެއްޗެއް ނުހުރެ އެވެ. އެނދުހުންނަ ބައިން ނިކުމެވެނީ ކުޑަވަރެއްގެ ލިވިންރޫމަކަށެވެ. ސޯފާޖަހައި ޓިވީ ބަހައްޓާފައިވާ އެބައިގައިވެސް އޮފީސް މޭޒެއް ހުރެ އެވެ. ފަހަތުން އަނެއްކާވެސް ފެންނަން އޮންނަނީ ބިއްލޫރިގަނޑުގެ ފުރަގަހުން ފެންނަން އޮންނަ އިމާރާތްތަކެވެ.\nކައިދަން ލެޕްޓޮޕަށް ގެއްލިފައި އިންދާ އަނދިރީގައި އެނދުގައި ނިދާފައި އޮތް އަންހެންކުއްޖަކު ތެދުވެގެން އެދިމާއަށް އަންނަން ފެށި އެވެ. ކަކުލާ ހަމައަށް އަންނަ ސްޕެގެޓީ ސްޓްރެޕް ތުނި ނިދާ ހެދުމަކާއެކު ހުސްފަޔާ ހުރި އަންހެންކުއްޖާގެ ގަދަ ކަޅުކުލައިގެ އިސްތަށިގަނޑު އޮތީ މިނިވަންކަމާއެކު ދޫކޮށްލެވިފަ އެވެ.\n"އަދިވެސް ނުނިމޭތަ؟" އަންހެންކުއްޖާ އައިސް ލައުންޖް ގޮނޑިގައި ހުސްކޮށް އޮތް ތަނުގައި ކައިދަންއާ ޖެހިފިތިގެން އިށީނދެފައި ކައިދަންގެ ކޮނޑުގައި ބޯއަޅާލައިފި އެވެ.\nކައިދަން އަނގައަކުން ނުބުނެ އެވެ. އަންހެންކުއްޖާ އިށީނދެލުމުން އެހަށިގަނޑު ތެދުކޮށްލައިފި އެވެ. އަންހެންކުއްޖާ އިރުކޮޅެއް ވަންދެން ކައިދަންގެ މޫނަށް ބަލަން އޮވެފައި އަތުގެ އިނގިލިތަކުން އެމޭގައި އަތް ކާއްތައިލުމާ އެކު ކައިދަން ކުއްލިއަކަށް އެއިނގިލިތަކުގައި ހިފަހައްޓައިފި އެވެ.\n"ޕްލީޒް ނަދާ. މިހާރަކު ނޫން.." ކައިދަންގެ އަޑުގައި ހިތްހަމަނުޖެހުންވި އެވެ.\nނަދާ ވަގުތުން އިންތަނުން ތެދުވި އެވެ. އެކަމަކު އެނދާ ހަމައަށް ގޮސްފައި އަނެއްކާވެސް އެނބުރި އައިސް ކައިދަން ކުރިމައްޗަށް ހުއްޓިއްޖެ އެވެ.\n"ކައި ކުރިން އުޅޭ ގޮތެއް ނޫން ތީ. އަހަރެން މިކޮޅަށް އައިތާ ތިން ދުވަސްވީއިރު އަހަރެން ގައިގަ އަތްލެވުނު ކަމަކަށް ނުވި. އަހަންނަށް ވަގުތު ދެވުނު ކަމަކަށްނުވި. އަހަރެން އިސްވެ އަތްލިއަސް އަބަދު އުޅެނީ ދުރަށް ނުދެވިގެން. އެޖޫޒަންއަކާ އިންފަހުން މުޅިން ދުރުން ތިއުޅެނީ. އައި ތިންކް ޔޫ ހޭވް ފޯލެން އިލް ލަވް ވިތް ހާ..." ނަދާ ހަށަން ބަނދެލައިގެން އިނދެ ރުޅިވެރިކަމާއެކު ޖުމްލައަކަށް ފަހު ޖުމްލައެއް ބޭރުކުރި އެވެ.\nކައިދަންގެ ދެއަތް ހުއްޓުނީ ފަހު ޖުމްލައާ ހަމައިންނެވެ. ކުއްލިއަކަށް އިސްއުފުލާލިއިރު އެލޮލުގައި ވި ރުޅިވެރިކަން ފެނިފައި ނަދާއަށް ވެސް ބިރުން ފަހަތަށް ޖެހިލެވުނެވެ. އެވަގުތު ކައިދަން ބާރު ބާރަށް ލެޕްޓޮޕް ލައްޕާލައިފައި އެއްފަރާތެއް ބޭއްވުމަށްފަހު ކޮޅަށް ތެދުވުމުން ނަދާއަށް ދެވަނަ ފިޔަވަޅު ފަހަތަށް ޖެހިލެވުނެވެ. ކައިދަން ހިނގައިގެންފައި އޭނަގެ ކޮނނޑުގައި ހިފާ އެއްފަރާތަކަށް ޖައްސާލުމަށްފަހު ދާން ފެށީ ދޮރާއި ދިމާއަށެވެ. ނޭވާ ނުލައި ހުރެވުނުކަން ނަދާއަށް ރޭކައިލީ އެނބުރި ކައިދަން ނިކުތްތަން ބަލަން ހުރެފައި ނޭވާ ދޫކޮށްލެވުނީމަ އެވެ.\n"ގޯޑް ހީޒް ސްކެއަރީ..." ނަދާ ފަހަތަށް ޖެހިލާފައި އެނދަށް ޖެހިގަތެވެ.\nހެނދުނު ހެނދުނާ ޑިއުޓީ ނިންމާފައި ގެއަށް އާދެވުނުއިރު ޖޫޒަން ހުރީ ނިންޖަށް ބަލިވެފަ އެވެ. ލައިގެން ހުރި އަންނައުނު ބާލާފައި ލާން ފަސޭހަ އެއްޗެއް ހޯދަނިކޮށް އަލަމާރީގައި ހުރި ކައިދަންގެ ނިކަން އަރާމު ޓީޝާޓެއް ލޮލުގައި އަޅައިގަތެވެ. ޖޫޒަން ޓީޝާޓް ލުމުން ބުޑުން ތިރިއަށް ހުއްޓެވެ. އިސްތަށިގަނޑުގައި ވޫލްކޮޅެއް އައްސާލުމަށްފަހު އެހުރިގޮތަށް ބަދިގެއަށް ބިސްގަނޑެއް ކަމުން ޖޫސްތަށްޓެއް ބޮމުން އިރުކޮޅަކު އެތާ ހޭދަކުރި އެވެ. އައިސް އެނދަށް ވެއްޓިގަނެވުނުލެއް ލަހެވެ. ނިދިއްޖެ އެވެ. ދެން އޭނައަށް ލޯހުޅުވާލެވުނުއިރު ކައިދަން ތަންކޮޅެއް ދުރުގައި ބަލަހައްޓައިގެން ހުއްޓެވެ.


މޯލްޑިވިއަން އައިޑޮލް2އަންނަ ހުކުރު ދުވަހުގެ ރޭ ދައްކަން ފަށަނީ\nބ. އޭދަފުށީގައި ކުރިއަށްދިޔަ ޖަޖަސް އޮޑިޝަން ޝޫޓް ކުރުމުގެ މަސައްކަތުގައި މޯލްޑިވިއަން އައިޑޮލްގެ ޓީމް ހަރަކާތްތެރިވަނީ: ސީޒަން2އަންނަ ހުކުރު ދުވަހުގެ ރޭ ދައްކަން ފަށާނެ / އަވަސް ފޮޓޯ: އަފްޝީން ނަސީރު\nފްރެންޗައިޒް އުސޫލުން ރާއްޖޭގައި ބާއްވާ އެންމެ ބޮޑު ރިއަލިޓީ ޝޯ “މޯލްޑިވިއަން އައިޑޮލް” ގެ ދެވަނަ ސީޒަން އަންނަ ހުކުރު ދުވަހުގެރޭ ފަށާނެކަމަށް ޓީވީއެމް ހިންގާ ޕަބްލިކް ސާވިސް މީޑިއާ (ޕީއެސްއެމް) އިން ބުނެފި އެވެ.\nޕީއެސްއެމުން ބުނިގޮތުގައި އަންނަ ހުކުރު ދުވަހުގެ ރޭ ބެލުންތެރިންނަށް އައިޑޮލްގެ ސީޒަން ދޭއްގެ ފުރަތަމަ އެޕިސޯޑް ފެނިގެންދާނެ އެވެ. ފުރަތަމަ ދައްކާނީ އޮޑިޝަންތަކެވެ.\nބ. އޭދަފުށީގައި ކުރިއަށްދިޔަ އޮޑިޝަންގެ ތެރެއިން. ސީޒަން2އަންނަ ހުކުރު ދުވަހުގެ ރޭ ދައްކަން ފަށާނެ / އަވަސް ފޮޓޯ: އަފްޝީން ނަސީރު\nސީޒަން ދޭއްގެ އޮޑިޝަންތައް ރާއްޖޭގެ ފަސް ސަރަހައްދެއްގައި ވަނީ ބާއްވައިފަ އެވެ. އެއީ އައްޑޫ ސިޓީ، ލ. ގަން، ބ. އޭދަފުށި، މާލެ ސިޓީ އަދި ހދ. ކުޅުދުއްފުށީގަ އެވެ. އެ ފަސް އޮޑިޝަނުން ޖުމްލަ 43 ބައިވެރިޔަކު ވަނީ ޝޯގެ ފުރަތަމަ ރައުންޑް ކަމަށްވާ ތިއޭޓާ ރައުންޑަށް ގޮސްފަ އެވެ.\nތިއޭޓާ ރައުންޑް ވެސް މިދިޔަ ޑިސެމްބަރު މަހު ވަނީ ޝޫޓްކޮށްފަ އެވެ. އެ ރައުންޑް ޝޫޓްކުރީ މަތިވެރީގެ ފަޅު ތެރެ އާއި އެ ރަށާ ކައިރީގައި އޮންނަ ފިނޮޅެއްގަ އެވެ. އެހެންކަމުން މިދިޔަ ސީޒަނަށް ވުރެން ވެސް މި ސީޒަނުގެ ހިތްގައިމުކަން ބޮޑުވާނެ ކަމަށް ބެލެވެ އެވެ.\n“މޯލްޑިވިއަން އައިޑޮލް 2” ގެ ޖަޖުންގެ ތެރޭގައި މި ފަހަރު ވެސް ކުރީ ސީޒަންގެ ދެ ޖަޖުން ހިމެނެ އެވެ. އެއީ އިބްރާހިމް ޒައިދު އަލީ (ކުޑަ އިއްބެ) އާއި މަރިޔަމް އުނޫޝާ (ކިޑީ) އެވެ. ތިން ޖަޖުން ހިމެނޭ ޕެނަލުން އަހުމަދު އިބްރާހީމް (އައްމަޑޭ) ބާކީކޮށް، ޕެނަލާ މި ފަހަރު ގުޅުނީ އަރައަމުން ޒުވާން ލަވަ ކިޔުންތެރިޔާ އިސްމާއީލް އައްފާނެވެ.\nރާއްޖޭގެ އާބާދީ ބޮޑު ފަސް ސަރަހައްދެއްގައި އޮޑިޝަން ބާއްވައިގެން ޓައިޓްލް ލިބޭ ލަވަ ކިއުންތެރިއަކަށް 250،000ރ. ގެ ފައިސާގެ އިނާމް ދިން “މޯލްޑިވިއަން އައިޑޮލް” ގެ ފުރަތަމަ ސީޒަން ކާމިޔާބުކޮށްފައި ވަނީ ލައިޝާ ޖުނައިދެވެ.\nކޮވިޑް-19: ހޮޓާ/ރެސްޓޯރަންޓްތަކާއި ސެލޫން ތައް ހުޅުވަން ހުއްދަ ދީފި\n25 މޭ 2020\nމަންޑޭގެ އެހީތެރިކަން މިފަހަރު އޭދަފުއްޓަށް


Vaguthee visnun dhookoh Bobby amaazu hifanvee enme uhah\nވަގުތީ ވިސްނުން ދޫކޮށް ބޮބީ އަމާޒުހިފަންވީ އެންމެ އުހަށް\nރޭ، ގްރީން ސްޓްރީޓަށް ސޮއި ކުރިވި (ބޮބީ -4) އަންމަޑޭ (ކ-1) ފަރުހާން (-ކ-2) އާއެކު ގްރީންގެ ކޯޗް އަލީ ސުޒޭން (ކ-3) ފޮޓޯއަކަށް ހުއްޓިލައިގެން ---\nހަމައެކަނި ފުރަތަމަ 11 އިން ޖާގަ ހޯދުމުގެ ވިސްނުން ގެންގުޅުމުގެ ބަދަލުގައި، މުހައްމަދު ރިހާމް 'ބޮބީ' ވިސްނުން ގެންގުޅެންވީ ރާއްޖޭގެ އެންމެ މޮޅު ކުޅުންތެރިޔާއަށް ވުމަށް ކަމަށް، ގްރީން ސްޓްރީޓްގެ ކޯޗް އަލީ ސުޒޭން ބުނެފި އެވެ.\nކުރިއަށް އޮތް 2019/2018 ގެ ސީޒަނަށް، ބޮބީ ގްރީން ސްޓްރީޓަށް ސޮއި ކުރުމަށް ބޭއްވި ރަސްމިއްޔާތުގައި ވާހަކަ ދައްކަމުން، ސުޒޭން ބުނީ، ބޮބީއަކީ، ރާއްޖެއިން މިހާރު ފެންނަ އެންމެ ރަނގަޅު ޒުވާން ކުޅުންތެރިޔާ ކަމަށެވެ. އެހެންވެ ބޮބީގެ އަމިއްލަ ޗެލެންޖެއް އޭނާ ގެންގުޅެން ޖެހޭ ކަން ސުޒޭން ފާހަގަ ކުރި އެވެ.\nނިއު ރޭޑިއަންޓްގެ ފުރަތަމަ 11 އިގެ ތެރޭގައި، އޭއެފްސީ ކަޕުގެ ކުޅެލުމަކީ ބޮބީއަށް ކާމިޔާބަކަށް ނުވާނެ ކަމަށާއި ބޮބީގެ އުމުރާއި، އޭނާގެ ޓޭލަންޓަށް ބަލާފައި ރާއްޖޭގެ އެންމެ މޮޅު ކުޅުންތެރިޔާއަށް އޭނާ އަށް ވެވޭނެ ކަމަށް ސުޒޭން ބުންޏެވެ.\n"(ފުރަތަމަ ޑިވިޝަނަށް) ފުރަތަމަ ނިކުތްގޮތަށްވެސް ރަނގަޅު ކުޅުމެއް ކުޅެފި، އަޅުގަނޑު އުންމީދު ކުރަނީ ބޮބީ އަމިއްލަ ޗެލެންޖެއްވެސް ނަގާނެ ކަމަށް ގްރީންގައި،" ސުޒޭން ވާހަކަ ދެއްކި އެވެ. "ރާއްޖޭގައި ފުރަތަމަ ޑިވިޝަންގައި ފުޓްބޯޅަ ކުޅެލުމަކީ ބޮބީ މެން ކަހަލަ ކުޅުންތެރިޔަކަށް އެޗީވްމެންޓެއް ނޫން، ރާއްޖޭގައި ފުޓްބޯޅަ ކުޅެގެން ބޮޑެތި ކާމިޔާބުތައް ހޯދުން ބޮބީގެ އެޗީވްމެންޓަކަށް ވާންވީ."\n"ބޮބީ އަށް ރާއްޖޭގެ އެންމެ މޮޅު ކުޅުންތެރިޔާއަށް ނުވެވެންވީ ސަބަބެއް ނެތް، އޭނާގެ އުމުރާއި ޓެލަންޓަށް ބަލާފައި، ބޮބީ އަމާޒު ކުރަންވީ ރާއްޖޭގެ އެންމެ މޮޅު ކުޅުންތެރިޔާއަށް ވުމަށް."\nބޮބީ އާއި ފަރުހާން އަދި އަންމަޑޭ، ގްރީން ސްޓްރީޓަށް ސޮއި ކުރުމަށް ބޭއްވި ރަސްމިއްޔާތުގެ ތެރެއިން ---\nބޮބީ އާއެކު ގްރީން ސްޓްރީޓްގެ އެޓޭކިން ފޯސް ވަނީ އިތުރަށް ވަރުގަދަ ވެފަ އެވެ. އަލީ އަޝްފާގް 'ދަގަނޑޭ' އާއި މުހައްމަދު އުމޭރުވެސް ވަނީ ގްރީން ސްޓްރީޓަށް ސޮއި ކޮށްފަ އެވެ.\nބޮބީ ބުނީ، އެ ކުޅުންތެރިންނާ ވާދަކޮށް ޓީމުން ޖާގަ ހޯދަން މަސައްކަތް ކުރުމުގެ ހިތްވަރު އޭނާގެ ކިބައިގައި އެބަހުރި ކަމަށާއި އަޝްފާގާއެކު ކުޅުމުގެ ފުރުސަތު އަނެއްކާވެސް ލިބުމަކީ ބޮޑު ހިތްހަމަ ޖެހުމެއް ކަމަށެވެ.\n"އަޅުގަނޑަށް އުނދަގުލެއް ނުވާނެ، ރާއްޖޭގެ އެއް ވަނަ ޕްލޭޔާއާ ވާދަކޮށް ޓީމުން ޖާގަ ހޯދާކަށް، އެ ޕެރެޝަރު ހޭންޑަލް ކުރެވޭނެ. އަނެއްކާ އަލީ އަޝްފާގްއާ އެއްކޮށް ކުޅުމަކީވެސް ލިބޭ ހިތްހަމަ ޖެހުމެއް."\nރޭ ގެ ރަސްމިއްޔާތުގައި ، ގްރީންގެ ޑިފެންޑަރު މުހައްމަދު ފަރުހާން 'ފަރުއްކޯ' ވަނީ ކޮންޓްރެކްޓް އާ ކޮށްފަ އެވެ. އަދި ފޯވަޑް އަހްމަދު ރަޝީދު 'އަންމަޑޭ' ވެސް ވަނީ އެންބުރި ގްރީން އަށް އައިސްފަ އެވެ. ރޭ އޭނާ ވެސް ވަނީ އެއްބަސްވުމުގައި ސޮއި ކޮށްފަ އެވެ.\nސުޒޭންގެ ބޮޑެތި ފާޑުކިޔުންތަކެއް އެފްއޭއެމްއަށް\nގްރީން ސްޓްރީޓަކީ ނުފޫޒު ގަދަ ޓީމަކަށް ހަދާނަން\nޓީމު ކުޑަވިޔަސް ޗެލެންޖު ބޮޑު: ސުޒޭން\nބަލަނީ ބޮޑު ސްކޮޑަކަށް ނޫން، ބަލަނީ އުނދަގޫ ޗެލަންޖަށް: ސުޒޭން


Ran Faisaa Fohchey 18.9 Million Dollar Ah Vikkalaifi - Vaguthu\n43 ސިކުންތު ކުރިން ( ޖޫން 10, 2021 )\nގިނަ ދުވަސްތަކެއް ވަންދެން އެމެރިކާގައި ދައުރުވަމުން ދިޔަ ރަން ފައިސާ ފޮއްޗެއް ރިކޯޑު އަގެއްގައި ނިއުޔޯކަށް ވިއްކާލައިފިއެވެ.\nމަދުން ނޫނީ ނުފެންނަ 1933 ގެ "ޑަބަލް އީގަލް" ނަމަކަށް ކިޔާ އެ ފައިސާ ފޮތި ވިއްކާލާފައިވަނީ 18.9 މިލިއަން އެމެރިކާ ޑޯލަރަށް ކަމަށް މީޑިއާ ރިޕޯޓްތަކުން ވަނީ ބުނެފައެވެ.\nމީގެ ކުރިން 2002 ވަނަ އަހަރު މި ފައިސާ ފޮތި ވިއްކާލާފައިވަނީ 7.6 މިލިއަން އެމެރިކާ ޑޮލަރަށެވެ.\nރަން ކުލައިގެ އެ ފައިސާ ފޮތީގެ އެއް ފަޅީގައި ނިއުޔޯކުގެ "ސްޓެޗޫ އޮފް ލިބަޓީ"ގެ ކުރެހުމެއް ފެންނަން ހުރި އިރު، އަނެއް ފަޅީފައި ބާޒެއް ކުރަހާފައި ހުރެއެވެ. މީގެ ކުރިން މިފައިސާ ފޮތި ފިޔަވައި އެހެން ފައިސާތައް ވެސް ހުރި ކަމަށް ރިޕޯޓްތަކުން ދައްކައެވެ.\nނަމަވެސް އެމެރިކާ ސަރުކާރުގެ ބެލުމުގެ ދަށަށް އެތަކެތި ގެނެސް ހުރިހާ ފައިސާ ފޮއްޗެއް ވަނީ ވިރުވާލާފައެވެ.\nރިޕޯޓްތައް ބުނާ ގޮތުގައި އެ ފައިސާ ފޮއްޗަަކީ އޭގެ ވެރިފަރާތުން ތައްޔާރު ކޮށްފައިވާ އަގުބޮޑު ތިން މުދަލުގެ ތެރެއިން އެކައްޗެވެ. ފައިސާ ފޮތި ފިޔަވައި ދެން އޭނާ ތައްޔާރު ކޮށްފައިވަނީ ދުނިޔޭގެ މަޝްހޫރުކަން ހުއްޓުނު ދެ ސްޓޭމްޕެކެވެ.\nއޭގެއިން އެންމެ ގިނަ ދުވަސްވީ "ގުޔާނާ" ނަމަކަށް ކިޔާ ސްޓޭމްޕް އޭނާ ވިއްކާލާފައިވަނީ 8.3 މިލިއަން އެމެރިކާ ޑޮލަރަށެވެ. އަދި ބާކީ ހުރި ސްޓޭމްތައް ވެސް އޭނާ އަގުބޮޑުކޮށް ވިއްކާލާފައިވާ ކަމަށް ރިޕޯޓްތަކުން ބުނެއެވެ.\nދުނިޔޭގެ އެންމެ ރީތި ގޮނޑުދޮށްތައް\nޗޮކްލެޓް ކެއުމުން ބަރުދަން ލުއިކޮށްދޭ: ދިރާސާ


Henbadhoo fenuge nizaamu gaaimu kurumuge masaiykaiy fashaifi\nހެނބަދޫ ފެނުގެ ނިޒާމު ގާއިމުކުރުމުގެ މަސައްކަތް ކުރިއަށް ދަނީ--\n41,3 މިލިއަން ރުފިޔާގެ ފެނުގެ ނިޒާމު ހެނބަދޫގައި ފަށައިފި\n03 ޖޫން 2021 - 12:45:08\nނ. ހެނބަދޫ ފެނުގެ ނިޒާމް ގާއިމްކުރުމަށް ހިންގާ 41,3 މިލިއަން ރުފިޔާގެ މަޝްރޫއުގެ އަމަލީ މަސައްކަތް ފަށައިފިއެވެ.\nހެނބަދޫ ފެނުގެ ނިޒާމު ގާއިމުކުރުމު މަސައްކަތް ކުރަމުން އަންނަ އެމްޑަބްލިއުއެސްސީ އިން ބުނީ އެ މަޝްރޫއުގެ ދަށުން މިހާރު ކުރިއަށްދާ މަސައްކަތްތަކަކީ ފެން ޕްލާންޓް ބެހެއްޓުމަށް އިމާރާތްކުރާ ފެސިލިޓީ ބިލްޑިން އިމާރާތުގެ މަސައްކަތްތަކާއި އަދި ފެނުގެ މައި ނެޓްވޯރކުގެ ހޮޅި ވަޅުލުމުގެ މަސައްކަތްތް ކަމަށެވެ.\nއެ މަޝްރޫއުގެ ދަށުން ހެނބަދޫގައި 4.83 ކިލޯ މީޓަރުގެ ދިގު ފެން ހޮޅީގެ މައި ނެޓްވޯކް ގާއިމް ކުރުމާއި އާރުއޯ ފެސިލިޓީ ބިލްޑިން އިމާރާތް ކުރުމާއި، ފެން އުފެއްދުމަށްޓަކައި ދެ އާރުއޯ ޕްލާންޓް ބެހެއްޓުމާއި، ފެން ރައްކާކުރުމަށްޓަކައި ތިން ތާންގި ބެހެއްޓުން ހިމެނޭ ކަމަށް އެމްޑަބްލިއުއެސްސީ އިން މައުލޫމާތުދެއެވެ. އަދި މީގެ އިތުރުން، ގޭގޭގައި ފެންމީޓަރު ބަހައްޓައި، ފެނުގެ ކަނެކްޝަން ގުޅައިދީ، އެ ގެތަކަށް ރައްކާތެރި ބޯފެން ފޯރުކޮށްދެވިގެންދާނެ ކަމަށް އެމްޑަބްލިއުއެސްސީ އިން ބުނެއެވެ.\nއެއާއިއެކު، ފެން ތަހުލީލު ކުރުމަށް ބޭނުންވާ ސަމާނުވެސް އެ މަޝްރޫއުގެ ދަށުން ފޯރުކޮށްދިނުމަށް ހަމަޖެހިފައިވާ ކަމަށް އެމްޑަބްލިއުއެސްސީ އިން މައުލޫމާތުދެއެވެ. އަދި ފެނުގެ މަޝްރޫއުގެ މަސައްކަތް ނިމުމުން ހެނބަދޫ ރައްޔިތުންނަށް ރައްކާތެރި ސާފު ބޯފެނުގެ ނިޒާމެއް ލިބިގެންދާނެ ކަމަށްވެސް އެމްޑަބްލިއުއެސްސީ އިން ބުނެއެވެ.\nހެނބަދޫ ފެނުގެ ނިޒާމް ގާއިމް ކުރުމުގެ މަޝްރޫއުއަކީ މިނިސްޓްރީ އޮފް ނޭޝަނަލް ޕްލޭނިން، ހައުސިން އެންޑް އިންފްރާސްޓްރަކްޗާގެ ފަރާތުން އެމްޑަބްލިއުއެސްސީ އާ ހަވާލުކޮށްގެން ކުރިއަށް ގެންދާ މަޝްރޫއެކެވެ. މަޝްރޫއު ހަވާލުކޮށްފައިވަނީ 15 މަސް ދުވަހުގެ ތެރޭގައި ނިންމުމަށެވެ.\nއެ މަޝްރޫއުގެ ޖުމްލަ އަގަކީ 41,360,972 މިލިއަން ދިވެހި ރުފިޔާ އެވެ.\nޕްލޭނިން މިނިސްޓްރީގެ ދާއިރާޕްލޭނިން މިނިސްޓްރީއެމްޑަބްލިއުއެސްސީ ނ.ހެނބަދޫފެން


އިންޑިޔާ ސިފައިންގެ ވެރިޔާ ރާއްޖެއަށް\nމާލެ، މޭ 8، 2014: އިންޑިއާގެ ސިފައިންގެ ވެރިޔާ، ޗީފް އޮފް އާމީ ސްޓާފް ޖެނެރަލް ބިކްރަމް ސިންހް މިއަދު ރާއްޖެ ވަޑައިގެންފި އެވެ. ޖެނަރަލް ބިކްރަމް ސިންހް މާލެ ވަޑައިގަތުމުން ޖުމްހޫރީ މައިދާނުން އޭނާއަށް މަރުހަބާ ދަންނަވާނީ ޑިފެންސް މިނިސްޓަރު މުހައްމަދު ނާޒިމްއާއި، ޗީފް އޮފް ޑިފެންސް ފޯސް މޭޖަ ޖެނަރަލް އަހްމަދު ޝިޔާމާއި އެމްއެންޑީއެފްގެ އިސްވެރިންނެވެ.\nރައީސް ނަޝީދު އިންޓަވިއު ދެއްވުން\nމޭ 8، 2012 ގައި ރައީސް މުހައްމަދު ނަޝީދު ވަނީ ފުރަތަމަ ފަހަރަށް ވީނިއުސް އޮންލައިން (ވީ) އަށް އިންޓަވިއުއެއް ދެއްވާފަ އެވެ. އެމަނިކުފާނުގެ އިންޓަވިއުގައި ރާއްގޭ މިހާރުގެ ސިޔާސީ މާހައުލުގެ ބައެއް ކަންކަންކަމާ ބެހޭ ގޮތުން ވީ ގެ ނޫސްވެރިޔާ އަހުމަދު ރިފާއު ކުރި ސުވާލުތަކަށް ޖަވާބު ދެއްވުމުގެ އިތުރުން ވީ ނިއުސް ހިންގަމުންދާ ގޮތުގެ މައުލޫމާތު އޮޅުން ފިލުވި އެވެ.\nރޯ މަސް މާރުކޭޓް\nމޭ 7، 2014: ރާއްޖޭގެ މަސްވެރިކަން މިދުވަސްވަރު ދަށަށް ގޮސްފައިވާއިރު މިއަދާއި އިއްޔެވެސް މާލޭގެ ރޯ މަސް މާރުކޭޓްގައި މަސް ހުރީ ވަރަށް މަދުންނެވެ. ހާއްސަކޮށް ކަނޑުމަހުގެ ބާވަތްތަތައް މަދުން ހުރި އިރު ގިނައިން ހުރީ ފަރުމަހުގެ ބާވަތްތަކެވެ. މަސްވެރިކަން ދަށަށް ގޮސްފައިވާއިރު ބާޒާރުގައި މަހުގެ އަގުވެސް ވަނީ މިދުވަސްކޮޅު ވަރަށް ބޮޑަށް އުފުލިފަ އެވެ.\nޑރ. ފާތިންގެ ޖަނާޒާ\nކެންސަރުގެ އާލާސްކަންފުޅަށް ފަރުވާ ހޯއްދަވަމުން ދަނިކޮށް އަވަހާރަވި ޑރ. ފާތިން ހަމީދުގެ ޖަނާޒާ ބާއްވައި އެކަމަނާގެ ހަށިކޮޅު މިއަދު ފަސްދާނުލައިފި އެވެ. ފާތިން ހަމީދުގެ މައްޗަށް ކަށުނަމާދު ކުރުން އޮތީ މިއަދުގެ އަސަރުނަމާދަށްފަހު އިސްލާމީ މަރުކަޒުގަ އެވެ. އޭގެ ކުރިން އެކަމަނާގެ މޫނު ދެއްކުން އޮތީ މިއަދު މެންދުރު އާސަހަރާ އެވެ. އެކަމަނާގެ މޫނު ދުށުމަށާއި ކަށުނަމާދުގައި ބައިވެރިވުމަށް މިއަދު ގިނަ އަދަދެއްގެ ބަޔަކު ޒިޔާރަތް ވެސް ކުރި އެވެ\nބޯކޯ ހަރާމް އާއި ދެކޮޅަށް\nމުރުން ނުވަ އަހަރާއި 11 އަހަރުގެ އަންހެން ކުދިންނާ ވެސް ކައިވެނިކުރާނެ ކަމަށް ނައިޖީރިއާގައި ގިނަ އަދަދެއްގެ އަންހެން ކުދިން ވަގަށް ނެގުމުގެ ޒިންމާ އުފުލާފައިވާ ބޯކޯ ހަރާމް ލީޑަރު އަބޫބަކުރު ޝެކާއޫ ގެންދަނީ ބުނަމުންނެވެ. ބޯނޯ ސްޓޭޓްގެ ޗިބޮކްގައި ހުންނަ ބޯޑިން ސްކޫލަކުން މީގެ ހަފުތާއެއް ކުރިން 276 ދަރިވަރަކު ވަނީ އެ ޖަމާއަތުން ވަގަށް ނަގައިފަ އެވެ. މީގެ ތެރެއިން 53 ކުއްޖަކު ފިލައިގެން މިނިވަން ވެފައި ވާއިރު އަދިވެސް 223 ކުއްޖަކު ވަނީ ހަނގުރާމަވެރިންގެ އަތްދަށުގަ އެވެ. އެޖަމާއަތަށް ދެކޮޅަށް އެމެރިކާގައި ވަނީ އަޑު އުފުލާފަ އެވެ.\nރާއްޖެ ތަރައްގީ ކުރުމަށް ރާއްޖޭގެ ހުރިހާ އިންޑަސްޓްރީތަކުގެ ބާރު، ދިވެހިންގެ އަތްމަތީގައި ކޮންމެހެން ވެސް އޮންނަންޖެހޭ ކަމަށް، އެޑިއުކޭޝަން މިނިސްޓްރީގެ ސްޓޭޓް މިނިސްޓަރު ޑރ. އަބްދުﷲ ނަޒީރު މިއަދު ވަނީ ވިދާޅުވެފަ އެވެ. މިހާރު ފަށާފައިވާ "ދަސްވަރު" ޕްރޮގްރާމަކީ އެ މަގުސަދު ހާސިލް ކުރުމަށް އޮތް ބާރެއް ކަމަށް ވެސް ވިދާޅުވެފައި ވެއެވެ.\nސަލްމާން ކޯޓަށް ހާޒިރު ކުރުން\nދެހާސް ދެވަނަ އަހަރު ސަލްމާން ދުއްވި ވެހިކަލަކުން ޖެހި މީހަކު މަރުވި މައްސަލަ ކޯޓުގަ ނުނިމި ގިނަ ދުވަސްތަކަކަށްފަހު ކޯޓަށް ހާޒިރުކޮށް މަންޒަރު ދުއްކަމަށް ބުނާ ދެ މީހެއްގެ ހެކިބަސް ނަގައިފި އެވެ. އެދެ ހެކިން އިއްޔެ ވަނީ އެކްސިޑެންޓް ހިނގި އުޅަނދު ދުއްވަން ސަލްމާން އިންދާ ފެނިފަވާ ކަމަށް ބުނެފައެވެ. އަދި އޭނާ މަސްތުވެގެން ހުރިކަން ފާހަގަވި ކަމަށް ވެސް ކޯޓުގައި އެމީހުން ބުންޏެވެ.\nދަރުބާރުގެ ބަންދު ކުރުން\nދަރުބާރުގެ ހައުސިން މިނިސްޓްރީގެ ބެލުމުގެ ދަށަށް ގެންދަން ފުލުހުންނާއެކު ހައުސިން މިނިސްޓްރީގެ މުވައްޒަފުން މިއަދު ވަނީ ދަރުބާރުގެއަށް ވަދެފަ އެވެ. މިއަދާ ހަމައަށް ދަރުބާރުގެ އޮތީ މާލޭ ސިޓީ ކައުންސިލްގެ ބެލުމުގެ ދަށުގަ އެވެ. ނަމަވެސް ފުލުހުން މެދުވެރިކޮށް ދަރުބާރުގެ ހައުސިން މިނިސްޓްރީގެ ބެލުމުގެ ދަށަށް ދަރުބާރުގޭގެ ގެންދަން ދަނީ މަސައްކަތް ކުރަމުންނެވެ.


ގެވެހި އަތްނބަކަށް ވެވުނުނަމައެވެ. – Esfiya – Dhivehi Vaahaka Site\nގެވެހި އަތްނބަކަށް ވެވުނުނަމައެވެ.\n- by ismail ali kaleyfaanu - 41- November 10, 2018\nއިސްމާޢީލް ޢަލީ، ރ. ކަނދޮޅުދޫ\nއަހަރެން ހިތްއެދޭކަހަލަ ފިރިއަކު ލިބުނެވެ. ތަނަވަސް މޭމައްޗެއްގައި ބޯއަޅާލެވުނެވެ. އެއީ މުރުއްވަތްތެރި ކަމުގެވެސް ދެވަނައެއް ނުވާފަދަ ޚުލްޤު ރަނގަޅު މީހެކެވެ. ފެނުމުން އުފާވެރިކަން އިޙްސާސްކުރެވޭފަދަ ހިތްގައިމު ހިނިތުންވުމެއް ލިބިފައިވެއެވެ. މުލައްދަނޑީގެ ބާރުގަދަ އެވެ. އެކި ހިސާބުން މަސްތައް އުފުލިފައިވާ ގޮތުން ވެސް ޖަޒްބާތުތައް ކެކިއަރައެވެ. ދިރިއުޅުމުގެ ހުރިހާ ފަސޭހަތަކެއް ލިބިފައިވެއެވެ. ލޯބިވެތިކަމުގައި ވެސް މިސާލެއްނެތެވެ. ކޮންމެ ފަހަރަކީ އާ ތަޖުރިބާތަކެއް އިޙްސާސްކުރަންޖެހޭ ފަހަރެކެވެ.\nޤުދުރަތް ހުރިހާ ކަމެއްގައި ވެސް އެހީތެރިވެދެއެވެ. ފުށްގަނޑެއް ފަދަ ލޯބިލޯބި އަންހެންކުއްޖަކު އެކަލާނގެ އަހަރެމެންނަށް ދެއްވިއެވެ. އެ އަމާނާތަށް ރައްކާތެރިވުމަކީ އަހަރެމެންގެ މައްޗަށް ވާޖިބުވާ ކަމެކެވެ. ޚާއްޞަކޮށް އަހަރެން އެ އަމާނާތަށް ސަމާލުވާންޖެހެއެވެ. ފިރިމީހާ ގިނަ ވަގުތު ހޭދަކުރަންޖެހެނީ އާމްދަނީ ހޯދުމުގެ މަސައްކަތުގައި ކަމަށްވާތީއެވެ.\nފިރިމީހާ އަހަރެމެންނާއެކު ވަގުތު ހޭދަކުރެއެވެ. ދަރިފުޅު ތަރުބިއްޔަތަށް އެހީތެރިވެދެއެވެ. މަސައްކަތްކޮށްދޭނެ ކުއްޖަކުވެސް ހޯދައިދީފައިވެއެވެ. ބޭނުންވާނެ ހުރިހާ ވަސީލަތްތަކެއް ފަހިކޮށްދީފައިވެއެވެ.\nއަހަރެން މިހުރިހާ ނިޢުމަތްތަކަށް ޝުކުރުވެރި ވެވުނުނަމަ އެވެ. ފިރިމީހާ އެދޭފަދަ ގެވެހި އަނތްބަކަށް ވެވުނުނަމަ އެވެ. ދަރިފުޅަށް މައިވަންތަކަމުގެ ލޯބި ދެވުނުނަމަ އެވެ.\nއަހަރެންނަށް ހުރިހާ ކަމެއް ވިސްނުނީ މާފަހުންނެވެ. އޭރު ވަނީ ވަގުތު ފާއިތުވެފައެވެ. ވާނޭކަމެއްވެ ނިމިފައެވެ. އަބަދަށްޓަކައި އަހަރެން ދޫކޮށްލައިފައެވެ. ދަރިފުޅު މަންމަ ކިޔަނީ ގޭގައި ގެންގުޅޭ ކުއްޖާއަށެވެ. އަހަރެން ފެނުމުން ބިރުން ދުވާނެއެވެ.\nދަރިފުޅަށް ހަމަސް ނުފުރެނީސް ގާތުން ދިނުން ހުއްޓައިލައިފީމެވެ. މުސްކުޅިވެދާނެތީ އާއި ދަރިފުޅު މާގައިގޯޅި ވެދާނެތީ އެވެ. ދަރިފުޅު ނިންދަވަނީ ގޭގައި ގެންގުޅޭ ކުއްޖާގެ ކޮޓަރީގައެވެ. އަހަރެން ހަމަ ގަސްތުގައި އެމަންޖެއަށް ބިރުދެއްކީމެވެ. ބުޅަލަކަށް ވެގެންނެވެ. އަނެއްބައި ފަހަރު މާއްޔަކަށް ވެގެންނެވެ.\nއަހަރެންނަށް ވިސްނިފައިއޮތީ މޮޅު ކާނާ ކައިގެން ނިދި ވަރަކަށް ހަށިގަނޑު ޒުވާންކަމުގައި ހުންނާނެކަމުގައެވެ. ހަށިގަނޑު ބަރުހެލިވަމުންދާ ކަމެއް، ސިފަ ގެއްލެމުންދާ ކަމެއް ހިތަކަށް ވެސް ނާރައެވެ.\nއަހަރެންނަށް ޖެހުނު ބަލީގެ ނުރައްކާތެރިކަން ބުނެދޭނީ ކިހިނަކުން ހެއްޔެވެ؟ އެއްގޮތަކަށްވެސް އެނދުން ތެދުވާ ހިތެއްނުވެއެވެ. އަބަދު ކާހިތްވަނީ އެވެ. ދެންކުރާ ހިތްވާ ކަމަކީ ފިލްމު ބެލުމެވެ.\nފިރިމީހާގެ އެއްވެސް ކަމަކަށް އަޅައެއް ނުލެވެއެވެ. ގެއަށް އަންނަކަން ގިނަފަހަރު ނޭނގެއެވެ. ކާ ކަމެއް، ހެދުން ބަދަލުކުރާކަމެއް، ފެންވަރާކަމެއް ނޭނގެއެވެ.\nފިރިމީހާ އަތުވެއްޖެނަމަ ޝަކުވާގޯނީގެ ތުން މޮހައިލަމެވެ. ބޮލުގައި ރިއްސާކަމުގެ ޝަކުވާއެވެ. މީރު ކާއެއްޗެއް ނުލިބޭ ކަމުގެ ޝަކުވާއެވެ. ރީތި ފިލްމެއް ނުލިބޭކަމުގެ ޝަކުވާއެވެ.\nއަހަރެންގެ ބައްޔަށް ފަރުވާ ހޯދުމަށް ފިރިމީހާ ވަރަށް މަސައްކަތްކޮށްދިނެވެ. ރާއްޖެއިން ބޭރަށް ވެސް ގެންގޮސްދިނެވެ. އެކަމަކު ވީ ކަމެއްނެތެވެ. ފިރިމީހާ ވަރަށް ގިނައިން ނަސޭޙަތްތެރިވާނެ އެވެ. ފަސްވަގުތު ނަމާދުކުރުމަށާއި ކުޑަކޮށް ނަމަވެސް ކަސްރަތުކުރުމަށާއި، ބޭރުތެރެއަށް ނުކުމެލައި މީހުންނާއި ވާހަކަދައްކައިލައި އުޅުމަށެވެ. ދަރިފުޅާއެކީ ވަގުތު ހޭދަކުރުމަށެވެ. މި ގޮތަށް ނަސޭޙަތްދިނުމުން އަހަރެން ގާތަށް އަންނަނީ ރުޅި އެވެ. އަހަރެން އުޅޭ ޙާލު އިޙްސާސް ނުކުރެވެނީއޭ ބުނެ އަހަރެން ފަށަނީ ރޯށެވެ.\nއަހަރެންގެ ފިރިމީހާ ކުރިން އިންނަން އުޅުނު ކުއްޖާއަށް މިހާރު އިންނަން ވެސް ނިންމީ އެވެ. އެއީ އަހަރެންގެ ވެސް ރަނގަޅު ރަޙްމަތްތެރިޔާ އެވެ. މިއަދާ ހަމައަށްވެސް ކެތްތެރިކަމާއި، ޝުކުރުވެރިކަމާއިއެކު އަހަރެންގެ ފިރިމީހާގެ އިންތިޒާރުގައި ހުރީ އެވެ. އެއީ ފިރިމީހާގެ ފުރަތަމަ ލޯބިވެރިޔާ އެވެ. އަހަރެން އެ ދެމެދަށް ވަދެގަތީ އެވެ. އަހަރެންގެ މަޅިފަތީގައި ޖެހިގެން އެކުވެރިޔާ ދޫކޮށްލަން އޭނާ އަށް މަޖްބޫރުވީ އެވެ. އަހަރެން އެ ދުވަހު ކާމިޔާބީގެ ފޮނި ހިނިތުންވުމާއެކު އުފާކުރީމެވެ. އަހަރެންގެ ޢާއިލާގެ ނުފޫޒާއި، ބާރުވެރި އަދި އަހަރެންގެ ރީތިކަން އިޙްސާސްކުރެވުނެވެ. ޢާއިލާގެ ނަން މަޝްހޫރުކަން ހިތަށް އަރައިފައި ބޮޑާވެވުނެވެ. އެކުވެރިޔާއަކީ މަސްވެރިއެއްގެ ދަރިއެކެވެ. ހަމުން ކަޅެވެ. ނަމުން ހުތުރެވެ. ނޭނގުނު ނަމަވެސް އޭނާގެ އަތުގައި ޖަވާހިރެއް އޮތެވެ. މިއަދު އަހަރެންގެ ފިރިމީހާ އެއަތަށް ލަންބައިލުމުގެ ސިއްރަކީ އެއީ އެވެ.\nއަހަރެންނަށް ކުރެވޭނެ ޝަކުވާއެއް ނެތެވެ. ބުނެވޭނެ އެއްޗެއް ވެސް ނެތެވެ. ރަޙްމަތްތެރިކަމުގައި ކޮޅުފައިންޖެހީ އަހަރެންނެވެ. ފިރިމީހާއަށް އަޅައިނުލީ އަހަރެންނެވެ. ދަރިފުޅުގެ ވާޖިބުތަކަށް ފުރަގަސްދިނީ އަހަރެންނެވެ.\nމީދަލަކަށް ދުވަހެއް އައީވިއްޔާ ހިކަންޖަކަށް ވެސް ދުވަހެއް އަންނާނެއޭ ބުނާ ބަސް ތެދެވެ. މިއަދު އަހަރެން މިވަނީ ވަރަށް ބޮޑަށް ބާކީވެފައެވެ. ނާކާމިޔާބީގެ ހިތިރަހަ އަރުތެރޭގައި ލައެވެ. މިއަދު މިޖެހުނީ އަޑުން އަޑުނަގައިރޯށެވެ.\nވާހަކައަކަށް ބަލާއިރު އެހައި އެހާއެއް ނޫން.ނަމަވެސް ވަރަށް ސާދާސީދާ ރީތި އިބާރާތްކުރުމެއް.ލިޔުންތެރިޔާއަށް ޝުކުރިއަޔާ\nvarah bodah shukuruverivan.\nVarah reethi . Adhi eh vaahaka kiyaalam beynun


Priyanka Aai Nick Mifaharu Brazil Ah - Vaguthu\nޕްރިޔަންކާ އާއި ނިކް މިފަހަރު ބުރެޒިލް އަށް\nބެލުންތެރިންގެ މަގުބޫލުކަން ހޯދައިފައި ވާ ކުޅަދާނަ އެކްޓުރެސް ޕުރިޔަންކާ ޗޯޕްރާ އާއި އޭނާގެ ލޯބިވެރިޔާކަމަށް އަޑު ފެތުރިފައިވާ މަޝްހޫރު ލަވަކިޔުންތެރިޔާ ނިކް ޖޯނަސް އިންޑިއާގައި ހަފުތާއެއްހާ ދުވަސް ހޭދަކުރުމަށްފަހު ބްރެޒިލަށް ގޮސްފިއެވެ.\nއެ ދެތަރިންގެ ލޯބީގެ ވާހަކަ މީޑިޔާގަ ހަލުވިކަމާއެކު ފެތުރެމުންދަނިކޮށް އެދަތަރިން ބުރެޒިލް އަށް ގޮސްފައި މިވަނީ ބްރެޒިލަށް މިހަފުތާ ބަންދުގައި ވިލާމިކްސް ފެސްޓިވަލްގައި ނިކް ޕާފޯމްކުރާތީ ކަމަށްވެއެވެ.\nބުރެޒިލް އަށް ދެތަރިން ގޮސްފައިވާއިރު އިންޑިޔާގަ ދެ މީހުން ހޭދަކުރި މުއްދަތުގައި ވަނީ ޕްރިޔަންކާގެ އާއިލާގެ މެމްބަރުންނާއި ނިކް ބައްދަލުކުރުވުމުގެ އިތުރުން އިންޑިޔާގަ އެ ދެތަރިން ހޭދަކުރި އުފާވެރި ދުވަސްތަކުގެ މަންޒަރުތައް އިންސްޓަގުރާމްގައި ހިއްސާކޮށްފައެވެ.\nމީގެއިތުރުން އާކާޝް އަމްބާނީ އާއި ޝްލޮކާ މެހްތާގެ ކައިވެނީގެ ކުރިން ބޭއްވި ޕާޓީއެއްގައި ވެސް ނިކް އާއި ޕްރިޔަންކާވަނީ ބައިވެރިވެފައެވެ.\nމީޑިޔާތައް ރިޕޯޓުކުރަމުން ދާ ގޮތުގައި އެ ދެތަރިން ވަރަށްއަަވަހަށް އެންގޭޖް ވާނެކަމަށްވެސް ވެއެވެ.\nހޮލީވުޑު އަދި ބޮލީވުޑުގެ ލޯބީގެ ފިލުމުތަކުގެ ތަފާތު ޕްރިޔަންކާގެ ދުލުން\nޖޫން 30, 2018 16:25\nދެން ޅަޅަ ކުއްޖަކާ ؟؟؟ ކަމަކުނުދޭ.\nޖޫން 30, 2018 19:55\nހީވަނީ ދޮޮންތަ ގޮވައިގެން ހުރިިހެން


Yameen ah nuhaggun kuraa konme aniyaage vashaigenvaa enmen hoadhaane: Shujau\nޔާމީނަށް ނުހައްގުން ކުރާ ކޮންމެ އަނިޔާއެއްގެ ވަށައިގެންވާ އެންމެން ހޯދޭނެ: ޝުޖާއު\nޕީއެންސީގެ ނާއިބު ރައީސް އަދި ހުޅުމާލެ ދާއިރާގެ ކައުންސިލަރު އިބްރާހިމް ޝުޖާއު --\nއިދިކޮޅު ލީޑަރު އަދި ކުރީގެ ރަައީސް އަބްދުﷲ ޔާމީން އަބްދުލްގައްޔޫމަށް ނުހައްގުން ކުރާ ކޮންމެ އަނިޔާއެއްގެ ވަށައިގެންވާ އެންމެން ހޯދޭނެ ކަމަށާ އެ މީހަކު ކުރިކަމެއް އެމީހަކާ ގާނޫނީ އިމުގެ ތެރެއިން ބައްދަލު ކުރާނެ ކަމަށް ޕީއެންސީގެ ނާއިބު ރައީސް އަދި ހުޅުމާލެ ދާއިރާގެ ކައުންސިލަރު އިބްރާހިމް ޝުޖާއު މިރޭ ވިދާޅުވެއްޖެ އެވެ.\nޝުޖާއު މިހެން ވިދާޅުވީ ކުރީގެ ރައީސް އަބްދުﷲ ޔާމީންގެ މައްޗަށް މަނީ ލޯންޑްރިންގެ އިތުރު ދައުވާއެއް މިއަދު އުފުލުމާއި ގުޅިގެންނެވެ.\nޝުޖާއު ވިދާޅުވީ މިއަދަކީ ރައީސް ސޯލިހުގެ އަނިޔާވެރިކަން ދައްކާލާ ދުވަހެއް ކަމަށާ ނަމަވެސް އެމަނިކުފާނުގެ އަނިޔާވެރިކަން ނިމެން ކައިރިވެއްޖެ ކަމަށެވެ. އަދި ރައީސް ޔާމީނަށް ނުހައްގުން ކުރާ ކޮންމެ އަނިޔާއެއްގެ ވަށައިގެންވާ އެންމެން ހޯދޭނެ ކަމަށާ އެ މީހަކު ކުރިކަމެއް އެމީހަކާ ގާނޫނީ އިމުގެ ތެރެއިން ބައްދަލު ކުރާނެ ކަމަށެވެ.\nރައީސް ޔާމީންގެ މައްޗަށް ނުހައްގު ދައުވާތަކެއް އުފުލަނީ ރައީސް ނަޝީދާއި ރައީސް ސޯލިހު، އެމަނިކުފާނު ދެކެ ގަަންނާ ކުރައްވާ ބިރުން ކަމަށްވެސް ވިދާޅުވިއެވެ.\n"ރައީސް ޔާމީނަށް ނުހައްގު ދައުވާތައް އުފުލަނީ ރައީސް ސޯލިހާއި ރައީސް ނަޝީދު ގަންނާކުރައްވާ ބިރުން. މިއީ ފިނޑިބައެއް. އަޅުގަނޑުމެން މި ތިބީ ދޫދޭގޮތަކަށް ނޫން. ތިޔަ އަނިޔާވެރިންގެ ކުރިމަތީ ރައީސް ޔާމީން އާއި ރައީސް ޔާމީންގެ ޕާޓީގެ ލީޑަޝިޕާއި ކައުންސިލް އަދި ގްރާސްރޫޓް ކުޑަކަކޫ ނުޖަހާނަން،" އިދިކޮޅު ހަރަކާތްތަކުގެ އެންމެ ހަރަކާތްތެރި ބޭފުޅުންގެ ތެރޭގައި ހިމެނިވަޑައިގަންނަވާ ޝުޖާއު ވިދާޅުވިއެވެ.\nރައީސް ޔާމީންގެ މައްޗަށް މަނީ ލޯންޑްރިންގެ ދައުވާ އުފުލާފައިވަނީ ރިސޯޓެއް ތަރައްގީކުރުމަށް ވ. އާރަށް ކުއްޔަށް ދީގެން ލިބުނު ފައިސާއަށް ހިޔާނާތްތެރިވެވަޑައިގެންފައިވާ ކަމަށް ތުހުމަތުކޮށްފަ އެވެ.\nޕީޖީ އޮފީހުން ބުނީ ވ. ފެލިދޫ، ހަނދުވަރީގެ، ޔޫސުފް ނައީމް، މިނިސްޓްރީ އޮފް ޓްއަރިޒަމް އާއި މޯލްޑިވްސް މާކެޓިން އެންޑް ޕަބްލިކް ރިލޭޝަން ކޯޕަރޭޝަން މެދުވެރިކޮށް ރިސޯޓެއް ހެދުމަށް ވ. އާރަށް ކުއްޔަށް ނެގުމުގެ މުއާމަލާތުގެ ތެރެއިން އޭރުގެ ރައީސުލްޖުމްހޫރިއްޔާގެ ހައިސިއްޔަތުން ރައީސް ޔާމީން މަގާމުގެ ނުފޫޒު ބޭނުންކޮށްގެން ރިޝްވަތުގެ ގޮތުގައި އެއް މިލިއަން ޔޫއެސް ޑޮލަރު ނަންގަވައި ލޯންޑާ ކުރައްވާފައިވާ ކަމަށެވެ. އެހެންވެ އާރަށުގެ މައްސަލާގައި ގާނޫނުލްއުގޫބާތުގެ 510 ވަނަ މާއްދާގެ (ށ)އާ ހަވާލާދީ، އެ މާއްދާގެ (ރ)ގެ ދަށުން ޔޫސުފް ނައީމުގެ މައްޗަށް ރިޝްވަތު ދިނުމުގެ ދައުވާ ވެސް އުފުލާފައިވެ އެވެ.\nރައީސް ޔާމީންގެ މައްޗަށް މީގެކުރިން މަނީ ލޯންޑަރިންގެ ދައުވާ އުފުލީ ގދ. ވޮޑެމުލާ ކުއްޔަށް ދޫކޮށްގެން އެމްއެމްޕީއާރްސީއަށް ލިބެންޖެހޭ ފައިސާގެ ތެރެއިން އެއް މިލިއަން ޑޮލަރު ރައީސް ޔާމީންގެ އެކައުންޓަށް ޖަމާކޮށް އެ ފައިސާ ބޭނުންކޮށްގެން މަނީ ލޯންޑާކުރުމުގެ ކުށުގަ އެވެ. އެ ދައުވާ ސާބިތުވެ ރައީސް ޔާމީން ފަސް އަހަރު ދުވަހަށް ޖަލަށް ލުމަށާއި ފަސް މަސް ދުވަހުގެ ތެރޭގައި ފަސް މިލިއަން ޑޮލަަރު މީރާއަށް ދެއްކުމަށް ކްރިމިނަލް ކޯޓުން ހުކުމް ކުރީ ނޮވެމްބަރު 28، 2019 ގައެވެ. ދަށު ކޯޓުގެ ހުކުމަށް ހައިކޯޓުން ތާއީދުކޮށް މައްސަލަ ނިންމީ މިދިޔަ ޖެނުއަރީ މަހުގެ 21 ވަނަ ދުވަހު އެވެ.\nއެ މައްސަލާގައި ރައީސް ޔާމީނުގެ ފަރާތްޕުޅުން ސުޕްރީމް ކޯޓަށް ހުށަހެޅި އިސްތިއުނާފީ މައްސަލައިގެ އަޑުއެހުންތައް ފަށާފައިވަނީ މި އަހަރުގެ ސެޕްޓެމްބަރު މަހުގެ 12 ވަނަ ދުވަހު އެވެ. ސުޕްރީމް ކޯޓުގައި އިސްތިއުނާފީ މައްސަލަ ބައްލަވަނީ ފަނޑިޔާރު މަހާޒް އަލީ ޒާހިރު، ފަނޑިޔާރު ޑރ. އަޒްމިރަލްދާ ޒާހިދު އަދި ޑރ. މުހައްމަދު އިބްރާހީމް އެވެ. މިމައްސަލައިގެ އަޑުއެހުންތައް މިމަހުގެ 18 ވަނަ ދުވަހު ނިންމާލީ އަންނަ މަހު ސުޕްރީމް ކޯޓު، ޗުއްޓީއަށް ދިއުމުގެ ކުރިން މައްސަލާގައި ހުކުމްކުރައްވާނެ ކަމަށް އިއުލާންކުރުމަށްފަހު އެވެ.\nރައީސް އަބްދުﷲ ޔާމީން ޕީޕީއެމް ރައީސް އިބްރާހިމް މުހައްމަދު ސޯލިހު + އިދިކޮޅު ފަރާތްތައް ޕީޕަލްސް ނޭޝަނަލް ކޮންގްރެސް - ޕީއެންސީ އިބްރާހިމް ޝުޖާއު\nސަރުކާރުން ތައްޔާރުވަނީ 13 ކުންފުނި ވިއްކާލަން


Ibu ah fiyavalhu naalhany ehves shakuvaa eh nulibeythee: Hoodh – Iru\nވައިޓްހައުސް ދޫކުރައްވާނެ ކަމަށް ފުރަތަމަ ފަހަރަށް ޓްރަމްޕް ވިދާޅުވެއްޖެ\nއިބޫ އަށް ފިޔަވަޅު ނާޅަނީ އެއްވެސް ޝަކުވާއެއް ނުލިބޭތީ: ހޫދު\nޖީއެމްއައިޒެޑްއެލްގެ އެމްޑީ އިބޫ (ކ)ގައި ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހްގެ އަރިހުގައި -- ފޮޓޯ: ރައީސް އޮފީސް\nސަމާ· 11 ޑިސެންބަރު 2019\nމަގާމުގެ ނުފޫޒު ނާޖާއިޒު ގޮތުގައި ބޭނުންކުރުމުގެ ތުހުމަތު ކުރެވިފައިވާ އިބޫއާ މެދުގައި އެއްވެސް ފިޔަވަޅެއް ނާޅައި، ހަމަ އެފަދަ ތުހުމަތެއްގައި މޯލްޑިވް ގޭހުގެ މެނޭޖިން ޑިރެކްޓަރު ޝަޒައިލް ޝިޔާމް ސަސެޕްންޑްކޮށްފައި ހުންނަ މައްސަލައިގައި ސަރުކާރަށް ވަނީ ފާޑު ކިއުން އަމާޒުވެފަ އެވެ. ރައީސް އޮފީހުން ޝަޒައިލް ސަސްޕެންޑްކޮށްފައި ހުންނަތާ މިހާރު ގާތްގަނޑަކަށް ދެ މަސްވީ އެވެ.\nތިލަފުށީ ފަޅުގައި އޮތް ބޯޓެއް ނަގަން ޕާކަވަން ކުންފުންޏާއި އިބޫ ހަވާލުކޮށްފައިވަނީ ދައުލަތަށް ގެއްލުވާން ގޮތަށް ކަމަށް ބުނާ މައްސަލައެއް ރައްޔިތުންގެ މަޖިލީހުގެ އެސްއޯއީ ކޮމިޓީން ބެލުމަށްފަހު، އިބޫއާ ދެކޮޅަށް ފިޔަވަޅު އަޅައި ދިނުމަށް ރައީސުލްޖުމްހޫރިއްޔާ އާއި ފިނޭންސް މިނިސްޓްރީ އަށް އެންގުމަށް ކޮމިޓީން ނިންމާފައިވަނީ މިދިޔަ ހަފްތާގެ ހޮނިހިރު ދުވަހު އެވެ.\nރައީސް އިބްރާހިމް މުހައްމަދު ސޯލިހްގެ ތަރުޖަމާނު އިބްރާހިމް ހޫދު ވިދާޅުވީ އާންމު އުސޫލުން އެއްވެސް މީހަކާ މެދުގައި ފިޔަވަޅު އަޅަނީ އެ މީހެއްގެ ޝަކުވާ ރައީސް އޮފީހަށް ލިބުމުން ކަމަށެވެ. އަދި އެއްވެސް ފިޔަވަޅެއް އެޅުމުގެ ކުރިން އެ ޝަކުވާއެއް ބަލާނެ ކަމަށް ހޫދު ވިދާޅުވި އެވެ. އެކަމަކު، އިބޫގެ މައްޗަށް ތުހުމަތުކުރެވޭ މައްސަލައިގެ ޝަކުވާއެއް ލިބިފައިނުވާ ކަމަށް ހޫދު ވިދާޅުވި އެވެ.\nޝަޒައިލްއަށް ފިޔަވަޅު އެޅުމަށްފަހު އިބޫއަށް ފިޔަވަޅު އެޅުން ލަސްވެފައިވަނީ ކީއްވެގެންތޯ ސުވާލުކުރުމުން ހޫދު ވިދާޅުވީ ޝަޒައިލްއަށް ފިޔަވަޅު އެޅީ އޭނާގެ މައްސަލައެއް ބަލަމުން އަންނަކަން، އެކަމާއި ގުޅޭ މުއައްސަސާއަކުން ރައީސް އޮފީހަށް އެންގުމާ ގުޅިގެން ކަަމަށެވެ. އިބޫ އަކި ވަކި ބޭފުޅަކަށް ވެގެން އޭނާއާ މެދު ވަކި ތަފާތު ކުުރުމެއް ނުގެންގުޅޭނެ ކަމަށްވެސް ހޫދު ވަނީ ވިދާޅުވެފަ އެވެ.\nމާލޭގައި ދެ ސްޓްރީޓް ލައިބްރަރީ ޤާއިމްކުރަނީ\nއިބޫގެ މައްސަލައެއް އެސްއޯއީ ކުންފުނިން ބަލާފައިވަނީ ތިލަފުށީ ފަޅުގައި އޮތް ބޯޓެއް ނައްތާލުމަށް ޕާކަވަން ކުންފުންޏާ ހަވާލުކޮށްފައިވަނީ ދައުލަތަށް ގެއްލުންވާ ގޮތަށް ކަމަށް ބުނެ އެވެ. ބޯޓް ނައްތާލުމަށް ޕާކަވަން ކުންފުންޏާއި، އިބޫ ހަވާލުކޮށްފައިވަނީ އެކަންކުރަން ފިނޭންސް މިނިސްޓްރީން ހުއްދަދީފައި ނުވަނީސް ކަމަށް ކޮމިޓީން ވަނީ ނިންމާފަ އެވެ. އަދި މިކަމަކީ އިބޫ ގަވާއިދާއި ޚިލާފަށް ކުރި ކަމެއް ކަމަށް ފާސްކޮށް، ކޮމިޓީން ނިންމާފައިވަނީ މި މައްސަލައިގައި އިބޫއާ ދެކޮޅަށް ފިޔަވަޅު އެޅުމަށް ފިނޭންސް މިނިސްޓްރީ އަށާއި ރައީސް އިބްރާހީމް މުހައްމަދު ސޯލިހަށް އެންގުމަށެވެ.\nއިބޫއާ ދެކޮޅަށް ކުރެވޭ ތުހުމަތުތަކުގެ މައްސަލަތައް އޭސީސިން ވެސް ގެންދަނީ ބަލަމުންނެވެ.


School Guide: ehytherivumuge namoona dharivarun | Mihaaru\nސްކޫލް ގައިޑް: އެހީތެރިވުމުގެ ނަމޫނާ ދަރިވަރުން\n28 ނޮވެމްބަރ 2017 - 10:32\nއެކި ކުދިންނަށް އެހީވުމާއި، އެއްބާރުލުން ދިނުމާއި، އެކި ކުދިންނާ ގުޅިގެން މަސައްކަތްކުރުމާއި އިސްނެގުމަކީ ކާމިޔާބު ދަރިވަރެއްގެ ކިބައިގައި ހުންނަން ޖެހޭ މުހިންމު ސިފަތަކެވެ. އިމާދުއްދީން ސްކޫލްގެ ގްރޭޑް ނުވައެއްގެ އަހްމަދު ސަމާހް އަކީ އެ ރޮނގުން ފާހަގަކޮށްލެވޭ ދަރިވަރެކެވެ.\nރާއްޖޭގެ 15 އަހަރުން ދަށުގެ ގައުމީ ފުޓުބޯޅަ ޓީމުގެ ކެޕްޓަން ސަމާހް ދެކޭ ގޮތުގައި އެހެން ކުދިންނަށް އެހީތެރިވެދޭ ދަރިވަރުންނަށް އެންމެންގެ ލޯތްބާއި އިހްތިރާމް ލިބޭނެ އެވެ. އެހެން ކުދިންނަށް އޭނާ އެހީތެރިވެދޭ ސަބަބަކީ ސްކޫލްގެ އެކި ހަރަކާތްތަކުގައި ބައިވެރިވެ ތަފާތު އެކި ކުދިންނާ އެކު މަސައްކަތްކުރުމެވެ.\n"ވަރަށް ގިނަ ކަންތައްތަކުގައި އުޅޭތީ ކަންނޭނގެ އެގޮތަށް އެ ފާހަގަކުރެވެނީ. ޑްރާމާ މުބާރާތެއް އޮތިއްޔާ އެކަމަށް ވެސް ދަން. އަނެއްކާ ކުޑަ ފުޓްބޯޅަ ޓީމަށް ޕްރެކްޓިސް ކޮށްދޭ ތަނަށް ވެސް ދަން. ގޮސް އެކުދިންނަށް ނޭނގޭ އެއްޗެހި ކިޔައިދެން،" އިމާދުއްދީންގެ އަލިމަސް ހައުސްގެ ޑެޕިއުޓީ ކެޕްޓަންގެ މަގާމު ވެސް ފުރަމުން އަންނަ ސަމާހު ބުންޏެވެ.\nބިޒްނަސް ސްޓްރީމް ކިޔަވަމުން އަންނައިރު، ސަމާހުގެ އަމާޒަކީ މި ފެށޭ ދިރާސީ އާ އަހަރު، އިމާދުއްދީން ސްކޫލްގެ ކެޕްޓަންގެ މަގާމަށް އައުމެވެ.\n"ހުރިހާ ކުދިންނަކީ އެއް ފެންވަރެއްގެ ކުދިންނެއް ނޫން. އެކި ކުދިންނަށް އެކި އެއްޗެހި އެނގޭނީ އެކި މިންވަރަށް. އެހެންވީމަ އެކަކަށް އެނގޭ އެއްޗެހި އަނެކަކަށް ކިޔައިދިނުމަކީ އެންމެން އެއްކޮށް ކުރިއަށް ދާނެ ކަމެއް،" ސަމާހު ބުންޏެވެ.\nފުޓުބޯޅަ ދަނޑުގައި ވެސް މުޅި ޓީމުގެ އިހްތިރާމް ހޯދުމަކީ އޭނާ ދެކޭ ގޮތުގައި ވަރަށް މުހިންމުކަމެކެވެ. "އަބަދުވެސް ވާނެ ހުރިހާ އެންމެންނާއިވެސް ގުޅިގެން އުޅެން. އެހެން ކުޅުންތެރިން ދެރަވާފަދަ އެއްޗެއް ނުބުނެ، ޓީމް ސްޕިރިޓް ދެމެހެއްޓުމަށްޓަކައިވެސް ހުރިހާ ކުދީން އެކަކު އަނެކަކަށް އެހީތެރިވެދީ ސަޕޯޓް ދިނުމަކީ މުހިންމުކަމެއް" ދިވެހިރާއްޖޭގެ ހުރި އެންމެ މޮޅު ފުޓުބޯޅަ ކުޅުންތެރިޔާއަށް ވުމުގެ އުންމީދުގައި ހުރި ސަމާހު ބުންޏެވެ.\nމުހައްމަދު ލޫތު އިބްރާހިމް ޒިޔާއު، އިސްކަންދަރު\nއިސްކަންދަރު ސްކޫލްގެ ގްރޭޑް7ގައި، 2017 ގައި، ތައުލީމު ހާސިލްކުރި މުހައްމަދު ލޫތު އިބްރާހިމް ޒިޔާއު އަކީ ވެސް ސްކޫލްގެ އެހެން ދަރިވަރުންނަށް އެހީތެރިވުމުގައި ނަމޫނާ ދަރިވަރެކެވެ. ކިޔެވުމުގައި ގިނަ ވަގުތު ހޭދަކުރާ ލޫތު ހިމެނެނީ ވާހަކަދެއްކުމުގެ މުބާރާތްތަކުގައި އިސްކަންދަރު ސްކޫލްގެ މުހިންމު މެންބަރެއްގެ ގޮތުގަ އެވެ.\nލޫތު ދެކޭ ގޮތުގައި އެހެން ކުދިންނަށް އެހީތެރިވުމަކީ ރަނގަޅު ލީޑަރެއްގެ ކިބައިގައި ކޮންމެހެން ވެސް ހުންނަން ޖެހޭ ސިފައެކެވެ.\n"ލީޑަރަކީ ހަވާލުކުރެވިފައިވާ ޓާސްކެއް ނިންމުމަށް ހުރިހާ ކުދިންނަށް މޯޓިވޭޓް ކޮށްދީ، އެހީވެދީ، އަދި އެ ޓާސްކެއް ނިންމޭކަން ޔަގީންކޮށްދޭ ކުއްޖެއް،" ލޫތު ކިޔައިދިނެވެ.\nމުސްތަގްބަލްގައި ލޯޔަރަކަށް ވުމުގެ އުންމީދުގައި ހުރި ލޫތު ބުނާގޮތުން އެހެން ކުދީންނަށް އެހީވެދީ އުޅޭ ކުއްޖަކަށް ސެލްފް ސެޓިސްފެކްޝަން ނުވަތަ އަމިއްލަ ނަފްސަށް ހިތްހަމަޖެހުން ލިބޭނެ އެވެ. "އަދި ޓެސްޓެއް އޮންނަޏްޔާވެސް އެހެންކުދީންނަށް އެ ފިލާވަޅުތައް ކިޔައިދޭނަމަ އެ ކުއްޖަކަށް އަދި އެ ފިލާވަޅު މާ ރަނގަޅަށް ދަސްވެސްވާނެ." ލޫތް ބުންޏެވެ.\nސްކޫލް އިސްކަންދަރު ސްކޫލް އިމާދުއްދީން ސްކޫލް ސްކޫލް ގައިޑް 2018\nވަރަށް އުފާވޭ، އަދި ފަހުރުވެރިވެސް ވޭ ދިވެހި ޒުވާން ކުދިންގެ މޮޅުކަން ދެކިފަ. ފަނަރަ ސޯޅަ އަހަރުގެ ކުދީންގެ އަހުލާގު ކުރިޔަށް ވުރެ ރަގަޅު ކަމަށް ފާހަގަކުރެވޭ. 80' އާއި'90 ގެ ގިނަ ކުދީންގެ ވާހަކަ ނުދެއްކިޔާ ރަގަޅުވާނީ.\nސާބަހޭ ލޫތު އިބްރާހިމް ޒިޔާއު.\nސަމާހް އަކީ އެއުމުރުގަވެސް މޮޅު ފުޓްބޯޅަކުޅުންތެރިއެއް.. ވަރަށް ތަފާތު ކުޅުން


''Mah kuddha marevennu, Salaamathe kodhee' Mi aadheys adu naahaa...\n''މަކުއްދާ މަރެވެންނޫ، ސަލާމަތެ ކޮށްދީ'' މިއާދޭސް އަޑުނާހާ ދިޔައީ މަސްކޮޅު ކިރުވާލަން!\nތިނަދޫ އެނަމާބޯޓު ބަންޑުން ޖަހާލި ހާދިސާ ހިނގާފައިވަނީ 17 މާރޗް 2004 ގައި\n122 މީހުންނާއެކު ދަތުރު ކުރަނިކޮށް ޖުމްލަ 24 މީހުން މަރުވެ2މީހަކު ގެއްލިފައިވޭ\nހާދިސާއަށްފަހު ރަށުން ބޭރަށް ކުޅިވަރެއް ކުޅޭކަށް ނުދޭ\nހާދިސާއިން ސަލާމަތްވި މީހުންގެ ތެރެއިން މިއަދާ ހަމައަށް ކަނޑުމައްޗަށް ނާރާ މިހުން އެބަތިބި\nދާންދޫގެ މަސްދޯނީގެ ފަޅުވެރިން އެހީވިނަމަ ގިނަ މީހުން ސަލާމަތް ކުރެވޭނެ\nކ. މާލެ | 17 މާރޗް 2020 | އަންގާރަ 14:06 | 88,265\nމިހާދިސާގައި ދުނިޔެ ދޫކޮށް ދިޔަ މީހުން - ރާއްޖެއެމްވީ\nގެނބެމުންދިޔަ ވަގުތު އަތުގަ ޖެހުނީ އަންހެން ކުއްޖެއްގެ އިސްތަށިގަނޑެވެ. ފަނޑުފަނޑު އަލިކަމެއް ހުރި ނަމަވެސް މީހުން ސާފުވާވަރެއް ނުވެއެވެ. މުޅި ސަރަހައްދުން ޝަހާދަތުގެ އަޑާއި، ސަލާމަތަށް ގޮވުމުގެ އަޑުގެ އިތުރުން ރުއިމުގެ އަޑުން އޮތީ ގުގުމާލާފައެވެ. މީގެ 16 އަހަރު ކުރިން ހިނގި އެނަމާ ބޯޓު ބަންޑުން ޖަހާލި ހާދިސާއިން ސަލާމަތްވި ފަރީޝާ އަލީ ވާހަކަ ފެށީ މިހެންނެވެ.\nފަރީޝާ ކިޔާދިން ގޮތުގައި އެ ދުވަހަކީ ގއ. ވިލިނގިލީގައި ފޯރިގަދަ ފުޓުބޯޅަ މެޗެއް ކުޅުނު ދުވަހެކެވެ. ދިވެހި ލީގަށް ކޮލިފައިވާން ޒޯން ހަތެއްގެ ގދ. ތިނަދޫ މަސްވެރިންގެ ރޫހާއި، ގއ. ވިލިނގިލީ މަސްވެރިންގެ ކްލަބު ވިލިނގިއްޔާއި ބައްދަލުކުރި މެޗެވެ. ރަށުގެ ޓީމު ކުޅޭތީ ސަޕޯޓުކުރުމަށް ފަރީޝާ ވެސް ވިލިނގިއްޔަށް ދިޔައީ ގިނަ އަދަދެއްގެ ރަށްޓެހިންނާއި، ތިމާގެ މީހުން ދާތީއެވެ. އުފާވެރި ވަގުތު ކޮޅެއް ހޭދަކުރުމުގެ އުންމީދުގައެވެ.\nފަރީޝާ ކިޔާދިން ގޮތުގައި މެޗުން ބަލިވި ނަމަވެސް އެދުވަހުގެ އިރުއޮއްސި ގާތްގަނޑަކަށް 7:00 ހާއިރު ބޯޓަށް އެންމެން ވެސް އެރީ ވަރަށް ހިތްހަމަޖެހިގެންނެވެ. ބޯޓަށް އަރާ އެކިމީހުން އެކިކަންތައްތަކުގައި މަސްއޫލުވެގެން އުޅުނުއިރު ފަރީޝާ އުޅުނީ ބޯޓު އެތޭރޭގައި ދަޅު ބަހަން އަވަދިނެތިއެވެ. ނަމަވެސް ބޯޓު ނައްޓާލާ މާގިނައިރެއްނުވެ، ދެންވީ ގޮތް ނޭނގުނު ކަމަށް ފަރީހާ ބުންޏެވެ.\nބޯޓު އަރިއަޅާލި. ދެން ނޭނގެ އެހާދިސާ ކިޔާދޭކަށް. ވަރަށް ބޮޑަށް ހާސްވި. އެނގޭ ކަނޑުވީކަން މި. ނޭވާ ނުލެވިގެން ސަލާމަތްވާން ބޯޓުން ބޭރަށްނުކުމުނީ މާތްﷲގެ އިރާދަފުޅާއެކު. އެ ސަތަރިގަނޑުގަ ޖެހުނު ގޮތަކުން ފަޅާލައިގެން ނުކުމެވުނީ.\n~ ކޯޓުގައި ވަޒީފާ އަދާކުރަމުންދާ ފަރީޝާ ސަލާމަތްވި ގޮތް ކިޔާދެމުން ބުނި\nއެންމެ ރަނގަޅަށް ފަތަން ނޭނގުނު ނަމަވެސް ފެންމަތީގައި އޮންނަން ފަރީޝާ އަށް ދަސްވެފައި އޮތުމަކީ އޭނާގެ ނަސީބެއެވެ. ގިނަ އަނިޔާތަކާއެކު އޭނާއަށް ބޯޓުގެ ބޭރަށް ނުކުމެވުނު މުޅި ސަރަހައްދު ގުގުމާލާފައިވަނީ ކަނޑުވެފަ ތިބި މީހުން އެހީއަށް އެދި ގޮވަމުން ދިޔަ އަޑުފަށްގަނޑުންނެވެ.\n''މަކުއްދާ މަރެވެންނޫ، ސަލާމަތެ ކޮށްދީ''\nއެނަމާ ބޯޓުން ބަންޑުން ޖަހާލާފައި\nހަދާނެ ގޮތް ހުސްވެ ފަރީޝާ ހުއްޓުން އެރީ އެހިސާބުންނެވެ. އެހިނދު މީހަކު ސަލާމަތްކުރަން ބަލާއިރު، އެހީގެ އަތެއް ފުރަތަމަ ދިިއްކުރާނެ މީހަކާމެދު ސަުވާލު އުފެދި ހާސްކަމެއްގެ ތެރޭގައި އޮއްވާ، އެވަގުތު އަތުގައި އަންހެން ކުއްޖެއްގެ އިސްތަށިގަނޑު އޮޅުނު ކަމަށް ފަރީޝާ ބުންޏެވެ. އެއީ، ކައިރީގައި ދެފެންދޭތެރޭގައި އޮތް އަންހެން ކުއްޖަކަށް ވުމާއެކު ފަރީޝާއަށް ވަރަށް ފަސޭހައިން އެކުއްޖާ ސަލާމަތް ކުރިއެވެ. ޝިފާޒާ ނަމަކަށް ކިޔާ މިއަންހެން ކުއްޖާ ގޮވާގެން ފަރީޝާ އޮތްއިރު، ދޯންޏެއްގެ އަޑުއިވުމާއެކު ގިނަ ބަޔަކު ސަލާމަތްކުރެވޭނެ ކަމުގެ އުންމީދު އާވި ކަމަށް އޭނާ ބުންޏެވެ. ހިތަށް ކުޑަވަރެއްގެ ހިތްހަމަޖެހުމެއް ލިބުނު ކަމަށް ވެސް އޭނާ ބުންޏެވެ.\nނަމަވެސް މިހިސާބުން ފަރީޝާގެ ވާހަކަ ހުއްޓުނެވެ. ގިސްލަ ގިސްލާ ރޮމުން ފަރީޝާގެ ރުއިމުގެ އަޑާއެކު ބުނީ ގއ. ދާންދޫގެ މަސްދޯނީގެ ތިބި ފަޅުވެރިން ގާތަށް ގޮސް ދޯންޏަށް ނަގާދިނުމަށާއި، ސަލާމަތްކޮށްދިނުމަށް އެދުނު ކަމަށެވެ. ނަމަވެސް އެމީހުން މަސްކޮޅު ނުބައިވަނީކަމަށްބުނެ، ދިޔައީ ކަމަށް އޭނާ ބުންޏެވެ.\nއެއީ އިންސާނުންތަ؟ މިސުވާލު ކުރިމަތިކުރުމަށްފަހު އިތުރަށް ދާންދޫގެ މަސްދޯނިވާހަކަ ދައްކާކަށް ބޭނުން ނޫން ކަމަށް ފަރީޝާ ބުންޏެވެ. މިހިސާބުން ފަރީޝާ މާޔޫސްވެ ދުނިޔޭގައި ހުންނާނެކަމުގެ އުންމީދު ވެސް ކަނޑާލިއެވެ.\nއޭރު ވެސް ގޮވަމުންދޭ ދޯންޏާ މާދުރަށްނުދާށޭ. ގެއްލިދާނޭ. އޮޔެބާރޭ. އެހެންވެ ދޯނި ކައިރީގައި އޮތީ ދެން.\nމިއަދު ވީ ކަމެއްގެ ގޮތަށް މިހާދިސާ ފަރީޝާ ސިފަކުރަމުންދާއިރު، ރުއިމުގެ އަޑުތަކާއި، ސަލާމަތަށް އެދި އާދޭސް ކުރި އަޑު މިއަދު ވެސް ދަނި ގުގުމަމުންނެވެ. މިއީ ހަމައެކަނި ފަރީޝާގެ އިހުސާސްތަކެއް ނޫނެވެ. އެބޯޓުން ސަލާމަތްވި ބައެއް މީހުން މިއަދާ ހަމައަށް އައިރު ކަނޑުމައްޗަށް ނާރައެވެ. ލިބުނު ނަފުސާނީ ބަލިމަޑުކަމުން އަދިވެސް އަރިނުގަނެވޭއިރު، އެންމެން ވެސް ދިރިއުޅެމުން ދަނީ އެހަނދާންތަކާއެކުއެވެ.\nއެބޯޓުން ސަލާމަތްވި ނަންހާމަކުރަން ބޭނުންނުވާ އިތުރު މީހަކު ބުނީ ދާންދޫ މިޔަރެން ނަމަކަށްކިޔާ މަސްދޯނީގެ ފަޅުވެރިން އެހީވި ނަމަ، ގިނަ މީހުން މަރުނުވެ ސަލާމަތް ކުރެވޭނެކަމަށެވެ. ނަމަވެސް 12 ޓަނުގެ މަސް މުހިންމުވެ އެމީހުން ދިޔައީ ކޫއްޑޫ އަށް މަސްކިރާށެވެ. ނަތީޖާއެއް ގޮތުން ގިނަބައެއްގެ ފުނާރަ ގެއްލި، އެއްއާއިލާއަކަށް ނިސްބަތްވާ ގިނަ މެންބަރުން މިދުނިޔެއާ އަލްވަދާޢު ކިޔެއެވެ. އަދި އެބޯޓުން މީހުން ސަލާމަތްކުރީ ދިވެހި ސިފައިންނާއި، ތިނަދޫގެ ބައެއް މަސްވެރިން މަސައްކަތް ކުރާ ''ދެހުއްޓުލޮނުގަނޑު'' ނަމަކަށް ކިޔާ ދޯންޏެއް އެސަހައްދަށް ގޮސްގެންނެވެ.\nހާދިސާގައި ނިޔާވި މީހުން\nމިހާދިސާއަށް މިއަދަށް 16އަހަރު ވެފައިވާއިރު، އަދިއަދަށްދާންދެން ވެސް ފުޓުބޯޅަ ނުވަތަ އެނޫން ކުޅިވަރެއް ކުޅެންވެސް އެރަށުގެ ރައްޔިތުން އެހެން ރަށަކަށް ނުދެއެވެ. މި މުބާރާތްތައް މިހާރު ބާއްވަމުންދަނީ އެރަށުގައެވެ. އެހާދިސާގައި ތިނަދޫގެ އިތުރުން ދިވެހިރާއްޖެ ސިއްސުވާލިއިރު އެންމެން ވެސް އުފައްދަމުންދާ ސުވާލުތަކަކީ ދާންދޫގެ މަސްދޯނީގައި ތިބި ފަޅުވެރިންނަކީ ދިވެހިންބާއޭ؟ އިންސާނުންބާއޭ؟ އިންސާނިއްޔަތުކަމުގެ ކުޑަ ވެސް ރަހުމެއް ނެތީބާއޭ؟\n"އޭބޫ މައް ކުއްދާ ސަލާމަތެކެރަންނަން އާދެހަ ކޮންކޮން އޮއްވައި"މިއާދޭސްތައް ކުރަމުންދިޔައިރު، މިޔަރެންދޯނީގެ ފަޅުވެރިން ގެނބެމުން ދިޔަ ދަރިންތަކާއި މައުސޫމު ފުރާނައަށްތައް ދޫކޮށްލާފައި ދިޔައީ އަޚުވަންތަކަމާއި ކުޑަ މިންވަރެއްގެ ވެސް ކުލުނެއްނެތުމުން ކަމަށް އެނަމާ ބޯޓު ޙާދިސާގައި ސަލާމަތްވި މީހުން ސިފަކުރެއެވެ.\nއެނަމާ ބޯޓުގައި ނިޔަވި މީހުންގެ ހަށިގަނޑު ނަގަނީ\nތިނަދޫ އެނަމާ ބޯޓު ބަންޑުން ޖަހާލި ހާދިސާ ހިނގާފައިވަނީ 17 މާރޗް 2004 ވީ ބުދަދުވަހުގެރޭ 8:30 ހާއިރުއެވެ. 122 މީހުންނާއެކު ދަތުރު ކުރަނިކޮށް ޖުމުލަ 24 މީހުން މަރުވެ2މީހަކު ގެއްލިފައިވެއެވެ.\nއެނަމާ ބޯޓު ބަންޑުން ޖަހާލާ ނިޔާވި މީހުން ވަޅުލަނީ\nމަރުވީ މީހުންގެ މައްޗަށް ޣައިބުގައި ކަށުނަމާދު ކުރެވުނީ 19 މާރޗް 2004 ވީ ހުކުރު ދުވަހު މުޅިރާއްޖޭގެ ހުރިހާރަށެއްގައިވެސް ހުކުރުނަމާދަށްފަހުއެވެ.


Kuda kuda Dhangethi ves plastic aa dhuruvumuge azumugai!\nފަރުޝާން ތިމާވެއްޓާ ރައްޓެހި ކޮތަޅު ރަށުގެ ރައްޔިތުންނަށް ދެނީ\nބީއެމްއެލްގެ "އަހަރެންގެ ބޭންކް ކޮމިއުނިޓީ ފަންޑު"ގެ އެހީގައި އދ. ދަނގެތީ ތިމާވެށި ރައްކާތެރިކުރަން ޒުވާނަކު އިސްނަގައިގެން ކުރިއަށް ގެންދިއަ ހަރަކާތް އެ ރަށުގެ ރައްޔިތުން ބަލައިގަތީ އުފަލާއެކު އެވެ.\nއެ ރަށުގައި ތިމާވެއްޓަށް ލޯބިކުރާ ޒުވާނެއް ކަމަށްވާ އިބްރާހިމް ފަރުޝާން އިސްނެގީ ރަށުގައި އެއްފަހަރު ބޭނުންކުރާ ޕްލާސްޓިކް ކޮތަޅާއި ދުރުވާނެ ގޮތެއް ހޯދާ ރަށުގެ ތިމާވެށި ސަލާމަތް ކުރާށެވެ. އެ ހިޔާލާއެކު ހުށަހެޅި ޕްރޮޕޯސަލް ކާމިޔާބުވާނެ ކަމަކަށް އޭނާ ހިތަކަށް ނާރަ އެވެ. ބީއެމްއެލްގެ "އަހަރެންގެ ބޭންކް ކޮމިއުނިޓީ ފަންޑު" އޭނާގެ ހުވަފެންތައް ހަގީގަތަކަށް ގެނެސްދީފި އެވެ. -- މިއީ ބީއެމްއެލް މިއީ ކޮމިއުނިޓީ ފަންޑުގެ ދަށުން އިފްތިތާހު ކުރެވިގެންދިޔަ ތިންވަނަ ޕްރޮޖެކްޓެވެ.\nފަރުޝާން އާއި "ޒީރޯ ވޭސްޓް އެމްވީ" ގުޅިގެން ވަނީ އިއްޔެ އެ ރަށުގެ ކޮންމެ ގެއަކަށާއި، މުއައްސަސާތަކަށާއި ގެސްޓްހައުސްތައް ހިމެނޭ ގޮތަށް ތިމާވެއްޓާ ރަށްޓެހި ކޮތަޅު ހަދިޔާ ކޮށްފަވެ އެވެ.\nފަރުޝާންގެ މި ހުވަަފެން ހަގީގަތަކަށް ވުމުން އުފާވީ އޭނާ އެކަންޏެއް ނޫނެވެ. ރަށުގެ ރައްޔިތުންގެ މޫނުމަތިން ވެސް ފެނިގެން ދިޔައީ އުފާވެރިކަމެވެ.\nފަރުޝާން އާއި ޒީރޯ ވޭސްޓް އެމްވީން އެ ރަށު ސިއްހީ މަރުކަޒުގެ މުވައްޒަފުންނާއެކު\n"މިއީ އަސްލު ވަރަށް ރަނގަޅު ކަމެއް. ރަށުގެ ރައްޔިތަކު އިސްނަގައިގެން މިފަދަ ކަމެއް ކުރުމުން މި ކުޑަ ރަށުގައި ވެސް ޕްލާސްޓިކް ބޭނުންކުރާ މިންވަރު މަދުކޮށް ޕްލާސްޓިކް ކޮތަޅު ބޭނުންކުރުން ނައްތާލެވޭނެ." އެ ރަށުގެ މެދު އުމުރުގެ މީހަކު އޭނާގެ ހިޔާލު ފާޅުކުރި އެވެ.\n"ޒީރޯ ވޭސްޓް އެމްވީ" ގެ ފަރާތުން ވަނީ އެއް ފަހަރު ބޭނުންކޮށް އުކާލެވޭ ޕްލާސްޓިކް ގެ ސަބަބުން ތިމާވެއްޓަށް ލިބޭ ގެއްލުމާ ގުޅޭ ގޮތުން އެ ރަށު ސްކޫލް ކުދިންނަށް މައުލޫމާތު ދިނުމުގެ ހަރަކާތެއް ވެސް ބާއްވާފަ އެވެ.\nމި ހަރަކާތުގައި ޒީރޯ ވޭސްޓް އެމްވީގެ ފަރާތުން ވަނީ ޕްލާސްޓިކް ނައްތާލަން ޖެހޭ ސަބަބާއި، ތިމާވެށި ސަލާމަތް ކުރުމުގެ މުހިއްމުކަން ސްކޫލް ކުދިންނަށް ކިޔައިދީފަ އެވެ.\nދަނގެތީ ސްކޫލް ކުދިންނަށް ޒީރޯ ވޭސްޓް އެމްވީ އިން މައުލޫމާތު ދެނީ\nއެ ކުދިންނަށް މި މައުލޫމާތުތައްވީ ޝައުގުވެރިވި މައުލޫމާތު ތަކަށެވެ. ތިމާވެއްޓާ ގުޅޭގޮތުން ހިތުގައި އުފެދޭ ސުވާލުތަކަށް ޖަވާބު ލިބުމުގެ އިތުރުން މައުލޫމާތުގެ ހަޒާނާ އިތުރަށް މުއްސަނދިވި ހަރަކާތަކަށެވެ. ގިނަ ކުދިން ތިބީ ގެއަށް ގޮސް ޕްލާސްޓިކް ކޮތަޅު ދޫކޮށްލާ ތިމާވެއްޓާ ރައްޓެހި ކޮތަޅު ބޭނުން ކުރަން ކެތްމަދުވެފަ އެވެ.\nފަރުޝާން އިސްނަގައިގެން ކުރިއަށް ގެންދިޔަ މި ހަރަކާތް ދަނގެތީ ކައުންސިލް އިން ވެސް ވަނީ މަރުހަބާ ކިޔާފަ އެވެ. ކައުންސިލްގެ ނައިބު ރައީސް މުހައްމަދު ޝަފްރާޒް ވިދާޅުވީ މިކަމާ ބެހޭގޮތުން ރައްޔިތުން އިތުރަށް ހޭލުންތެރިކުރުމުގެ ގޮތުން ކައުންސިލުން ވެސް ޕްރޮގްރާމްތައް ކުރިއަށް ގެންދިއުމަށް ނިންމާފައިވާ ކަމަށެވެ. އޭނާ ވިދާޅުވި ގޮތުގައި ކުރިއަށް އޮތް ތަނުގައި ރަށުގައި ޕްލާސްޓިކް ފުޅިތައް މަދުކުރަން ވެސް ޕްރޮގްރާމްތައް ރަށުގައި ހިންގަން ފަށާނެ ކަމަށެވެ.\nޒީރޯ ވޭސްޓް އެމްވީ އިން އަހުމަދު އަފްރާހު އިސްމާއީލް ކޮތަޅު ބަހަނީ\n"ހަމައެކަނި ކޮތަޅެއް ބަހާފަ ބޭނުންކުރާށޭ ބުނުމުން މި މަސައްކަތް ނުކުރެވޭނެ. ފަރުޝާން ފެށި މި މަސައްކަތް އިތުރަށް ކުރިއަރުވަން ކައުންސިލުން ވަރަށް އަވަހަށް ފަށާނަން ޕްލާސްޓިކާ ދުރުވުމަށް ހޭލުންތެރިކަމުގެ ޕްރޮގްރާމްތައް." ޝަފްރާޒް ވިދާޅުވި އެވެ.\nދަނގެތީގެ އާބާދީގައި ގާތްގަޑަކަށް 750 ގާތްކުރާ އަދަދަކަށް މީހުން އުޅެ އެވެ. އުމުރުން 24 އަހަރުގެ ފަރުޝާން މި ވަނީ މި ކުޑަކުޑަ ރަށް ޕްލާސްޓިކާ ދުރުކުރަން ބިންގާ އަޅާދީފަ އެވެ. ކުރިއަށް އޮތް ތަނުގައި ވެސް ފަރުޝާން ބޭނުންވަނީ ރަށުގައި މި މަސައްކަތް އިތުރަށް ފުޅާކުރާށެވެ.


Review: "Hahdhu" ah thaureef hahdheh ge therein\n25th April 2019 | Last update: 20:53\n"ހައްދު"އަށް ތައުރީފު ހައްދެއްގެ ތެރެއިން!\n"ހައްދު"ގެ ޕްރިމިއާގައި ފައްތާހު - އަހުމަދު ޝުރާއު | އަވަސް\nފިލްމަކަށް އެންމެ ފަސޭހައިން ބައެއްގެ ސަމާލުކަން ހޯދަން ބޭނުންވެއްޖެނަމަ އޭގެ ޑައިރެކްޓަރާއި މައިގަނޑު ތަރިން އަދި އޭގެ ޕްރޮމޯޝަން ނިކަން ވަރުގަދަޔަށް ޖައްސަން ޖެހެ އެވެ. މިދިޔަ ބުދަ ދުވަހު ރިލީޒްކުރި "ހައްދު" އަށް އެންމެ ގިނަ ބަޔަކު އިންތިޒާރުކުރި ސަބަބަކީ އެއީ އެވެ. ނިއުމާ މުހައްމަދާއި އަބްދުލް ފައްތާހު ޕްރޮޑިއުސްކޮށް ފައްތާހު ޑައިރެކްޓްކުރާ ހަބަރު އިއުލާނު ކުރުމާއެކު ފިލްމުގެ ވާހަކަ ހަފަރާތުން ގުގުމާލީ އެވެ. ފިލްމުގެ މަންޒަރުތައް ފެންނަ ފޮޓޯތަކާއި ޓްރެއިލާތަކުން މީހުންގެ ކެތްތެރިކަން ކޮޅުންލައި ފިލްމަށްދާން ޓިކެޓުވެސް ނެގުވީ އެވެ. ފިލްމު ޕްރިމިއާ ކުރިއިރު ފިލްމު އަޅުވާ ތިން ސިނަމާގެ ފުރަތަމަ ޝޯ އެކަށް ފުލްކޮށްލި އެވެ.\nހައްދު ފެށިގެން އަންނަނީ ރަނގަޅު ތަރުބިއްޔަތެއް ދީ މަންމައަކު އެކަނިމާއެކި ލޯބިން ބަލާބޮޑުކޮށްފައިވާ އަންހެން ދަރިފުޅު ޔުސްރާ (މަރިޔަމް އައްޒަ) މަތީ ތައުލީމަށްފަހު އުފަން ރަށް (ހއ. ކެލާ) އަށް ހިދުމަތްކުރަން އެނބުރި ރަށަށް ދާން ފުރަންދާ މަންޒަރުންނެވެ. ފުރަން ދިޔަ ޓެކްސީ އިންޖީނަށް މައްސަލައެއް ދިމާވެ ހުއްޓުމުން ބޯޓާ ދިމާއަށް މީހުން ގައިގައި ޖެހެމުން، ނެއްޓެމުން ދިޔަ ޔުސްރާ ބޯޓު ހޯދާ ބޯޓަށް ދުވަމުން ގޮސް އަރާ މަންޒަރުންވެސް ޔުސްރާގެ މިޒާޖުކޮންމެވެސް ވަރަކަށް ދެނެގަނެވޭނެ އެވެ. އެއީ ނިކަން އާދައިގެ އަދި އެހާމެ އަނގަގަދަ އަންހެން ކުއްޖެކެވެ. ބޯޓަށް އަރާގޮތަށް މުހައްދުބެ އާ ކުރާ ސުވާލުތަކުންވެސް އެކަން ޔަގީންވެ އެވެ. އެވަގުތަށް ތެޅެމުން ފޮޅެމުން ފުރަން އަންނަ އަލީ (ޝިބާން އަހްމަދު)ވެސް ބޯޓަށް އަރާގޮތަށް އެ ސުވާލުތައް އޮއްސާލަ އެވެ. އެކަމަކު އެއީ ބަސްމަދު މީހެކެވެ.\nފިލްމުގެ މައި ދެ ތަރިން ދިމާވާ ހިސާބަކީ އެއީ އެވެ. އެކުވެރިކަން އުފެދެނީ ބޯޓުމަތިންނެވެ. އެ އެކުވެރިކަން ކުރިލައި ހެދެމުން ގޮސް އެދެމެދުގައި ލޯބި އުފެދެނީ ކެލާގައި އަލީ ހޭދަކުރާ މަދުދުވަސްކޮޅުގެ ތެރޭގަ އެވެ. އަލީ އެރަށަށް ދަނީ އެއަތޮޅު އުތީމަށް މަންމަގެ ނަދުރެއް ފުއްދަން ދިޔަ ދަތުރުމަތީގަ އެވެ. އެ ދަތުރުގައިވެސް ޔުސްރާ ބައިވެރިވެ އެވެ.\nޔުސްރާ އަލީގެ ލޯބީގައި މަގުއޮޅި އަލީގެ ދަލުގައި ޖެހި މަންމަ އަމިއްލަ ނަފްސަށްވުރެ ބޮޑަށް އޭނައަށް ކުރި އިތުބާރު ފުނޑުފުނޑުކޮށްލެވެނީ އެވެ. ރަށު މީހަކާ ނޫނީ ނުގުޅެން މަންމަދިން ނަސޭހަތްމަތިން ހަނދާން ނެތެނީ އެވެ. އަލީއާ ޔުސްރާގެ ލޯބީގެ ގުޅުމުގެ ނިމުމުގެ ސިއްކަ ޖަހައި ޔުސްރާގެ ކަންކަށިމަތީގައި ޖަހާފައި އަލީ އެނބުރި މާލެ ދަނީ އެރަށު ބަޔަކު އޭނަ ގައިގައި ތަޅައި "ހޭ އަރުވާލުމުން" އަލީގެ މަންމަ އާރިފާ އެރަށަށް އައިސް ޔުސްރާ އާ ދެމެދު ހިނގާ ޒުވާބެއްގެ އެއްބައި އަޑުއިވުމުންނެވެ. އާރިފާއަކީ ހިންދީ ސީރީޒްތަކުގައި ފެންނަ ނުބައިބައި މައިދައިތަ އިން ކަހަލަ ނުފޫޒު ގަދަ އަމިއްލަދަރި "ވާ ވައްދާލާ" އަންހެނެކެވެ. އަލީ އެނބުރި ދަނީ ރަށްރަށަށް ދަތުރުވަރުގައި ދާ ފިރިހެނުން އެރަށްރަށުގެ ޒުވާން އަންހެނުންނަށް ދޭ ކަމަށް އެކިޔާ ޒާތުގެ ހަދިޔާއެއް ދީފަ އެވެ.\nފިލްމުގައި އެހިސާބަށް އަންނަ އިރު ތިން ވަނަ ލީޑު ތަރި ޒަމްހާ (އައިމިނަތު ރިޝްފާ) އުޅެނީ އާޒިމް (އަހްމަދު ފައިރޫޒް) އާ އިނދެގެންނެވެ. ފަސް ވަރަކަށް އަހަރުގެ އަންހެން ދަރިއަކުވެސް ހުންނަ ލޯބި އާއިލާއެއްގަ އެވެ. މާލޭގެ މުއްސަނދި ބައެކެވެ. އެހެން ނަމަވެސް ފިލްމު ފެށުނުތާ މާގިނަ އިރެއް ނުވެ ކާރު އެކްސިޑެންޓެއްގައި އާޒިމް މަރުވަނީ އެވެ. ފިލްމުގައި އަލީ އާއި ޒަމްހާ ބައްދަލުވަނީ އެހާ ހިސާބުންނެވެ. އެކަމަކު އެއީ ޒަމާންވީ ބެސްޓްފްރެންޑުންނެވެ.\nދުނިޔޭގެ އަލުން އުޅެން ދަސްކޮށްދީ ހިތްވަރުދީ އެކުވެރިކަމުގެ ހިޔަލުގައި ޒަމްހާގެ އަތުގައި ހިފައިގެން އަލީ ނުކުންނައިރު ޔުސްރާގެ އަތުގައި ހިފައިގެން ނުކުންނަނީ ހަމްޒާ (ދޮން އައްޔަ) އެވެ. ހަމްޒާއަކީ ޔުސްރާ އާ އެއް ރަށު މީހެކެވެ. ކުޑައިރުއްސުރެ ދަންނަ ދެ އެކުވެރިންނެވެ. އަލީ އާއި ހަމްޒާއަކީ އެކުވެރިކަމުގެ ނަމޫނާ އެކޭ ހީވާވަރުވެ އެވެ. ބަލިވެ އިންކަން އެނގި ސްކޫލްގައި ޓީޗަރެއްގެ ވަޒީފާގައި ހުރި ޔުސްރާ ވަޒީފާއިން ވެކިވެ ރަށަށް ބަދުނާމުވާއިރު ދެގޮތެއް ނުވެ އެންމެ ގާތުގައި ހުރީ ހަމްޒާ އެވެ.\nމުޅި ދުނިޔެ ޔުސްރާއަށް އަނިޔާވެރިވީ އިރުވެސް އެ އަތުން ދޫކޮށްނުލާ ހަމްޒާ ހުރެ އެވެ. އެއީ ހަމްޒާގެ ހިތުގައި ޔުސްރާއަށް އޮތީ އެކުވެރިކަމުގެ ލޯތްބެއްގެ ސަބަބުން ކަމެއް ނޭނގެ އެވެ. ހަމްޒާގެ ހިތުގައި އޮތް އެއްޗެއް އެނގޭނީ ހަމްޒާ އަށެވެ. އެހެން ނަމަވެސް އެއީ ހިތްހެޔޮ ޒުވާނެކެވެ.\nމިހާ ހިސާބުން ފިލްމުގައި ވާނުވާ ކިޔައިދިނުން ހުއްޓާލާނަމެވެ. އެފަހުން ވާގޮތް ބަލާލަން އެންމެ ރަނގަޅުވާނީ ހަމަ ފިލްމު ބަލައިގެންނެވެ.\nފިލްމާ ބެހޭގޮތުން އިތުރަށް ބުނާނަމަ ބުނެލާނީ އެއީ ހަމަ ސަޅި ފިލްމެކޭ އެވެ. މަހުދީ އަހްމަދު ސްކްރީން ޕްލޭ ލިޔެފައިވާ ބޭކާރު ހާސަރު ބޮނޑިތައް މަދު އަދި ލަވަތައް ކޮންމެހެންވެސް ބަލަންޖެހޭ ފިލްމެކޭ އެވެ. އެހެން ނޫނީ ފިލްމުގައި ވާނުވާ ނޭނގޭ ބައި ބޮޑުވާނެ އެވެ. ގިނަ ލަވަތަކަކީ ފިލްމުގައި މުހިންމު ބައެކެވެ. ފިލްމުގެ މަންޒަރުތައް ސާފުވެފައި ކޮލިޓީ އެވެ. ޑަބްކުރުމުގެ ބަދަލުގައި ސަރައުންޑް ސައުންޑް (5.1 ސައުންޑް) އިން އަޑު ނަގާފައި ހުރުމުން އަޑު އަހާލަން ފަސޭހަވެފައި އޮމާނެވެ.\nފިލްމްގެ ކޮލިޓީއަށް ދޭނީ އެއްވަނަ އެވެ. ކޮލިޓީގައި ފައްތާހު ބުނި ފަދަ ބެންޗުމާކެއް ވަނީ ގާއިމުކޮށްފަ އެވެ. މަންޒަރުތަކުގެ ވީޑިއޯގްރަފީ އާއި ޑައިރެކްޝަން ކިޔާ ކަމެއް ނެތެވެ. ފައްތާހު ހެން ހަމަ ވަރަށް ސަޅި އެވެ. ފިލްމްގައި އެގޮތުން އެންމެ މޮޅު މަންޒަރެއްގެ ގޮތުގައި ފާހަގަވީ، ހަމްޒާ އަމިއްލައަށް މަރުވާން ކެލާގެ ފުއްޓަރު ފަރާތު މޫދަށް އެރޭ މަންޒަރެވެ. ޔުސްރާ، ހަމްޒާ ސަލާމަތްކުރަން ކުރާ މަސައްކަތުގެ މަންޒަރުތަކުގެ ވީޑިއޯ އާއި ޑައިރެކްޝަން ފެނި، ބުނެވުނީ ހަމަ "ވޯއު" އެވެ. ފައްތާހަށާއި ފިލްމުގެ ކެމެރާ ކުރި ކަނޑި ވިޝާންއަށް ހަމަ ސާބަހެވެ.\nތަރިންގެ ހެދުމާއި މޭކަޕަށް ބަލާނަމަވެސް މިއީ ނަލަ ފިލްމެކެވެ. އެހެން ނަމަވެސް ޕްރޮމޯޓްކުރި ގޮތަށް މިއީ ރެކޯޑް ބްރޭކިން ފިލްމެއް ހެއްޔެވެ؟\nތިން މީހެއްގެ ދެމެދު އެނބުރޭ މި ވާހަކަގައި މައްސަލަތައް ފެށިގެން އަންނަނީ ޔުސްރާ، އޭނާގެ މަންމަ ބުނެދީފައިވާ ހައްދު ނުވަތަ ލިމިޓުން ބޭރުވާ ހިސާބުންނެވެ. މައްސަލަތައް އުފެދިގެން އަންނަން ފަށާއިރު، ފިލްމުގެ ޕްލޮޓުން ލޫޕް ހޯލެއް އަޅުގަނޑަށް ފާހަގަވި އެވެ. ތަފްސީލް ފެންނަން ޖެހޭ ބައެއް މަންޒަރުތައް އިތުރަށް ތަފްސީލް ކޮށްފައެއް ނެތުމެވެ. އެ މަންޒަރަކީ ޝިބާން އަަށް އަނިޔާކޮށް އޭނައަށް ހޭއަރުވާލަނީ ކާކު އަޑީގައި ހުރެގެން ކަމެއް ނޭނގުމެވެ. އައްޒަގެ މަންމަ ރޯލުން ފެނިގެންދާ ފައުޒިއްޔާގެ އަތެއް އޭގައި ވާހެންވެސް ހީވެ އެވެ. ޔުސްރާގެ މަންމަ، އަލީއާ ހިތްހަމަ ނުޖެހިގެން ހަމްޒާ ލައްވާ ކުރުވާ ކަމެއްހެން ހީވާފަދަ މަންޒަރެއް ލަވައެއްގެ ތެރޭގައި ވަރަށް ހަލުވި މަންޒަރުތަކެއްގެ ތެރެއިން ފެނެ އެވެ. އަދި އޭގެ ފަހުން އެއީ އާރިފާ ބަޔަކަށް ފައިސާ ދީގެން ކުރުވާ ކަމެކޭވެސް ހީވެ އެވެ. ފިލްމްގައި މުހިންމު ބައެއް މަންޒަރުތަކެއް ހަލުވި ސްޕީޑްގައި ހުރި ބައެއް ބޭކާރު މަންޒަރުތައް ވެސް ފާހަގަވި އެވެ. އެކަމަކު ފިލްމުން ވަރަށް ގަޔަވާ ކަމެއް ފެށޭކޮޅު އައެވެ. ވަރަށް ފޯރިގަދަ ނަލަ ލަވައެވެ. ގިރިޓީ ލޯބިން މުޅިން ތަފާތުކޮށްލައި، އެ ލަވައަށް ނުޒުހަތު ސުއައިބު ދައްކާލި ނެށުމުގެ ހަރަކާތްތަކަކީ ހަމަ އެވަރެއް ނެތް ހަރަކާތްތަކެކެވެ. އެ ލަވަ ހަމަ ވަރަށް ރީއްޗެވެ. ދެން ފިލްމްގެ އަނެއް ފައްކާ ސަޕްރައިޒްއަކީ އަހުމަދު ފައިރޫޒެވެ. ރިޝްފާގެ ފިރިމީހާގެ ރޯލުން ފައިރޫ މަދު މަންޒަރުތަކުން ފެނުނު ނަމަވެސް އެއީ ހަނދާނުން ފިލުވާން ދަތި މަންޒަރުތަކެކެވެ.\n"އިޓްސް އޯލް އެބައުޓް ލިމިޓްސް"އޭ ބުނި ފިލްމް ޕްރޮމޯޓްކުރިއިރު ވަކި ހައްދެއްގައި އުޅުމުން ދިމާވާ މައްސަލަތަކެއް ފިލްމަކުން ނުފެނެ އެވެ. ކޮންމެ ކެރެކްޓާއަކީވެސް ފުރިހަމަ މިނިވަންކަމެއްގެ ތެރޭގައި އުޅޭ ކެރެކްޓާއެކެވެ. ވާހަކައިން ތަފާތު އާ ކަމެއް ނުފެނު ނަމަވެސް ވާހަކައިން މުޖުތަމައުއަށް ވަރަށް ރަނގަޅު މެސެޖްތަކެއް ދޫކޮށްލަ އެވެ. ދީނީ ގިނަ މަންޒަރުތަކެއް ވެސް ފެންނަ މި ފިލްމުން ތައުބާއަކީ ކިހާ މާތް ކަމެއްކަން ދައްކަ އެވެ. އެތައް ކުށްތަކެއް ކުރެވޭ ފަހުން ވެސް ތައުބާވުމުގެ މުހިންމުކަން ފިލްމުން ބުނެދެ އެވެ.\nފިލްމުގައި އައްޒަ އަދި ރިޝްފާގެ އެކްޓިންއަކީ އެ ދެތަރިން މިހާތަނަށް ދެއްކި ބެސްޓު ޕާފޯމަންސެވެ. ރިޝްފާ އެންމެ ފަހުން ފެނިގެން ދިޔަ "ނޭނގި ޔާރު ވަކިވީ"ގައި އޭނަ ދައްކާފަހުރި އެކްޓިންއަށްވުރެ އޭނަގެ އެކްޓިން އެތައް ގުނައެއް ވަނީ ރަނގަޅުކޮށްފަ އެވެ. ރިޝްފާގެ އެކްޓިންއަށް 10 އަކުން މާކްސް ދޭނަމަ ހަތެއް ދޭނަމެވެ. އައްޒައަށް ބަލާއިރު މިހާތަނަށް އައްޒަގެ އެންމެ މޮޅު އެކްޓިން ފެނިގެން ދިޔަ "4426" އަށްވުރެވެސް ރަނގަޅެވެ. އަނގަގަދަ އަދި "ހައިޕާ" މިޒާޖު އަދި މަޑުމައިތިރި މިޒާޖުވެސް އައްޒަ ދައްކާފައިވަނީ ވަރަށް ރަނގަޅަށެވެ. މީހުން ހިތްދަތިކޮށްލައި، ރުއިމުގައި ނިއުމާ މުހައްމަދު ވަރުގެ ތަރިއެއް އަދި ނެތްއިރު، އައްޒަ ހައްދު ފިލްމްގައި ދެއްކި އެކްޓިނުން ހިތަށް އަސަރުކުރި އެވެ. އައްޒައާއެކު ރުއި މީހުން އޯޑިއެންސްގައި ވަރަށް ގިނަ އެވެ. މިއީ އައްޒަގެ ފަރާތުން އަލަށް ފެނުނު ހުނަރެކެވެ. އައްޒަ ކޮށްފައިވާ މަސައްކަތަށް ވެސް ސާބާހެވެ. ތިޔައީ ކުރިމަގު އޮތް ބަތަލާއެކެވެ.\nއަލަށް ފިލްމީ ދުނިޔެއަށް ނޭވާލި ޝިބާންގެ އެކްޓިނަށް މާބޮޑު ފާޑުކިޔުމެއް ނެތެވެ. ފުރަތަމަ ފިލްމަކުން އެންމެ އެދެވޭ ހުނަރު ދައްކާ ނުލެވިދާނެ އެވެ. އެކަމަކު އޭނާގެ އެކްޓިން ގޯހޭ ބުނާ ވަރެއް ނޫނެވެ. މޫނު މަތިން އެކްޕްރެޝަން މަދީ އެވެ. ފަހަރުގައި އެއީ އޭނާގެ ފުރަތަމަ ފިލްމަށް ވުމީވެސް އެކަށީގެންވާ ކަމެކެވެ. އެންމެ ރަނގަޅު އެކްޓިން އެއް ނުދެއްކި ނަމަވެސް އޭނާގެ ރީތި ހަށިގަނޑު ބޭނުންކޮށްގެން އެބައި ފޫބައްދަން މަސައްކަތްކޮށްފައިވެ އެވެ. އަދި ޝިބާންގެ ރޯލަކީ އޭނާއާ ވަރަށް ގުޅޭ ރޯލެއްކަން ފާހަގަވި އެވެ.\nފިލްމްގައި މީހަކަށް ތައުރީފްކުރާނަމަ ދޮން އައްޔައަށް ތައުރީފް ކުރާނަމަ އެވެ. އެއީ އޭނާގެ ކުރިން ދައްކާފައިވާ އެކްޓިންނާ ބަލާފައި ހައްދުގައި ދައްކާފައިވާ އެކްޓިން އެތައް ގުނައެެއް ރަނގަޅުކޮށްފައިވާތީ އެވެ. އެކަމުގައި ފައްތާހުގެ ރޯލު ބޮޑު ކަމަށް ބެލެވެ އެވެ. ދޮން އައްޔައަކީ އެކްޓްކުރެވޭނެ ތަރިއެއްކަން ސާބިތުތި ކޮށްދިނީ އަދި ކިރިޔާ އެވެ. އައްޔަގެ ރޯލަކީ ނުބައި ރޯލެއް ކަމަށް ހީވި ނަމަވެސް އޭނާ ފެނިގެންދިޔަ ހިތާމަވެރި މަންޒަރުތަކުގައި ދެއްކި އެކްޓިން ކުރިއާ އަޅާ ކިޔާނަމަ ހަމަ ވަރަށް ރަނގަޅެވެ.\nފިލްމީ ދާއިރާއަށް މިފަހުން ތައާރަފްވެގެން އުޅޭ ގުލިސްތާން (ގުލީ)ގެ އެކްޓިންވެސް ވަރަށް ބޮޑަށް ރަނގަޅުކޮށްފައިވެ އެވެ. ފައުޒިއްޔާއަކީ ދެން އިތުރަށް އެއްޗެއް ކިޔަން ޖެހޭ ވަރުގެ ތަރިއެއް ނޫނެވެ. ކުޑަ ރޯލަކުން ފެނުނު އައިސްތު ވެސް ސިނަމާގައި ތިބި މީހުން ހެއްވާލި އެވެ. ދަރާ ރަޝީދާއި ޝަކީލާއަކީ ވެސް ފުންނާބު އުސް ތަރިންނެވެ. އެކަމަކު ފިލްމްގެ ސަޕޯޓިން އެކްޓަރުންގެ ތެރެއިން "ހީރޯ"އަކީ އާރިފާ އެވެ. އާރިފާ ފެނިލާ ކޮންމެ ވަގުތަކު ސިނަމާ ތެރެއަށް ތަފާތު ރޫހެއް އާދެ އެވެ. އެ ޖައްސާލާ ވައްތަރުތަކުން ހިނިގަނޑު ފަޅައިގެންދެ އެވެ. އާރިފާއަށް ހަމަ އައްސަރި ބަހާ ސާބަހެވެ.\nދެން އެންމެ ގަޔާވި ކެރެކްޓާއަކީ ފައުޒިއްޔާއާ ދިމާކޮށްލުމަކީ އެންމެ ކުރީގައި އުޅުނު މަރިޔަމް ހަލީމް ކެރެކްޓާ އެވެ. މަރިޔަމް ހަލީމްގެ އެކްޓިން ވަރަށް ނެޗްރަލެވެ. ހަމަހީވަނީ އަސްލު ހެނެވެ. އެ ރޯލު އެ ނޫން މީހަކަށް އެހާ ފުރިހަމަކަމާއެކު ދައްކައެއް ނުލެވޭނެ އެވެ. ފިލްމީ ދާއިރާގައި ތިބި ޖަވާހިރުންނަކީ ތިޔައީ އެވެ.\nތަރިން ދެއްކި ހުނަރާއި ފިލްމަށް ކޮށްފައިވާ މަސައްކަތަށް ބަލާނަމަ މިއީ ބެންޗުމާކަކަށް ވެދާނެ އެވެ. އެކަމަކު މިއީ ރިކޯޑް ބްރޭކިން ފިލްމެއްތޯ ބުނަން އެނގޭނީ އަދި ފަހުންނެވެ. ހަމަ ޔަގީނަށް ވެސް ދެ ގަޑިއިރާ 15 ވަރަކަށް މިނެޓުގެ އެ ފިލްމަށް ގޮސްފައި އައިސް ޓިކެޓު ގަންނަން ހޭދަވި 100 ރުފިޔާ ބޭކާރުވި ކަމަށް ބަލައި ދެރަވާކަށް ނުޖެހޭނެ އެވެ.\nރިވިއު: ތާށިވީ ޔުނާންގެ "ބޮސް" ދިނުންތަކާ ޖަޒުބާތުގައި!\nރިވިއު: ވިޝްކާގެ ހިއްސުތައް ހަމަތަ؟\nމަލިކާގެ ހިތްގައިމު ކަމަށް އާއިލާގެ ހިޔަނި އެޅިފައި\n4426 އަކީ ނަހުލާގެ މާސްޓަޕީސްއެއް!\nލަންކާ ހަމަލަ: ރާއްޖެއަށްއޮތް ނުރައްކާ ސިފަ!


Jameel Akee King Maker Eh: Shareef – adduLIVE\nޖަމީލަކީ ކިންގް މޭކަރެއް: ޝަރީފް\nJun 26, 2020, 18:42 ހަސަން ރަޝީދު\nކުރީގެ ނައިބު ރައީސް ޑރ.މުހައްމަދު ޖަމީލު އަހުމަދަކީ ކިންގް މޭކަރެއް ކަމަށް، މަޑުއްވަރީ ދާއިރާގެ މެމްބަރު އާދަމް ޝަރީފް އުމަރު ވިދާޅުވެއްޖެއެވެ.\nޝަރީފް މިހެން ވިދާޅުވެފައިވަނީ ޖަމީލު އަލުން ޕީޕީއެމްއަށް ސޮއިކުރެއްވުމާ ގުޅިގެން ކުރެއްވި ޓްވީޓެއްގައެވެ.\nއެގޮތުން ޝަރީފް ވިދާޅުވީ 2013 ގައި ޕީޕީއެމް ވެރިކަމަށް އައިއިރު ޖަމީލް ހުންނެވީ ޕީޕީއެމްގައި ކަމަށާ އެއީ ކުރީގެ ރައީސް އަބްދުﷲ ޔާމީންގެ ރަނިންމޭޓް ކަމަށެވެ. އަދި 2018 ގައި އެމްޑީޕީ ލީޑްކުރާ ކޯލިޝަން ވެރިކަމަށް އައިރު އެ ކޯލިޝަންގައި އެމްޔޫއޯގެ ރައީސެއްގެ ގޮތުގައި ހުންނެވީ ވެސް ޖަމީލް ކަމަށް ޝަރީފް ވިދާޅުވިއެވެ.\n"އިންޝާﷲ، 2023 ގައި ރައީސް ޔާމީން ވެރިކަމަށް ގެންނަން އެ ހުންނެވީ ޕީޕީއެމްގައި. ޑރ ޖަމީލަކީ ކިންގް މޭކާއެއް" ޝަރީފް ވިދާޅުވިއެވެ.\n2013 ވަނަ އަހަރު ޕީޕީއެމްގެ ޓިކެޓުގައި ވާދަކުރައްވައި ޔާމީން ރިޔާސީ އިންތިހާބު ކާމިޔާބު ކުރެއްވިއިރު އެމަނިކުފާނުގެ ނައިބު ރައީސެއްގެ ގޮތުގައި ޖަމީލު ހުންނެވި ނަމަވެސް 2015 ވަނަ އަހަރު ރައްޔިތުންގެ މަޖިލީހުން ވަނީ ޖަމީލުގެ އިތުބާރު ނެތްކަމުގެ ވޯޓު ނަގައި އޭނާ މަގާމުން ދުރުކޮށްފައެވެ.\nއޭގެފަހުން ޖަމީލުގެ ދިރިއުޅުއްވުން ރާއްޖެއިން ބޭރަށް ބަދަލުކުރެއްވިއިރު، ޖަމީލު ދެން ގުޅިވަޑައިގެންނެވީ އޭރުގެ އިދިކޮޅު ފަރާތްތަކާއެވެ. އެގޮތުން އޭރުގެ އިދިކޮޅު ފަރާތްތަކުން އުފެއްދެވި އިއްތިހާދުގެ ލީޑަރުކަން ވެސް ޖަމީލު ކުރެއްވިއެވެ.\nޔާމީންގެ ސަރުކާރަށް ބޮޑެތި ފާޑުކިޔުންތަކެއް ޖަމީލު އަމާޒު ކުރެއްވިއިރު، ރިޔާސީ އިންތިހާބަށްފަހު ރާއްޖެ ވަޑައިގެން ޖަމީލު ދެން ފެނިވަޑައިގެންނެވީ ޖުމްހޫރީ ޕާޓީންނެވެ. ނަމަވެސް މިދިޔަ ރައްޔިތުންގެ މަޖިލީހުގެ އިންތިހާބުން ލިބުނު ނާކާމިޔާބީއާއެކު ޖަމީލު ވަނީ ޖޭޕީއާ ވެސް ދުރަށް ޖެހިވަޑައިގެން މި ސަރުކާރަށް ފާޑު ވިދާޅުވާން ފައްޓަވާފައެވެ.\nއަދި ޕީޕީއެމްއާ ޖަމީލު ރޭ ގުޅިވަޑައިގެންނެވިއިރު، ކުރީގެ ރައީސް ޔާމީންގެ ގާނޫނީ ވަކީލުންގެ ޓީމުގައި ވެސް އެންމެ އިސްކޮށް ހުންނަވަނީ ޖަމީލުއެވެ.